
Hans beskou die gebreekte toiletsitplek met misnoeë. Hoeveel keer moet hy nog vir diegene wat dik van boud en been is, sê om die trone in Huis Madeliefie met omsigtigheid te bestyg?
Dis die derde brose sitplek wat die afgelope twee weke onder die gewig van onverskillige sitters swig. Net soos met die gebou se struktuur die geval is, is alle toebehore in dié plek op hulle laaste bene. Spieëls kraak, pype bars, teëls kom los, geisers gee in en die meeste plafonne hang boepens vanweë die lekkende dak.
As Hans sy sin kon kry, verdien die bouers en ander kontrakteurs wat Huis Madeliefie destyds glo “in ’n rekordtyd” opgerig het, ’n vuurpeloton met skerppuntammunisie.
“Ja-nee,” sê hy en beduie na die hopie plastiekskerwe wat eens ’n sitplek was, “die ellende staan vandag weer blou in die blom in ons geliefde herberg.”
“Blou in die blom?” wil Breker van Eck, hoof van die ouetehuis, fronsend langs hom weet.
Hans ignoreer hom. Woorde is nie Breker se forte nie. Brandy en Coke wel.
Maar dis deur sý toedoen dat Breker hierdie posisie beklee, nadat Hans twee jaar gelede matrone Van Dussen en Esmeraldus se diktatuur met ’n staatsgreep omvergewerp het.
Hans het ’n suiwer visie vir die tehuis in gedagte gehad. Hy wou wegdoen met kleingeestige reëls en regulasies. Huis Madeliefie moes ’n plesiervesting word – ’n plek waar oues van dae ’n laaste bandelose genotsgalop kan beleef voor hulle die aftog moet blaas na ’n versorgingseenheid of die graf.
Breker was die voor die hand liggende keuse om daardie visie vlerke te gee. Reëls en regulasies het nooit ’n lêplek in sy verwysingsraamwerk gehad nie.
Maar nou sit Hans met die gebakte pere omdat hy nie die bouers se konkelwerk in berekening gebring het nie. As inwonende beheerraadslid van Huis Madeliefie moet hy die juk alleen dra om begrotings te laat klop, klagtes aan te hoor en hersteldienste in te kontrakteer. Hoewel Breker, wanneer hy nugter is, hard probeer, is sy agtergrond ’n blok aan die been. As ongeskoolde voormalige bokser met, vermoed Hans, ’n ligte graad van breinskade, is hy nie geskik vir die belangrike posisie van uitvoerende hoof nie. Dit was so goed as om ’n bobbejaan die oppasser van ’n vyeboom te maak, het Hans weldra besef.
Daaraan kan hy nou nie veel doen nie. Breker sal hom tussen die haweloses bevind as Hans hier die mat onder sy voete uittrek. En Hans se gewete sal nooit so iets duld nie.
Hy wend hom na die derde lid van die inspeksiespan, Aretja Davel, ’n verskrompelde sewe-en-tagtigjarige oujongnooi, oorspronklik van Jacobsdal in die Vrystaat, waar sy joga- en kunsklasse gegee het. “Daveltjie, en jy was glo die een wat op die verwoestingstoneel afgekom het?”
Sy knik terwyl sy haar goeie oor na Hans draai. “Ja, ek was besig om my liddoring te behandel op die bankie in die stort, toe ek die geweldige slag hoor. Het my amper disnis geskrik en my toe sommer so in my evasgewaad soontoe gehaas. En daar kry ek toe vir Ousus Veenstra – lê onwelvoeglik ontbloot en kapstewels in die lug.”
“Dit moes ’n afgryslike gesig gewees het,” mompel Hans, sag genoeg dat Daveltjie se goeie oor dit nie opvang nie.
“Sy was gelukkig. Geen ernstige snywonde nie. Die susters van die versorgingseenheid is nou besig om die laaste paar kleiner skerwe te verwyder.” Sy gee ’n ondeunde laggie. “Hulle sê dit gaan maar moeilik om alles so tussen die voue op te spoor.”
“Net ’n genade sy’s nie ernstig beseer nie,” sê Hans. “Ons begroting laat deesdae selfs Eskom s’n gesond lyk. Dit sou nie nog ’n eis van haar omgesukkelde kinders kon hanteer nie. Ons moes juis duisende opdok vir daai dakteël wat deur die plafon geval het en haar skedel gekraak het.”
“Ja, Ousus bly maar ’n ongeluksvoël,” sê Daveltjie.
Hans vervies hom. “Nie ’n ongeluksvoël nie, maar ’n halsstarrige ou merrie. Het mos geweier om soos die ander ’n hardehoed te dra wanneer sy in die speletjieskamer is.”
Hy beduie na die hoop skerwe. “Breker, sal jy asseblief hier opruim? Ek sal Quick Repair kontak om ’n nuwe sitplek te kom insit.”
Dit voel vir Hans of die tehuis se badkamers deesdae as ’n afsonderlike portefeulje hanteer moet word. Klagtes hou byvoorbeeld aan om in te stroom oor die onhigiëniese toestand van die vloere in die omgewing van die krippe in die mansbadkamers. Dit het Hans genoop om plakkate daar te laat opsit: Staan nader as jy korrel. Onthou, jy het ’n kortsnoet-pistooltjie in jou hande, nie ’n langloopgeweer nie.
Op pad na die deur steek Hans vas. “En Breker, versprei sommer weer van daai biljette oor latrinedissipline wat ek laas laat druk het onder die inwoners. Onderstreep die gedeelte oor sit- en korrelprosedures.”
“Is dit daai purple biljette?” vra Breker.
“Nee, die groenes.”
Hans skud sy kop toe hy in die gang afstap. Soos met ’n kleuter, moet als vir Breker in kleure verduidelik word. Elke keer as Hans hom ’n opdrag gee, besef hy opnuut jy kan nie met nat hout vuurmaak nie.
Hy sug innerlik. Op twee-en-negentig is hierdie verantwoordelikhede besig om sy gees te blus. Maar hy het dit oor homself gebring. Dis ’n bitter beker wat hy tot op die bodem sal moet ledig.
Hans loop met ’n vinnige tred terug na die kantoor, tot so ’n mate dat hy hom ’n paar keer uit sy slip-ons stap. Hy het nou net een behoefte en dit is om by sy kamer te kom, die deur te sluit en op sy transistortjie na RSG se oggendboekvoorlesing te luister. Dit laat hom minstens van sy probleme vergeet.
Maar eers moet hy Quick Repair van die landlyn in die kantoor af bel.
Hy loer versigtig om die hoek voor hy die ontvangsportaal binnegaan, en kry dadelik benoudebors toe hy die tou voor die toe kantoordeur sien. Vyf, ses mense wat op hom staan en wag. Almal met klagtes oor die een of ander nuwe defek in die Madeliefie-murasie, dit weet hy.
Vir ’n oomblik oorweeg hy dit om terug te draai, die Quick Repair-oproep aan Breker oor te laat en te vra dat hy die spul toustaners se griewe lys, waaraan Hans dan later aandag sal skenk.
Maar hy weet goed daar sal kaiings van kom. Met soveel verskillende klagtes sal Breker die kluts heeltemal kwytraak. En uiteindelik net dubbele werk vir Hans veroorsaak.
Hy’t geen ander keuse nie. Hy glimlag wrang. Hans van Kraaienburg kan nie bekostig om nou trane te stort nie. Soos jy jou bed opmaak, so sal jy daarin slaap.
Hy haal diep asem en pyl op die gegriefdes af.
Toe ou Vaaltuin Marais hom gewaar, skiet sy baberbek dadelik oop. Hans kan nog nie hoor wat hy sê nie, maar wel al die skril gekerm soos ’n kat oor ’n derm.

Dannou Eckerts van die argiteksfirma Eckerts, Kleynhans, Lewis & Mabale in Kaapstad, stryk sy ligblou ontwerpersbaadjie vinnig met die hand reg. Dit het lelik gekreukel in die kar op pad Hermanus toe.
Hy staan in die weelderige sitkamer van ’n vierverdieping-herehuis, verreweg die grootste in Voëlklip. Dit is maar een van glo sewe huise wat sy kliënte, Grond Graaffwater en sy vrou, Bernadette Smoelstra-Graaffwater, in die Overstrand besit.
Grond sit-lê in ’n La-Z-Boy wat van krokodilleer gemaak is en Bernadette, wat besig is om haar vingernaels te verf, is skuins na hom gedraai. Sy sit op ’n bank met haar voete op ’n fluweelkussing; Dannou kan die bank aan die vloeiende lyne eien as ’n antieke Franse meubelstuk uit die vroeë 1800’s. Grond het ’n afskuwelike goudkleurige sweetpak aan wat styf oor sy maag span, en sy vrou ’n stemmige wit rok met ’n klein illustrasie van ’n Griekse eilandtoneel op die bors geborduur.
Dannou wys na die skaalmodelletjie wat hy op ’n stinkhout-koffietafel staangemaak en pas onthul het. “Dit is nog ’n baie basiese model, soos ek oor die foon vir u genoem het, en laat geensins die prag en praal en die majestueuse en imposante teenwoordigheid van The Whale tot sy reg kom nie.”
“Dit kan ek sien,” blaf Grond terwyl hy sy blonde pruik, duidelik geskoei op ’n kombinasie van Donald Trump en Boris Johnson se haardosse, in plek druk. “Jy kan maar wegval.”
Dannou se senuwees knaag. Hierdie sal verreweg die grootste projek wees wat sy firma nog onderneem het. Daarom skraap hy sy keel verskeie kere voor hy praat, wat hy vind help om sy stem ewewigtig te hou.
“Net eers oorsigtelik. The Whale sal amptelik die hoogste gebou in Suider-Afrika wees, ’n allemintige tweehonderd-vier-en-dertig meter, wat die Carlton-sentrum in Johannesburg met sowat tien meter ore aansit. En dit sluit natuurlik nie die standbeeld van die walvis op die dak in nie, wat ’n verdere vyftien meter die lug in sal toring. Daar sal vyf-en-vyftig verdiepings met ’n slaapkapasiteit vir eenduisend-vierhonderd gaste wees, en ’n sesverdieping-kelderparkeerarea vir eenduisend-vyfhonderd voertuie. Sestien hysbakke in totaal.”
“Awesome!” sê Grond.
Dannou skraap weer sy keel. Nou vir die deurslaggewende deel. Hy weet dit kan die projek kelder. “Ons het alle opsies oorweeg wat die boustyl betref. En het mevrou Smoelstra-Graaffwater se voorstelle ernstig oorweeg – die Gotiese boustyl, die vroeë Gotiese styl, die neo-Gotiese styl, die Renaissance-styl, die Barok-, Rococo- en die Tudorstyl.”
Bernadette kyk skerp op van haar naels. “En die spitsboogstyl?”
“Dit … dit ook, ja.”
Sy raak weer doenig met haar naels. “En op watter een het julle toe besluit?”
“Nie … nie een nie, mevrou. Ons het gevoel dat net die modernistiese boustyl The Whale in al sy glorie tot sy reg sal laat kom.”
“Hoor-hoor, dis presies wat ek wou hê,” sê Grond tot Dannou se groot verligting. “Ons moet wegbeweeg van die antieke tye, my liefie.”
“Gmf,” snork Bernadette.
Om sake te beredder, speel Dannou sy troefkaart. “Maar ons het u idees geïnkorporeer met die walvisstandbeeld op die dak, mevrou. Dit sal groot ooreenstemmings toon met die Zeus-standbeeld wat omstreeks in die jaar 435 voor Christus deur die Griekse beeldhouer Phidias gemaak is. Dit het in die Tempel van Zeus in Olympia in Griekeland gestaan. Die dertien meter hoë beeld het uit ivoor, goud en hout bestaan. Dit is beskou as een van die Sewe Wonders van die Antieke Wêreld voor dit in die vyfde eeu ná Christus vernietig is.”
Daar verskyn ’n effense glimlag op haar witgepoeierde gesig. “Dit klink belowend,” sê sy terwyl sy ’n voorvingernael aandagtig betrag.
“Ons het reeds met Akker Ackerman, ’n wêreldbekende beeldhouer van Bettysbaai, gesels en hy sal binnekort voorlopige sketse aan ons voorlê.”
“Fabulous!” sê Grond.
“Terwyl ons by die standbeeld is, kan ek netsowel oor die dak gesels. Die standbeeld sal in die middel van die dak staan. Aan die westelike kant van die walvis sal ’n swembad wees soos u versoek het, meneer Graaffwater. Weens ruimtebeperkings sal dit ongelukkig nie van Olimpiese standaard wees wat die grootte betref nie, maar tog geskik vir tientalle swemmers. Aan die oostelike kant sal ’n ruim daktuin ingerig word, met ’n paar akker-, olyf-, plataan- en palmbome en afgerond met klimplante soos bougainvillea en bloureën.”
“Fantastic!” sê Grond.
“En dan het ons ook aan mevrou Smoelstra-Graaffwater se ander versoek voldoen. Daar sal op elke hoek van die dak ’n klein uitkyktoring wees, in die tradisie van die Engelse kastele van die veertiende eeu, waar gaste oor die oseaan en die natuurskoon van die groter Overstrand-omgewing kan uittuur.”
“Teleskope?” vra sy.
Dannou knik ywerig. “Natuurlik, mevrou, ons het voorsiening gemaak vir genoeg spasie sodat twee reuseteleskope in elke toring geïnstalleer kan word.”
“Jy happy, my liefie?” vra Grond, maar sy vrou ignoreer hom en blaas haar naels droog.
“Op die onderste sewe verdiepings sal die restaurante, snoepwinkels, boetieks, masseersalonne, haarsalonne, kinderaktiwiteitsvertrekke, apteke, rolprentteaters, casino’s, boekwinkels en gimnasiums gehuisves word. Nie een gas sal ’n voet uit die hotel hoef te sit nie. Alles wat ’n groot stad se sakekern kan bied, sal op hierdie sewe verdiepings beskikbaar wees.”
“Unbelievable!” sê Grond.
Grond se bemoedigende terugvoering gee nuwe momentum aan Dannou se geesdrif. Hy vertel die egpaar van die slaapkamers se imposante uitleg, die weelderige vloerbedekking wat mosaïekpatrone uit die Tudor-Gotiese periode naboots (ook ’n versoek van Bernadette) en die jacuzzi op elke balkon. Hy brei uit oor die soorte boumateriaal, die marmer- en granietinsetsels wat afwisseling sal verskaf vir die aardse kleure van die ingevoerde Marokkaanse siersteen, die een sy van die gebou wat in sy geheel uit reflekterende glaspanele sal bestaan en snags wanneer dit verlig word, tientalle flikkerende walvisafbeeldings ten toon sal stel (’n versoek van Grond).
“Ama-a-a-a-zing,” sê Grond oor laasgenoemde onthulling.
“Kleiner detail sal ons natuurlik later uittrap en aan u en die mevrou voorlê,” sê Dannou en huiwer ’n oomblik. Sy vennote het hom die dood voor oë gesweer as hy dít nie vra nie. “Hoe vorder u gesprek met die stadsraad?”
Grond gee ’n sardoniese laggie en laat flits sy goue voortand. “Daaroor hoef jy nie te worry nie, my tjommie. Grond Graaffwater se influence strek ver en wyd in hierdie dorpie. As ek iets gedoen wil hê, spring al die stadsraadslede én munisipale amptenare tien meter hoog … en dít in gelid. Sodra die bouplanne gefinaliseer is, behoort dit binne enkele dae goedgekeur te word.”
“En het u al ’n ligging in gedagte?”
“O ja, my vriend. Op ’n baie sentrale deel in die ou middedorp. Die onooglike gebou wat nou daar staan, smeek om gesloop te word.”
Dannou glimlag verlig. “Wonderlike nuus! Ons het ook gedink dat The Whale, met die kontras tussen hipermodern en stokoud, net tot sy reg sal kom in die middedorp.”
“Beslis, daar’s géén ander option nie,” sê Grond ferm. “Die afmetings wat ek vir julle gestuur het van die site se grootte is op daardie gebou gebaseer. Die stadsbeplanners het my daarvan voorsien.”
“Ek neem aan u het al dié onooglike gebou bekom?”
“Wel … so te sê.”
“Gmf,” snork Bernadette terwyl sy haar hande op haar skoot oopsprei om ’n geheelblik van haar naels te kry.
Grond vererg hom bloedig en draai sy kop na haar toe. Sy pofwange bewe liggies. “As jy vir een oomblik dink dat daai ou suurstofdief van ’n Herklaas Havenga en sy mal vrou tussen ons en ons droom gaan kom, maak jy ’n blérrie groot fout, my liefie.”

Vaaltuin Marais se sketterstem sny deur murg en been.
“Die kraak in my kamermuur is nou al so groot dat ek my arm daardeur kan druk. Dis oor ’n paar maande winter en wat gaan ek dan doen? Soos Racheltjie de Beer verkluim? ’n Arktiese ysdood sterf? Of het julle ’n ander vorm van bevriesing in gedagte vir my?”
Hans sluit die kantoordeur met ’n kreun en steun oop en gaan sit agter die lessenaar. Die vyf ander beswaardes val agter Vaaltuin in.
“ ’n Span bouers staan in die wegspringblokke gereed om al die krake in Huis Madeliefie te kom regmaak. Ons wag net op ’n tjap van die bankbestuurder, dan is die lening vir strukturele verbeterings aan die plek goedgekeur,” sê Hans. As deel van ’n afvaardiging was hy teenwoordig toe die lening aangevra is. Die bestuurder het gesê die kanse vir goedkeuring is gering, die tehuis skuld al te veel. Maar dít hoef Vaaltuin nie nou te weet nie. Anderdag se probleem.
Voor hy sy baberbek weer kan oopmaak, sê Hans luid: “Next!”
Sy moed sak in sy skoene. Ou Nella Vos is ’n gewoonteklaer.
Die los velle aan haar nek skud soos ’n boomkoggelmander s’n toe sy begin praat. “Twee vloerteëls in my kamer én die spieëltjie bo my wasbak is gekraak.”
“Krake, krake, krake,” prewel Hans. “Ons kan jou nie nou ten dienste wees nie. Ons soek tans vloerteëls, maar kry nêrens in die Kaap van die soort wat in ons kamers is nie. En ek sit jou naam op die waglys vir ’n nuwe spieël.”
Hy maak die lessenaar se boonste laai oop en trek ’n vel papier uit, pen Nella se naam neer. “Jy is nommer vier-en-dertig. Ons vervang die spieëls stuk-stuk soos ons begroting dit toelaat. Gewoonlik so drie ’n maand.”
Nella sug.
“Next!” roep Hans.
Voëltjie Trollip kom met sy gebruiklike jakkalsdraffie nader. Die enkele haar op sy kop wieg soos ’n lugdraad heen en weer.
“Ek het al van gister af nie elektrisiteit in my kamer nie.”
Hans trek nog ’n vel papier uit die boonste laai uit, beskou dit aandagtig. “Jy’s net betyds met jou klagte, want ons het nog een lantern in die stoor oor. Ek sal reël dat Breker dit vir jou kom aflewer.”
Voëltjie tuit sy budjie-mondjie verontwaardig. “Maar ek het nie nét lig in die kamer nodig nie!”
Hans rol sy oë. “Jy hoef seker nie ná jy soggens gestort het, daai een haar van jou droog te blaas nie?”
Voëltjie snork vies en stryk die lugdraad plat. “Nee, man, sonder krag kan ek nie kookwater vir koffie maak nie.”
“Gaan kook jou koffiewater by jou buurman. Daar is nie nou geld in die begroting vir elektriese werk nie. Next!”
Klaas Benadie stap nader. Dié se broekspype sit vanoggend weer minstens ’n voet bo sy skoene. Lyk altyd of hy te diep in sy broek gespring het.
Die oud-diamantprospekteerder van Garies vee eers die ontbyt se papkrummels van sy vlesige lippe af. “Die plafon in my kamer lek nou op twee plekke.”
“Hel, maar jy’s gelukkig!” sê Hans.
Klaas trek sy oë op skrefies. “Gelukkig?”
Hans knik. “Volgens ons opname van ’n maand gelede is daar gemiddeld vier lekplekke per kamer.”
Klaas se lippe vibreer liggies. “Nou wát gaan julle daaraan doen?”
“Ons wag op die bankbestuurder se tjap. Dieselfde span bouers wat die krake kom regmaak, sal die gebreekte dakteëls vervang. Dit sal die lekkrisis besweer. Next!”
Careltjie Conradie huiwer ’n oomblik, draai dan om en stap saam met Klaas uit, maar by die deur kyk hy beskuldigend terug na Hans. “My plafon lek soos ’n gieter. Op séwe plekke.”
Hans steun. In die winter gaan die plek toe onder die water wees. Hy het juis gisteraand ’n nagmerrie gehad oor hoe hy skubatoerusting vir die tehuis aankoop nadat die verdrinkings dubbelsyfers geslaan het.
Die laaste beswaarde tree nader.
Hans is verlig om te sien dis Liesbet, een van sy vertrouelinge en ’n gewese kabinetslid wat gehelp het om matrone Van Dussen se diktatuur omver te werp. Haar uitrusting verras Hans nie. Dis ene Liesbet. Haar rok se helder kleurspatsels skree teen mekaar en bots ook gruwelik met die groen en pers tinte in haar kapsel.
Sy trek ’n stoel met een van haar beringde vingers nader terwyl die tallose stringe krale om haar nek saggies klingel, en gaan sit.
Hans glimlag. “Kom jy ook kla?”
Sy skud haar kop. “Nee, Hôns, ek is nie hier om te klô nie,” sê sy in daardie kenmerkende Pretoriaanse aksent. “Ek’s hier om ernstig met jou te kom prôt.”
Hans lig sy wenkbroue. “Oor wat?”
“Oor jou.”
“Oor my?!”
“Jô, Hôns, oor jóú.” Sy sug. “Dis vir my bôie moeilik. Jy was die môn wôt ons uit die drôkoniese kloue van môtrone Vôn Dussen verlos het, wôrvoor ons jou ewig dônkbôr sôl wees. Môr nou … tree jy ôl nét soos Vôn Dussen op.”
“Soos Van Dussen?!”
Sy knik. “Kyk môr net hoe jy vônoggend se klôgtes hônteer het. Sonder enige empôtie vir die inwoners.”
“Mens word moeg om heeldag oor kleinighede gekapittel te word.”
“Dis nie vir hulle kleinighede nie, Hôns. Dit rôk hulle lewenskwôliteit.”
Hans wil instinktief kapsie aanteken, maar die woorde besterf op sy lippe. Liesbet se opmerking dra die stempel van waarheid. Hy sug. “Ek’s net sat vir hierdie voortdurende stroom …”
Liesbet hou haar hand op. “Jy hoef nie te verduidelik nie, wônt ek besef dit. Dôrom wil ek voorstel dôt ek en Môtjie jou soms ôflos sodôt jy jou bôttery kôn herlôi.”
“Maatjie?”
Sy knik. “Jô, hy wôs mos ’n boekhouer op sy dôe. Begrotings is sy kos.”
Dalk nie so ’n slegte idee nie, dink Hans, wat al amper vergeet het Maatjie was sy minister van finansies in die versetkabinet. Hy kom orent uit die stoel.
“Ons kan vanmiddag daaroor praat. Ek het net ’n dringende ding om nou in my kamer te gaan afhandel.”
Op pad kamer toe hang Hans se vlerke. Liesbet se woorde het ’n teer snaar aangeraak, want sy het hom onbewimpeld die waarheid vertel. Hom tot rede gebring, moet hy erken.
Sy groot vriend Vasie wag hom in die gang voor sy kamerdeur in. Hans kyk vlugtig op sy horlosie. Nog tien minute voor RSG se boekvoorlesing begin. Hy hoop nie dis nou lang praatjies nie.
“Hoe gaan dit?” vra Vasie.
“Elke dag het genoeg aan sy eie kwaad, dankie,” mompel Hans.
Vasie stap ongenooid saam in en vly hom op die gemakstoel neer. Hans gaan sit op die punt van sy bed.
Sy vriend kyk weer so rond en bont soos altyd. Aan die sakke onder daardie skeel oë en die rooi skynsel op sy wange lei Hans af dat hy gisteraand weer tot laat gefuif het.
“Sê ek vir myselwers dat geen druppel jenewer ooit weer oor hierdie lippe van my sal kom nie. Het my gisteraand in daai kroegie in Goodwood raakgedrink,” sug hy. “Ek, Maatjie en Jan Doppies weet mos nie waar die brieke sit as die wingerdwiele eers begin rol nie.”
Hy skep vinnig asem. “Maar ek’s hier om jou oor ’n ander ding te vra. Wil jy nie môre saam met my Hermanus toe kom nie? Sommer vir ’n week of wat. Maatjie sê juis hy en Liesbet sal in jou plek waarneem.”
Die klomp konkel lankal agter sy rug, besef Hans.
Vasie grinnik. “Sê ek vir myselwers dit sal lekker wees om so ’n tydjie weg te kom uit hierdie wankelende toring van Pisa.”
“Sou Baby nie saam met jou gegaan het nie?” vra Hans.
“Sy sou, maar sy lê nou platgetrek met die bromkatjies. Tóé, man, kom saam! Gaan jou die wêreld se goed doen.”
“Hoe kom ons daar?”
“Soos die geluk dit wil hê, ry Kleinboet môre met die tehuis se bussie soontoe. Hy het by ’n teëlplek op Hermanus vloerteëls opgespoor wat soortgelyk aan ons s’n is. Maar hy sal twee keer moet ry, want die bussie gaan nie die volle vrag kan dra nie. Met die tweede keer se gaan haal kan ons saam met hom terugkom.”
Hans is effe vies dat Kleinboet, Breker se jonger broer en gewese veiligheidswag, nou al twee jaar lank Huis Madeliefie se nutsman en busbestuurder, hom nie daaroor ingelig het nie. Maar Liesbet is seker reg, hy kan sy vinger nie op elke pols hou nie.
Hoewel Vasie se uitnodiging besonder aantreklik klink, aarsel hy nog ’n oomblik. “Jong, Hermanus is mos maar ’n duur plek. Waar bly ons?”
Vasie glimlag breed. “Gaan ons nie ’n enkelte sent kos nie. My neef, Herklaas Havenga, het ’n groot dakwoonstel waarin net hy en sy vrou bly. Hy het gesê ons hoef ook nie oor kos te worry nie. Hy borg as’t ware ons vakansie ten volle. Maar sonder verblyfkoste sal ons darem seker ’n geldjie kan afknyp om by ’n paar van Hermanus se voortreflike restaurante te gaan eet en natuurlik ’n paar knertsies daar te maak. Ons is immers dan op holiday.”
Die hele storie klink vir Hans net beter en beter.
“Raait, ek is in,” sê hy.
Vasie spring op uit die stoel. “Jou ou biesiepol!”
Hy hou sy hand na Hans toe uit om te high-five.

Toe Dannou weg is, het Grond en Bernadette middagete by Bientang’s Cave in die ou hawe genuttig, waar hulle ’n seekosbord gedeel het. Hulle het die wilde garnale, Weskus-oesters, gemarineerde mossels en gerookte kabeljou afgesluk met ’n bottel yskoue Dom Pérignon (2005), terwyl hulle onverpoosd oor The Whale geklets het.
Teen ’n tafereel van klotsende branders, ’n kobaltblou lug en die gekrys van seevoëls, was dit asof Bernadette in sekere flitsende sekondes vir Grond haar effense skoonheid van ouds herwin het. Ten spyte van haar swaar grimering wat soos Spaanse pleisterwerk ouderdomskrake moet verdoesel, die lippe wat net soos haar ou ma s’n begin pap hang en die onooglike moesie op haar wang wat deur die jare al hoe meer soos ’n vrugtetor begin lyk, het hy hom soms verbeel hy gewaar weer die stralende gesig van sy bruid van twee-en-dertig jaar gelede.
En vir daardie paar goue oomblikke moet hy Dannou bedank. Dié het genoeg van Bernadette se voorstelle by sy planne geïnkorporeer om haar geesdrif spontaan te aktiveer. Dis duidelik sy deel nou Grond se euforie oor The Whale.
“Die badkamers in die suites moet iets spesiaals wees. Goue krane, marmerbaddens, dubbele wasbakke en toilette met goud en hout beslaan,” het sy gekoer. En so het sy voortgebabbel oor elke klein detail waaraan Dannou nog nie aandag gegee het nie.
Oor die nagereg van crème brûlée vir hom en wortelkoek vir haar, het hulle begin bespiegel oor wie almal na die groot bekendstellingsaand genooi sal word: uiteraard Cyril asook Grond se ou huisvriend Thabo, Ace om die ander ANC-faksie nie afgeskeep te laat voel nie, Helen, Trevor, Pravin, FW, die Ruperts, die Players, Ernie, Rassie, Siya en dalk Markus om mediabelangstelling vir die geleentheid aan te wakker.
Bernadette het ook onderneem om haar vriendskapsbande met Gordon Ramsay te probeer herstel, nadat hulle jare gelede ’n onsmaaklike uitval in ’n restaurantjie in Cornwall gehad het. “Om hom as gassjef te hê sal soveel meer luister aan die spyskaart verleen,” het sy gesê. “En ná die toesprake en feesmaal sal ’n kort kabaretvertoning deur Nataniël die aand darem netjies afsluit, nè?”
Bernadette het selfs Grond se voorstel aanvaar dat hulle Hoepels van Heerden, befaamde pottebakker van Onrus, nou al opdrag gee om net vir dié aand eetborde in die vorm van walvisse te maak.
“Maar die borde móét van mekaar verskil. Ons wil nie die persepsie van goedkoop massavervaardiging skep nie,” was haar uitdruklike voorwaarde.
“Dalk kan ons die borde later weer inspan wanneer ons ander famous gaste in die hotel onthaal,” het Grond gesê.
“Nee, my skat, dan is dit al tweedehands. Ons kan dit eerder gebruik om my breekgoed in Kleinmond en Rooi-Els se strandhuise aan te vul.”
Ná die ete by Bientang’s Cave was albei net te loom om die entjie na Voëlklip toe terug te ry, en het hulle maar ’n middagslapie in hulle seeuitsig-woonstel in Marine Drive gaan vang.
En nou, terwyl hulle aansit vir aandete in die nuwe hawe se Harbour Rock-restaurant, is dit vir Grond duidelik dat Bernadette se behoefte om oor The Whale se bekendstelling te droom, nog nie uitgewoed is nie.
“Ek het besluit om Gert van de Merwe te vra om my uitrusting vir daardie aand te skep. Gert ken mos my smaak – elegant, klassiek en tydloos.”
“Fabulous!” sê Grond. Hy weet Bernadette het al ’n paar keer van dié bekroonde klereontwerper se dienste gebruik gemaak.
Hulle bestel sushi en ’n bottel Môreson Miss Molly Petit Rosé.
“Ek visualiseer ’n asembenemende, klassieke swart tabberd, maar met ’n kosmopolitaanse gevoel, as jy weet wat ek bedoel.”
“Ek kan dit klaar in my geestesoog sien, my liefie,” lieg Grond. “Jy gaan absoluut stunning lyk.”
Hy kyk op toe iemand ’n hand op sy skouer sit.
Dis Janneman Koster, jare lank al stadsraadslid en gewese burgemeester van die dorp.
Hy leun oor na Grond en praat in ’n fluisterstem. “Ek hoor gerugte van groot dinge wat kom. Ons by die raad is baie opgewonde daaroor, hoor! Dit gaan die dorp behóórlik op die mêp sit.”
Grond knik tevrede. “Ja-nee, ou Janneman, die wiele is aan die rol. Solank julle die bouplanne vinnig deurdruk, kan The Whale binne ’n jaar sy staan kry.”
Janneman wys tandvleis soos hy glimlag. “Jy weet mos by ons loop dinge seepglad, veral as jý die een is wat ’n versoekie rig.”
“Excellent!” sê Grond.
Janneman kom regop en beduie na ’n tafeltjie teen die muur. “Maar laat ek loop, wil nie hê vroulief moet vir my wag nie. Dis ons veertigste huweliksherdenking vandag.”
Toe Janneman sy sit by sy vrou kry, wink Grond ’n kelner nader. “Gaan lewer ’n bottel Veuve Clicquot op my rekening by meneer Koster se tafel af.”
Grond knipoog vir Bernadette. “So ’n botteltjie Franse sjampanje kan ons vorentoe net by die raad help.”
Maar dadelik sien hy dat Bernadette se feestelike gemoedstemming geblus is. Daar spring ’n spiertjie in haar wang, wat die vrugtetor laat tril, so asof dit wil wegvlieg. Haar afgeremde mondhoeke voorspel ook niks goeds nie.
“Jy is lekker breedsprakig vir iemand wat nog nie eens ou Herklaas se plek gekoop het nie,” sny haar stem ysig deur die Harbour Rock.
“Ai, my liefie, moet tog nie dat ou Herklaas ons aand bederf nie.”
“Toe jy en Janneman praat, kon ek nie anders as om die werklikheid weer in die gesig te staar nie. Feit is, ons het nog nié ’n staanplek vir The Whale nie. Is daar nie ’n ander gebou in die middedorp waarop jy jou visier moet instel nie?”
Grond se beswaarde sug klink op soos die gebulk van ’n bees. “Ongelukkig is ou Herklaas se blerrie gebou die enigste geskikte plek. Ek het lank met die stadsbeplanners vergader. Daar is net te veel waterpype onder die ander geboue. Omdat ons diep sal moet grawe vir The Whale se sesverdieping-kelderparkeerarea, sal dit tydrowend wees en allerhande goedkeuringsprosesse moet deurgaan as ons op enige ander site as ou Herklaas s’n werk. Dit sal die projek met twee tot drie jaar terugsit, en dis tog totaal onaanvaarbaar.”
“En as ou Herklaas volstrek weier om te verkoop?”
Grond gee ’n laggie. “Hy sal nie, my liefie.”
“Maar jy sê dan hy wil nie verkoop nie.”
Grond kug en druk-druk aan sy pruik. “Kyk, ek het die ou imbesiel en sy vrou nog net twee keer vinnig in die dorp raakgeloop en toe genoem ek stel belang in die gebou. Albei kere het hy nie keen gelyk nie. Sy mal ou vrou se geklets maak ook dat mens g’n sin met hom kan praat nie. Maar oormôre gaan ek hom in sy ou flatjie sien en hom ’n offer maak wat hy nie kan refuse nie.”
“En wat gaan jy hom aanbied?”
“By sesmiljoen begin, wat die vervalle ou plek seker oor sy goeie ligging werd is. Maar val hy nie daarvoor nie, is ek bereid om tien of selfs meer te hoes. Maar koop sal ek die donnerse plek koop.”
“Jy sê oormôre?”
“Ja, sien hom om elfuur in sy flatjie. Hy bly mos bo-op die gebou.”
“Ek gaan saam met jou.”
Grond glimlag. “Fantastic! Saam was ons nog altyd ’n unbeatable team.”

Hans het vanoggend met ’n lied in sy hart na Hermanus vertrek.
Toe hy voor die tyd in die kantoor besig was om vir Liesbet en Maatjie die fynere besonderhede van hulle taak uit te spel, het die foon gelui. Dit was die bankbestuurder. Hans kon sy ore nie glo nie. Hulle lening vir strukturele herstelwerk is goedgekeur. En die bouspan kan môre al inval om die krake in die mure te takel en die stukkende dakteëls te vervang.
Hans is in so ’n goeie stemming oor hierdie verwikkeling dat hy in die ry vir Kleinboet opdrag gee om by Peregrine se padstal in te draai. “Ek betaal vir die koffie en iets om te eet, manne. Ons kan darem nie met leë mae op Hermanus aankom nie.”
“Dis nou nice van jou, Hans!” sê Kleinboet.
Hulle bestel van Peregrine se alombekende vleispasteie met sous. Toe hulle met oorgawe daaraan wegval, is die goedgekeurde lening die groot besprekingspunt.
“Nou sal die bokke immers nie meer so na die drinkplek aangetou kom nie,” sê Hans, maar hy sien Kleinboet se begrip strek nie so ver om te snap wat hy bedoel nie.
“Die klomp gegriefdes sal nie meer die paadjie na my kantoor so uittrap nie,” moet hy verduidelik.
“O,” grinnik Kleinboet, bedeeld met dalk ’n skraps meer verstand as sy ouer broer, “nou verstaan ek. Het vir ’n oomblik gedink jy beplan ’n klein wildtuintjie op die tehuis se werf.”
Hans verduidelik aan hulle hoe gelukkig die tehuis is om die lening te kry. “Met al daai krake en lekkasies sou die inwoners in die winter een ná die ander die ewige slaap ingegaan het.”
“Sê ek vir myselwers dis nie almiskie nie,” beaam Vasie sy stelling.
Terug in die bussie, stem almal saam dat hulle lanklaas sulke lekker pasteie geëet het.
“Waar presies is dié dakwoonstel van jou neef, Vasie?” vra Hans toe hulle weer aan die ry is.
“In die middedorp – uitstekend geleë om sommer te voet al jou inkopies te doen. Hy en sy vrou, Wilhelmina, besit die gebou. In die ou dae was dit die Algemene Handelshuis van Hermanus, waar jy alles en nog wat kon koop. Wilhelmina se pa, wat die eienaar was, moes iewers in die tagtigs die Handelshuis se deure weens die swak ekonomie sluit. Toe rig hy die boonste verdieping in as ’n dakwoonstel en verhuur die onderste deel aan drie sakeondernemings. En sedert sy dood in die laat tagtigs bly Herklaas en Wilhelmina daar. Hulle verhuur die onderste deel deesdae aan ’n vis-en-tjipswinkel, ’n tattoo parlour en die een of ander politieke partytjie wat dit as ’n Wes-Kaapse streekkantoor inspan. Die Havengas leef heel gerieflik op die huurinkomste.”
“Hoe oud is hulle?”
“Albei ook al aan die verkeerde kant van tagtig.” Vasie huiwer ’n oomblik. “Wilhelmina het intussen probleme in haar boonste verdieping opgetel. Haar klawers is nogals erg vals.”
“Hoe so?”
“Nee, jong, haar kop het geheel en al in die verlede vasgesteek. Sy het van kleintyd af haar pa ná skoolure in die Handelshuis gehelp. En toe direk ná matriek voltyds daar ingeval. Sy het elke produk in daardie reuseplek op die punte van haar vingers geken en was op haar dae ’n uitstekende verkoopsvrou.” Hy sug. “Maar deesdae verbeel sy haar sy verkoop steeds ware in die Handelshuis. Dis al wat oor haar lippe kom. G’n mens kan meer ’n sinvolle gesprek met haar voer nie.”
Vasie moes die frons op Hans se voorkop gesien het, want hy lag. “Maar moet jou nie bekommer nie, sy’s ’n onskadelike ou dier. Maak nog lekker boerekos en als. En Herklaas sê haar gebrabbel oor die Handelshuis se produkte, glo oor verskeie dekades heen, klink al vir hom soos agtergrondmusiek. Hy luister nie regtig meer nie.”
“Wat het die Handelshuis als verkoop?” wil Kleinboet weet.
“Die hele boksemdais. Medisyne, kruideniersware, huishoudelike toebehore, landbouprodukte, klere … noem maar op en jy sou dit daar kry.”
“Mens kry nie meer sulke plekke nie,” sê Hans en beduie na die kortbroek-safaripak wat hy aanhet. “Het dié pak in die vroeë sewentigs juis by so ’n handelshuis in die Baai aangeskaf. Maar deser dae kyk die mense by klerewinkels jou mos aan of jy van lotjie getik is as jy vir ’n safaripak vra.”
“Ja, so het die tye verander,” sug Vasie.
Hulle ry in stilte verder. Toe hulle die afdraai Hermanus toe vat, sien Hans sy ou mater het aan die slaap geraak, mond wawyd oop. Hy besluit om ook ’n rukkie te dut.
En eers toe die bussie tot stilstand kom, skrik hy wakker.
“Hier begin ons holiday nou, Hans!” skrou Vasie geesdriftig.
Hulle klim uit terwyl Kleinboet hulle bagasie uit die bakruimte haal. Hans doen eers ’n paar vinnige opwarmingsoefeninge om sy litte geolie te kry. Hy trek sy blou kniehoogtekouse op en vee sy grys leerskoene met ’n sakdoek skoon. Wil darem nie slonsig by die mense aankom nie.
Hulle groet Kleinboet. “Ons sal jou bel as jy ons moet kom haal,” sê Hans.
Die gebou se verf dop plek-plek af, maar andersins lyk dit vir Hans na ’n agtermekaar plek, heelwat groter as wat hy gedink het. Vasie beduie hulle moet om die gebou loop. “Aan die agterkant is daar trappe op na die dakwoonstel.”
Hulle sukkel met hulle tasse teen die trappe op. Die woonstel se buitedeur staan oop en Vasie neem die voortou en stap in sonder om te klop. “Kom ons gaan sit ons tasse in ons kamers neer en gaan verras ou Herklaas. Soos ek hom ken, sit hy nou in die voorkamer se sonnetjie en bak. En ek weet Wilhelmina vat elke dag dié tyd haar middagslapie.”
Die vloerplanke in die gang kraak. Vergeelde familieportrette hang skeef teen die mure en iewers saag iemand balke dat hoor en sien vergaan.
Vasie beduie vir Hans waar sy kamer is. Dis ’n ruim vertrek met ’n dubbelbed en ’n koos by die voetenent op die vloer. Die kamer ruik na kanferballetjies. Hans sit sy tas neer en maak die venster oop. Die plek het ’n ernstige behoefte aan vars lug, dink hy.
Vasie loer by die deur in. “Kom, laat ons gaan kyk waar’s Herklaas.”
Hy volg Vasie deur ’n groot kombuis waar ’n hopie vuil borde in die wasbak en kosreste op die tafel wys dat die Havengas klaar geëet het. Hulle loop in by ’n ruim vertrek wat die “voorkamer” moet wees waarna Vasie verwys het.
’n Voosgetrapte rooi mat bedek die grootste gedeelte van die plankvloer en die twee banke en paar stoele se erg ingesakte sitplekke spreek boekdele van hulle lang diensjare. In die verste hoek, waar die son deur ’n opening in die gordyne syfer, sit iemand, kaal bene voor hom uitgestrek met wollerige vlootblou pantoffels aan die voete.
Hy kom verbaas orent uit sy gemakstoel – ’n klein, krom mannetjie met ’n smal, beplooide gesiggie en twee wawielore. Hy en Vasie val mekaar om die nek. Vasie klap hom so hartlik op die blad dat hy ’n tree of wat vorentoe steier.
“Te lekker om jou lelike bakkies weer te sien,” sê Vasie.
Hy stel Hans en Herklaas aan mekaar voor en hulle skud blad.
Toe Herklaas praat, klink dit vir Hans kompleet soos ’n kokende ketel wat begin fluit – skril en deurdringend. “Julle manne is seker lus vir ’n bietjie boeretroos?”
“Watwou boeretroos,” sê Vasie en kyk vlugtig op sy horlosie. “Sê ek vir myselwers die vliegtuig is lankal verby. Dit kan seker nie kwaad doen om ons vakansie met ’n ou doppie of twee, drie af te skop nie.”
Die geskuifel van voete laat Hans omkyk. Enkele meters van hom af kom ’n lang, maer en wasbleek vrou nader in ’n sakkerige rok wat tot op haar enkels hang. Lyk kompleet vir Hans of sy van die galg gewaai het. Haar roesbruin hare is uiters dun, sodat haar wit kopvel deurskyn. ’n Regte skedel-bob, soos Liesbet altyd verwys na die vroue met sulke dun haartjies by die tehuis. Haar koeëlronde oë, diep versonke, is soos laserstrale op Hans gerig.
“Help nie jy groet haar nie, Wilhelmina registreer nie,” fluit Herklaas se stemmetjie.
Sy neem ’n paar onseker treë vorentoe, soos wat ’n mens van ’n slaapwandelaar sou verwag.
“Bron-tonikum vir floute, steek agter die blad, hartkloppings, suur en winde ná ete, heupjig, stywe litte en ’n lekkende blaas.” Wilhelmina praat in ’n singerige stem wat Hans herinner aan Min Shaw wanneer sy die hoë note vat.
“Genade, vrou, wat is jy deesdae so behep met die Handelshuis se pille, poeiers en strope?” vra Herklaas, maar sy kyk nie na hom nie, haar blik steeds op Hans vasgenael.
“Panbanine-poeier vir die behandeling van rou ingewandsere. Buccaline-pille vir vergrote mangels en verslapte keelspiere,” Min Shaw sy voort.
Die ongemak gaan sit vierkantig in Hans se gemoed. Hy hoop nie hierdie vakansie by die Havengas gaan in ’n beproewende tyd ontaard nie.

Vanoggend is Grond op ’n missie.
Hy bel Dannou en lig hom in oor Bernadette se goeie voorstelle oor die badkamers. “Sorg maar dat julle dit stiptelik volg.”
“Wanneer sal ons weet of u die perseel bekom het?” vra Dannou.
“Moet jou nie daaroor bekommer nie, my tjommie. Binnekort behoort daai plek aan my. Moenie dat dit julle spoed breek nie. Gaan net full-steam voort.”
“Ek kan u verseker ons werk vier-en-twintig-sewe daaraan. Oor ’n week sal die finale argiteksplanne gereed wees.”
“Fabulous!” sluit Grond die gesprek af.
Hy haas hom na die kombuis, waar die vyf voertuie se sleutels hang, huiwer ’n oomblik en haal die Ferrari 488 GTB s’n van die hakie af. Lanklaas Hermanus se strate met sy rooi blits gevat.
Bernadette slaap nog en Grond keer Clément Amirault, hul Franse butler wat Bernadette ’n tyd terug by ’n baron in Bordeaux afgerokkel het, voor en lig hom in sy geradbraakte Frans in dat hy gou ’n draai gaan ry. Bernadette gee soggens vir die butler Afrikaanse klasse, want hy het nog nie ’n clue van die taal nie.
Met handgebare verduidelik Grond vir die bleek Fransman met die streepsnorretjie dat hy die Ferrari vir ’n spin vat om seker te maak sy battery loop nie af nie.
Hy betrek Bernadette gewoonlik wanneer hy ’n geheime sending onderneem, maar vanoggend mag sy onder geen omstandighede die ware rede vir hierdie rit weet nie. Dit sal haar vrugtetor net weer aan die tril sit.
En dit was juis om dié rede dat Grond ’n slapelose nag beleef het. Dit het hom gisteraand soos ’n weerligstraal tussen die oë getref net toe hy sy tweedehandse James Hadley Chase-slapband toeklap en die bedlampie wou afsit. Die verlammende besef dat dit die projek nog verder kan vertraag, het sy sooibrand spontaan getrigger. Hy het summier in die badkamer vier Rennies in sy mond geprop en dit soos grondboontjies gekou. Hy moes eers die wit borreltjies by sy mondhoeke afwas voor hy weer in die bed kon klim. Bernadette het ’n skerp oog as dit by sy sooibrandaanvalle kom en hy was nie lus om weer na haar prekery oor die mediese oorsake daarvan te luister nie.
Toe hy ry, sien hy die strate is vanoggend besonder besig. Dit stem hom onrustig, maar hy het geen ander keuse as om deur te druk nie. Hy móét weet, anders maak hy ook vannag nie ’n oog toe nie.
Grond hou in ’n stegie skuins agter Herklaas se gebou stil, wat die Ferrari darem effe kamoefleer. Hy haal sy pruik versigtig af en streel vinnig oor sy kaalkop, sit dan sy donkerbril op en beskou homself in die truspieëltjie.
Niemand sal hom herken nie. Die goue sweetpak help ook, want hy verskyn nooit in die openbaar daarmee nie.
Hy maak eers doodseker dat daar nie mense in die omgewing is nie voor hy uitklim. As deel van sy vermommingstrategie loop hy met ’n hinkstappie om die gebou na die voorkant.
Grond tuur na die drie ondernemings op die onderste verdieping. Moeilike keuse. Daar is die tatoeplek, die vis-en-tjipswinkel en die kantoor van die belaglike nuwe politieke partytjie, die Onthullings-Alliansie – ’n fanatic spul wat allerlei conspiracy theories oor die Suid-Afrikaanse politiek het.
Tipies van ’n idioot soos ou Herklaas om hulle ’n ruimte in sy gebou te gee.
Hy besluit die vis-en-tjipswinkel is die veiligste opsie. Hierdie tyd van die oggend is daar ook nog nie klante nie.
Met ’n oordrewe gehink stap hy in. Die reuk van ou kookolie en aartappelskyfies hang swaar in die lug en laat hom vir ’n oomblik terugsteier. Die eienaar, ’n swetende pokkel met ’n weglêsnor en ’n verpotte klein voorkoppie, kyk hom onbelangstellend aan.
“Ons is nog nie reg vir customers nie. Kom weer oor ’n uur.”
Onder ander omstandighede sou Grond die vloer met die ongeskikte bliksem vee, maar nou is hy die verleë een. “Wonder of meneer my kan help?” vra hy so nederig moontlik.
“Met wat?” blaf Snorman.
“Ek is op soek na ’n ruimte vir my fietswinkel. Gedink hier kan dalk binnekort ’n plekkie oopval.”
Snorman vee eers met sy voorskoot die sweet van sy gesig af. “Nee, ou swaer, nie een van die huurders hier is van plan om weg te gaan nie. Ons moet juis ons huurkontrakte vir volgende jaar aan die einde van hierdie maand hernu. En meneer Havenga is ’n billike landlord. Ons betaal nie deur ons nekke soos op ander plekke nie.”
Grond het als gehoor wat hy wil weet. Op die laaste nippertjie keer hy homself om “Fantastic!” uit te roep. Sonder om te groet, hink hy uit. Gaan hom groot plesier verskaf om hierdie ongeskikte vetsak onder sy gat hier uit te skop wanneer hy die gebou aangeskaf het.
Hy is verheug oor die feit dat die huurkontrakte eers aan die einde van die maand hernu word. Sy groot vrees, en die oorsaak van gisteraand se onwelkome sooibrandaanval, is nou besweer. Ou Herklaas sal nie sy huurkontrakverpligtinge as rede kan aanvoer waarom hy nie dadelik kan verkoop nie.
Dinge val mooi in plek, dink hy toe hy in die kar klim en sy pruik opsit.
Op pad terug huis toe val dit hom by dat hy Bernadette moet herinner om haar vriendin by Bravo! te kontak om die bekendstellingsaand te kom verfilm. kykNET se kykers sal ’n belangrike binnelandse marksegment van The Whale uitmaak. Hulle kom mos soos motte na ’n lig aangevlieg as hulle ’n nuwe uithangplek op die tiewie sien.
Grond ry peinsend terug. Hy kners op sy tande. Môre gaan deurslaggewend wees. Ou Herklaas beter hom nie problems gee nie, anders gaan hy hom verbrysel.
Al moet hy tot die uiterste gaan – om Spelonk en sy trawante te laat kom om die vuilwerk vir hom te doen.

Hans besef hy het ’n sloot in die oggend geslaap toe hy eers tienuur wakker word. Tromslae baljaar ritmies teen sy slape toe hy uit die bed opstaan. Als Vasie se skuld, want dié ken mos geen einde nie. Die paar snapsies van gistermiddag het toe nie daar geëindig nie. Teen laataand het hy, Vasie en Herklaas soveel raaswater ingehad dat hulle skoon vergeet het om te eet.
Dit ten spyte van die kerriebredie wat Wilhelmina berei het. Sien ’n mens haar agter die kospotte, sou jy nie weet haar klawers is vals nie, soos Vasie dit stel. In haar kombuis is sy volgens Herklaas ’n raakvatter van formaat. Maar haar bredie het gisteraand aan die agterspeen gesuip, terwyl hulle in die voorkamer met die voorspene besig was.
Hans strompel in die gang af en loer by Vasie se kamer in. Dié is nie meer in sy kooi nie. Hans wend hom na die badkamer, waar hy stort en sy ander ablusies afhandel.
Hy trek weer gister se ligbruin kortbroek-safaripak aan. Môre sal hy die bloue dra. Hy moet suinig met sy klere omgaan, want hy het net genoeg vir ’n paar dae ingepak.
In die kombuis is Wilhelmina besig om skottelgoed te was. Vanoggend het sy ’n lang, wye rok aan wat uit die Voortrekkers se tyd moet dateer. Sy verstar toe sy Hans sien. Dadelik verorber haar intense blik hom weer soos gister. “Ouma Meelbol is opbouende voedsel vir die tengerige kind,” sing sy. “Gebruik Epidermol vir kitsverligting van atleetvoet.”
Hans mompel dat dit na goeie raad klink en maak hom vinnig uit die voete. Hierdie bleek vrou gee hom die horries. Saam met háár wil hy nie alleen in ’n vertrek vasgekeer wees nie.
Hy kry Vasie en Herklaas in die voorkamer.
Vasie loop rusteloos heen en weer en Herklaas sit ineengekrimp in sy gemakstoel. Dié lyk of hy die aarde alleen op sy skouers dra – ’n ridder van die droewige figuur.
“Dit gaan maar dunnetjies met my ou neef,” sê Vasie.
“Ja, hake-krukke,” kerm Herklaas se stemmetjie.
“Wingerdgriep?” vra Hans.
Vasie lag. “Nee, dit het ons al drie seker vanoggend onder lede, maar daar’s ’n ánder sakie wat Herklaas se maagseer teister.”
Hans gaan sit op die bank, sak so diep daarin weg dat hy nie oor sy kniekoppe kan kyk nie. “Nou laat ek hoor.”
“Toe, vertel hom, Herklaas,” por Vasie.
“Die saak staan so.” Die skril intensiteit van die ketel se gefluit is terug, hoor Hans. “Ek en Wilhelmina is gelukkig hier in ons dakwoonstelletjie. En ek is geseënd met huurders wat getrou betaal. Meer van die lewe vra ek nie. Maar nou neuk iemand aan my om die plek aan hom te verkoop.”
“Dit behoort nie ’n probleem te wees nie. Stuur hom net in sy maai,” sê Hans.
“Dis nie so maklik nie,” sê Vasie.
“Inderdaad, neef,” sê Herklaas. “Niks is maklik as Grond Graaffwater die voornemende koper is nie.”
Vasie en Herklaas kyk vol afwagting na Hans.
“Behoort ek hom te ken?”
“Het jy nog nie van Grónd Grááffwater gehoor nie?” roep Vasie uit.
“Ken hom van g’n adamskant nie.”
“Vertel hom, Herklaas.”
“Hy’s ’n man van groot aansien in hierdie geweste. Hy en sy vrou is klipsteenhard van die geld. Besit meer eiendomme as enige ander mens hier. Maar dis alles ou geld. Grond se pa het glo sy pitte met karre verdien, maar die gerugte wil dit hê dat hy sy miljoene eintlik met blink klippies gemaak het, wat hy uit Namibië en Angola ingesmokkel het. En Grond se skoonpa, Petrus Smoelstra, het in die ou dae elke enkele visfabriek aan die Suid- en Wes-Kaapse kuslyn besit. Die mense het hom later Vis Oppenheimer gedoop, oor sy skatte geen einde ken nie.”
Herklaas sug voor hy voortgaan. “En met al daai ou geld in die bank, is Grond nie die soort man vir wie mens nee sê nie. Hy’s gou op sy agterpote as hy nie sy sin kry nie.”
“Hmm,” sê Hans. “Hy’t seker die naam Grond gekry omdat hy so baie eiendomme besit?”
’n Effense glimlag skemer deur op Herklaas se gepynigde gesig. “Nee, die mense vertel hy het as jong kind grond gevreet soos ander van sy ouderdom ProNutro. Glo ’n tekort aan yster gehad.”
“Gmf. En nou hou hy hom ’n yster hier.”
“Dit kan mens seker sê,” gee Herklaas toe.
“Sê ek vir myselwers ek stem saam met my neef, want dit bly maar ’n dilemma. Ek het al stories gehoor van mense wat sleg tweede gekom het as hulle nie met Grond se idees saamdans nie,” sê Vasie.
“Nou vir wat wil hy jou gebou hê?” vra Hans.
“Wil ’n hotel hier oprig.”
“En wat is hy bereid om te betaal?”
Herklaas trek sy skouers op. “Dié sal ek seker môre hoor.”
“Môre?”
“Ja,” sê Vasie, “Grond kom môre hierheen om glo ‘amptelik besigheid te praat’. En Herklaas sien eintlik nie vir so ’n ontmoeting kans nie.”
“Hoe oud is Grond?” vra Hans.
“Laat vyftigs.”
Hans snork. “Bogsnuiter! Ek en Vasie sal saam met jou hier sit as hy kom. Dan wys ons hom waar Dawid die wortels gegrawe het.”
Herklaas se gesig helder op.
Vasie wys ook tande. “Jou ou biesiepol!” roep hy uit. “Sê ek vir myselwers daar’s geen beter man om hierdie ding te hanteer as Hans van Kraaienburg nie.”
Hy draai na Herklaas. “Hy’t die vloer gevee met ons vorige matrone by die ouetehuis, ’n diktator wat Hitler na ’n lammetjie sou laat lyk het. Maar Hans het behoorlik kerrie van haar gemaak. Grond gaan gou uitvind hy boks hier teen iemand wat in dieselfde gewigsklas as hy is.”
Ná ’n halfuur se rype beraad besluit hulle dat Hans môre as Herklaas se “eiendomskonsultant” voorgestel sal word en dat hy namens Herklaas die praatwerk en onderhandelinge sal doen. Herklaas straal oor dié besluit.
Maar Hans bly vanoggend sukkel om te konsentreer. “Jou vrou het nie dalk ’n poeier of ’n pil uit haar Handelshuis-dae wat ’n kloppende hoofpyn sal stuit nie?”
“Dis nie almiskie nie,” sê Vasie en vat ook aan sy voorhoof.
Herklaas skud sy kop. “Ongelukkig bestaan dit net in haar gedagtes. Maar julle kan hier om die draai in Hoofstraat opstap. Julle sal by Brenda se apteek regkom.”
Hans bedank Herklaas en beduie vir Vasie dat hulle op hulle apostelperde die reis moet aanpak.
Grond Graaffwater is vinnig uit sy gedagtes. Hy’t mos gekom om vakansie te hou, en dit is waarop hy hom nou gaan toespits.

Toe Grond terugkom by die huis nadat sy Ferrari se battery behoorlik gelaai is, het hy na sy studeerkamer gekom. Bernadette was besig om Clément sy Afrikaanse klas vir die dag te gee en hy wou dus nie in daardie deel van die huis rondhang nie. Hy was bang sy betrek hom daarby.
Hy kan nou seker doen wat hy al so lank uitstel – om sy studeerkamer op te ruim. Nie een van die vier skoonmakers word hier toegelaat wanneer hy nie by is nie. Selfs dan laat hy hulle net toe om die mat te stofsuig en die meubels af te stof. Niémand krap in sy laaie en kabinette nie.
Grond trek die boonste lessenaarlaai oop en haal die vel papier uit wat hy tot nou toe nie oor sy hart kon kry om weg te gooi nie. Toe die idee van ’n hotel destyds by hom posgevat het, het hy ’n local kunstenaar gevra om vir hom dié logo te ontwerp.
Hy hou die vel papier ’n entjie weg en beskou dit weer bewonderend. Die goue letterwerk was die perfekte kleur, die paar krulle en kartels op net die regte plekke aangebring. Hy was in die wolke oor die ontwerp. Graaffwater Tower, staan daar.
Kopskuddend skeur hy dit op en gooi dit in die snippermandjie. Toe hy die naam aan Bernadette voorlê, het sy haar top geblaas. “As dit nie Smoelstra-Graaffwater Tower genoem word nie, kan jy daarvan vergeet! Dis ook mý oorlede pa se geld wat daai projek gaan help finansier.”
Ná talle onsmaaklike vloermoere en verskeie beledigings wat heen en weer geslinger is, het hulle oplaas die strydbyl begrawe en saamgestem dat die naam, met wátter familievan ook al vooraan, te lank en lomp vir ’n hotel sou wees. Toe is The Whale gebore.
Grond skeur ook brommend ’n klomp regsdokumente op wat hy opgestel het toe hy nog die droom van Graaffwater Tower nagejaag het.
Agter uit die laai krap hy die wit koevert nader. Hy vou dit oop en haal die foto uit. Haar gesiggie laat altyd sy hart bokspring. Fienie Filmalter. Sy eerste en enigste ware liefde, wat op ’n haar soos Sonja Herholdt gelyk het. Sy sou sy trouvrou geword het, maar sy pa het ’n stokkie daarvoor gesteek: “Die spul Filmalters het agter die bossies grootgeword. Jy sal die Graaffwater-bloedlyn net besoedel met hulle gene.”
As Grond tóé geweet het dat hy twee windballe het, en die Graaffwater-bloedlyn dus deur niemand besoedel kon word nie, het hy sy kop gevolg en met Fienie getrou.
Maar sy pa en Vis Oppenheimer het ander planne gehad. Die troue met Bernadette was een wat lankal gereël was. “Die kinders van adellike families is natuurlike pasmaats,” het sy pa verklaar en geen teëspraak van Grond se kant geduld nie.
Met ’n sug skeur hy die foto op en gooi dit in die snippermandjie. Nie die moeite werd om dit te hou nie. As Bernadette dit nou moet ontdek, sal sy uit wraak sommer haar deel van die geld uit die The Whale-projek onttrek.
Want as dit by Fienie kom, is sy tot enigiets in staat. Toe sy Grond ’n paar jaar gelede betrap dat hy kwylend na ’n kykNET-program oor Sonja Herholdt kyk, het sy in ’n onbeheerste woedebui die TV-skerm met ’n blompot stukkend gegooi en ’n maand lank nie met hom gepraat nie.
Fienie se gesiggie sal voortaan net in sy gedagtes vorm kry.
Uit die agterste, donker hoekie van die laai haal hy die swart telefoonboekie uit met name van ongure manne, shady characters van die onderwêreld, skurke, geldwassers en afpersers wat hy in sý posisie nie kan bekostig om op sy selfoon se kontaklys te hê nie.
Hy kyk vlugtig deur die name. Talle nommers sal verouder wees, want baie van die mense is nou gaste by Korrektiewe Dienste se inwonende facilities. Almal baddies wat hy die afgelope dertig jaar ingespan het om vir hom sekere gunsies te doen.
Spelonk en sy trawante – Boel en Beenmeel – se nommers is ook daar. Grond ril toe hy aan Spelonk dink – die een en enigste mens op aarde vir wie hy lugtig is. Dit nou buiten Bernadette wanneer sy in een van haar onweersbuie is.
Hy bêre die telefoonboekie weer op sy gebruiklike plek.

Ná Hans en Vasie pynstillers by die apteek gekry het, het hulle see se kant toe gestap en by die Burgundy-restaurant ’n stewige ete genuttig.
Daar was immers ’n special vir senior burgers wat dadelik hulle aandag getrek het. En met dié dat hulle nie vir hulle verblyf op Hermanus hoef te betaal nie, het hulle genoeg geld om die kusdorp se kulinêre vreugdes met oorgawe te geniet.
Met die wolklose hemel en diepblou see as agtergrond, en ’n ligte seebriesie in hul gesigte, het hulle in so ’n gemoedelike stemming beland dat hulle yskoue biere bestel het, waarna Vasie oorgeslaan het na jenewer en Hans na whiskey.
Hans het dié keer ’n bandelose drinkery in sy geboorte gesmoor. Ná die derde ronde het hy gesê hulle moet briek aandraai. “Ons kan nie soos Bolandse waens ruik as ons by Herklaas aankom nie. Mens wil darem ook nie die indruk skep dat ons suiplappe is nie.”
Vasie het teensinnig kopgegee.
Nou, op pad terug na Herklaas se dakwoonstel toe, kom Grond Graaffwater se naam by Hans op. Dalk sal dit ’n goeie idee wees om met Herklaas se huurders te gaan kennis maak. Hoewel dié drie dit nie sal weet nie, dra Hans as Herklaas se sogenaamde eiendomskonsultant ook hulle belange op die hart wanneer hy môre met die grondvreter swaarde kruis.
Hy lig Vasie in oor sy voorneme.
“Sê ek vir myselwers dit is vir jou ’n slim idee!”
Die vis-en-tjipswinkel is redelik bedrywig, maar hulle identifiseer die eienaar maklik. Die man met die weglêsnor en vuil voorskoot skree heeltyd bevele uit aan sy drie personeellede, wat met swetende gesigte en koorsige haas die klomp klante bedien.
Die man gluur hulle met geligte wenkbroue aan toe hulle om die toonbank na hom aangestap kom.
“Julle moet soos die ander in die ry inval,” blaf hy.
Toe Vasie hom vriendelik inlig dat hy Herklaas se neef is en hulle eintlik net hier is om kennis te maak, verander sy houding soos ’n verkeerslig. Hy skud hartlik blad met hulle en stel hom voor as Sakkie Schietekat.
“Ja, ’n mens kan nie vir ’n beter landlord as oom Herklasie vra nie,” besing hy hulle gasheer se lof terwyl hy die sweet van sy voorkop met die voorskoot afvee.
Hy lig hulle in dat hy darem hier ’n paar rand huis toe kan vat “om die vrou en sewe kindertjies te voed”. En dit alles net oor die billike huurgeld wat hy betaal. “Oom Herklasie is ’n engel,” sê hy met oë wat skielik nat word van aandoening. “Was dit nie vir hom nie, sou my besigheidjie ’n vinnige dood gesterf het en sou ek en my gesinnetjie lankal op straat moes sit.”
Toe hulle groet en uitstap, voel Hans hoe sy nuwe verantwoordelikheid as eiendomskonsultant swaar op sy skouers rus. Hy gaan nie net namens Herklaas moet veg nie, maar ook die Schietekat-gesinnetjie.
Die tattoo parlour, soos Vasie daarna verwys, het ook ’n paar klante, wat op stoele sit en wag vir hulle beurt om gepynig te word. Hans keer ’n dametjie met ringe aan haar ore, neus en onderlip voor om uit te vind wie die eienaar is. Sy glimlag breed en wys na ’n man in die hoek. “Gaan gesels gerus met Barnie. Dis min dat ons outoppies kry wat van ons dienste gebruik wil maak.”
Die man in die hoek het ’n help-my-sterk-lyk-hempie aan. Sy arms lyk vir Hans soos ’n kaart in ’n skoolatlas. By nadere inspeksie sien hy dis dosyne voëls wat op Barnie se vel nes gemaak het. Hy herken onder meer die boomvalk, jagarend, naguil, koekoek en reier. Die man moet ’n groot liefde vir die geveerdes van die lug hê om dit so op sy arms in te brand, dink Hans. ’n Natuurmens in die ware sin van die woord.
Barnie is besig om die bikini-top van ’n welbedeelde blondine op ’n klant se rug in te kleur. Vasie fluit saggies deur sy tande toe hy die skandelike afbeelding van nader betrag.
“Hoe kan ons help?” vra Barnie. “Het julle ’n spesifieke ontwerp in gedagte?”
“Nee, nee,” gooi Vasie vinnig wal. Hy verduidelik dat hulle net hier is om kennis te maak vanweë hulle verbintenis met Herklaas.
By die noem van Herklaas se naam kry die voëlman ’n teer uitdrukking op sy gesig. “Dis nou ’n sakeman met integriteit daai!” Hy borduur voort oor Herklaas se goeie eienskappe; amper ’n replika van die Schietekat-kêrel se lofsange.
“Dis duidelik Herklaas geniet groot aansien onder sy huurders,” sê Hans toe hulle die tatoesalon verlaat.
“Sê ek vir myselwers dis nie almiskie nie.”
Die Onthullings-Alliansie se kantoor is verlate toe hulle instap. Die skraal kêreltjie agter die lessenaar lê agteroor in ’n gemakstoel en slaap. Daar ontsnap skerp fluitgeluide deur sy neus.
’n Groot plakkaat met ’n slagspreuk in rooi is die enigste versiering teen die muur. Ons onthul, want jy word gekul. Sluit nou by die OA aan vir die nare waarheid.
Hans kug hard.
Die kêreltjie se ooglede fladder oop. In een soomlose beweging is hy uit sy stoel. Hy druk sy diklensbril hoër op sy neusbrug en stryk sy hare plat.
“Welkom, welkom! My naam is Mannetjies Lourens. Ek is die Wes-Kaapse sekretaris van die Onthullings-Alliansie. Net driehonderd rand elk gee julle OA-lidmaatskap vir ’n jaar. En pensioenarisse kry boonop tien persent afslag,” sê hy alles in een asemteug.
“Ons is eintlik hier …” begin Vasie, maar die kêreltjie gee hom nie kans om sy sin te voltooi nie.
“My ooms, luister my net eers uit. Ons by die OA onthul.” Hy swaai sy vinger na Hans en Vasie. “Want júlle, my ooms, word gekul!”
Sy oë staan stokstyf agter die brillense. “Weet my ooms byvoorbeeld wat kunsmatige intelligensie is?”
“Jy bedoel seker kunsmatige inseminasie?” sê Hans.
Hy gee ’n laggie. “Nee, my oom, intelligensie. Dis gevorderde robots wat die mens se plek ingeneem het. Hulle is hier tussen ons.” Hy leun oor en praat in ’n fluisterstem: “Die OA het reeds sewe van ons land se kabinetsministers as robots geïdentifiseer. Let maar op as julle weer TV kyk. Dis daai ministers wat so stokkerig loop. As hulle praat, is hulle lip-sync ook nie lekker nie. Die lippe beweeg, maar die woorde kom eers agterna.”
“Ek het dit maar altyd toegeskryf aan traagheid van begrip,” sê Hans.
Mannetjies glimlag breed. “Nou weet oom van beter.”
“Ons wil eintlik net …” probeer Vasie weer, maar Mannetjies is vasbeslote om sy sê te sê.
Hy hou sy hand op. “Luister my net uit, my ooms. Weet julle dat Cyril weekliks ’n sangoma besoek? Já, glo my wel, ons land se toekoms word bepaal deur hoe sy sangoma se dolosse val.”
Daar staan nou skuimbolle in sy mondhoeke en sy lyf bewe onbedaarlik van die emosie wat ook op sy bleek gesig sigbaar is. “En een van Jacob Zuma se vroue is ’n Russiese spioen wat ons staatsveiligheidsagentskap geïnfiltreer het. Sy en Poetin het glo ’n skelm verhouding.”
Hy beduie wild na die plakkaat teen die muur. “En hierdie dinge is maar net die seekoei se oortjies, my ooms! As julle by die OA aansluit, kry julle die vólle nare waarheid.”
Hans kry Vasie aan die arm beet en beduie hulle moet gaan. “Ons is laat vir ’n afspraak,” sê hy vir die kêreltjie. “Ons sal weer later ’n draai maak.”
“En John F. Kennedy is nie dood nie, my ooms, hy is onlangs op Ventersdorp gewaar … en die Vrymesselaars sit agter ons land se Eskom-probleme …” loei die stem agterna toe hulle vasbeslote uitstap.
Op die sypaadjie skud Hans sy kop. “As jy van vals klawers praat, is daardie ventjie geseën met ’n hele lot daarvan.”
“Dis nie almiskie nie.” Halfpad om die gebou na die trappe toe steek Vasie vas. “Sê ek vir myselwers dis nog vroegmiddag. Dalk moet ons nie nou al op ou Herklaas se nek gaan lê nie. Wat van ’n doppie om die senuwees te kalmeer ná hierdie onsmaaklike onderonsie met die Onthullings-Alliansie se mannetjie?”
Hans knik. Dit klink dan na ’n goeie voorstel van sy ou mater.



10
Grond het vanoggend sy donkerblou Ralph Lauren-ontwerperspak aan, met ’n skelrooi sydas waarvan die punt tot onder die gordel hang. Dit bevestig sy outoriteit en dwing gesag af.
Hy gaan staan in die slaapkamer voor die groot spieël met die vergulde raam uit die Napoleontiese tydperk, waarop Bernadette haar hart verloor het in ’n antieke meubelwinkel in Lyon. Grond druk-druk sy pruik in plek en masseer sy wange sorgvuldig. Hy pers sy lippe op mekaar soos Donald Trump altyd maak wanneer hy ’n ernstige saak wil bespreek.
“Herklaas, kom ons wees nou eerlik met mekaar,” sê hy vir sy spieëlbeeld terwyl hy konsentreer om sy oë op skrefies te trek vir ’n ongenaakbare uitdrukking. “Jy staan met die een voet in die graf …” Hy laat hang die woorde momenteel in die lug, skud dan sy kop, want dit klink darem effentjies te kras. “Jy is in jou goue herfsjare, ’n tydperk waarin jy nie meer opgesaal wil wees met huurders wat nie betaal en die beslommernisse van ’n murasie se maintenance nie …” Hy kyk peinsend na sy gesig in die spieël. Dalk sal “murasie” aanstoot gee? “En die beslommernisse van ’n redelik vervalle gebou se maintenance wat jou energie net onnodig tap nie.” Hy forseer ’n fyn glimlag, maar is nie tevrede met die resultaat nie. Hy moet gulhartiger voorkom. Hy glimlag breed, sy goue voortand prominent. “Daarom gee ek jou vandag die golden opportunity om saam met jou mal ou vrou …” Hy skud sy kop, vies omdat dit uitgeglip het. Hy sal sy woorde versigtig moet kies om nie negatiwiteit by die ou donner aan te wakker nie. “Daarom gee ek jou vandag die golden opportunity om saam met jou brose vroutjie julle laaste kosbare jare sonder die juk van al hierdie verpligtinge –”
“En as jy so met jouself in die spieël staan en praat?” onderbreek Bernadette hom.
“Ek praat g’n met myself nie,” draai hy vererg om.
Bernadette het pas uit die storthokkie gekom. Die water drup nog uit verskeie slote en dongas van haar lyf op die mat. Nog nie eens sestig nie en sy lyk soos ’n sak verdorde semels, die nare gevolg van tallose ure se bostuklose sonbaaiery op die strande van die Franse Riviera, soos Saint-Tropez en Pampelonne, en Korsika – en ter plaatse hulle Clifton-vakansiehuis se privaat strandjie. Geen chirurgiese prosedure sal haar verfoeste vel weer tot die gladheid van haar jeug kan uitstryk nie, want die son is nié jou speelmaat nie, soos Grond haar al baie gewaarsku het.
Sy het nog nie haar valstande in nie, wat haar mond nog papper en meer ingesonke as gewoonlik laat lyk. Die feit dat sy ’n dekade of wat gelede ál haar tande moes laat trek, bly die bes bewaarde geheim in die heelal. Sy was so bang dit lek uit dat die tandetrekkery teen ’n helse koste in ’n agterbuurt van Madrid deur ’n afgetrede veearts gedoen is.
Nou kyk sy hom met geligte wenkbroue aan terwyl sy haarself afdroog. “En as jy so aangetrek is asof jy ’n oudiënsie met die pous het? Wil jy ou Herklaas só graag beïndruk?”
“Ek wil hom g’n beïndruk nie, maar hy moet besef ek wil business doen. Ek wil hom met my kragdrag oorweldig.”
Bernadette snork. “Ek gaan sommer een van my ou uitrustings aantrek. Gaan nie ’n kans waag om van my goeie klere te besmet in daardie krot waarin die Havengas bly nie.”
“Sien jou in die breakfast room,” sê Grond en stap uit.
Hy is nie nou lus om met Bernadette in ’n woordewisseling oor blerrie kleredrag betrokke te raak nie. Hy moet gefokus bly. The Whale se future hang daarvan af.
Terwyl hy wag vir die hysbak – op die vierde verdieping, wat geheel en al deur hulle slaapkamervleuel opgeneem word – kry hy weer sy gedagtes agtermekaar.
En voor die hysbak se spieël trek hy sy skouers terug en masseer hy weer vlugtig sy wange.
“Soos ek gesê het, Herklaas, hierdie is ’n golden opportunity om jou beslommernisse en bekommernisse finaal vaarwel toe te roep, en jou laaste jare in die gerief van ’n luukse aftreeoord te slyt.” Grond is hoogs in sy noppies met hierdie netjies geformuleerde sin wat hy uitgedink het. Hy flits weer sy verblindende glimlag. “Want, Herklaas, ek is bereid om jou die aardige bedrag van sésmiljoen rand te betaal vir ’n gebou wat seker nie veel meer as tweemiljoen werd is nie.” Hy hou ses vingers omhoog, konsentreer daarop dat die goue, diamantbeslaande mansjetknope wat Bernadette vir hom by die Jessica de Lotz-juwelierswinkel in Londen uitgesoek het, onder sy baadjiemoue uitsteek. “Ja, jy het reg gehoor, Herklaas, ’n vólle sésmiljoen!”
Op die grondverdieping klim hy uit, ignoreer Clément wat soos ’n skoothondjie al om hom rondtrippel, en stap met ’n vasberade tred na die breakfast room, waaruit die geure van spek, eiers en varkworsies reeds sy neusvleuels bereik het en sy mond instinktief laat water.
Kragkos vir die oggend, wat hom slaggereed sal kry om business te doen.

Hans het regdeur die nag soos ’n haas met een oog oop geslaap. Sy en Vasie se laaste wingerdlopie van gistermiddag, wat toe oplaas in die ounag geëindig het, het sy konstitusie geen gunste bewys nie.
Volgehoue suuraanvalle en ’n los maag het hom in die donker ure helder wakker en aan die hardloop gehou.
Hy het Vasie se aanbod vanoggend vriendelik van die hand gewys om te kom weglê aan die krummelpap wat Wilhelmina vir ontbyt gemaak het. Pap is die laaste ding wat sy maag sou stabiliseer.
Nou, terwyl hy tydsaam sy blou kortbroek-safaripak aantrek, onthou hy met ’n ligte skok van Grond Graaffwater se besoek. Hy kyk op sy horlosie. Tien voor elf. Hy druk sy voete in sy slip-ons. Nie tyd om te stoei met sy kouse en grys skoene nie, want dit vereis buitengewone soepelheid om aan te trek. Op twee-en-negentig het die afstand tussen hand en voet net té groot geword.
Hy haas hom na die voorkamer, waar Vasie en Herklaas reeds sit. Dadelik sien hy dat Herklaas sy hart op sy aangesig dra. Hy lyk paniekbevange. Dié man is maar baie tenger van gemoed, besef Hans.
Hy plaas sy hand op Herklaas se skouer. “Toemaar, ou maat, ek is hier om vir jou in die kryt te tree. Vandag knikker ek daai Graaffwater-vent van die baan af.”
Vasie lag luidrugtig. “Sê ek vir myselwers hier kom groot sports!”
Herklaas forseer ook ’n laggie uit, maar vir Hans klink dit soos dié van ’n kind met maagpyn – halfhartig en sonder oortuiging.
Hulle verstar toe daar ’n dringende klop aan die buitedeur opklink.
“Ons gas is hier,” sê Vasie.
Herklaas spring op uit sy stoel, maar Hans hou sy hand omhoog. “Laat hom vir ’n wyle op die deurmat vertoef. Dis nog nie elfuur nie.”
Eers met die derde klopslag gee hy vir Herklaas die groen lig om te gaan oopmaak. “En onthou, ek sal die praatwerk doen,” herinner hy hom aan hulle strategie. Hy merk dat Herklaas se broekspype kitaar speel – duidelik knaag sy senuwees nog kwaai.
Hans en Vasie hoor hoe die buitedeur oopgemaak word en voetstappe op die krakende plankvloer nader kom.
’n Bonkige kêrel en ’n seningrige vrou kom die voorkamer binnegestap. Hans se eerste reaksie is om te dink die man dra ’n vloermop as hoofbedekking. Hy moet sy oë se fokus verstel om wat vir hom lyk na geelwit, gekartelde angorabokwol as hare te identifiseer. Ondanks Graaffwater se bogsnuiterjare, merk Hans dat sy bors al goed afgesak het. Die hempsknope span styf oor die prominente pens wat onder sy blinkblou baadjie uitbult. En as sy rooi das net ’n bietjie laer gehang het, het hy die punt vasgetrap.
Die seningbiltongvrou se oë skeer afkeurend oor die vertrek. Sy lyk kompleet of sy poep ruik te oordeel na haar snuiwende spitsneus. ’n Ou suurknol as hy al ooit een gesien het. Vir ’n vlietende oomblik het Hans gedink daar sit ’n reuse-insek op haar wang, maar hy eien dit nou as ’n moesie. Sy loop kiertsregop asof sy ’n kierie ingesluk het.
In sy hoë fluitstemmetjie stel Herklaas hulle aan mekaar voor.
Hans laat nie op hom wag nie. “Ek is vandag hier in die hoedanigheid as meneer Havenga se eiendomskonsultant.”
Graaffwater se welige wenkbroue skiet orent. “Eiendomskonsultant?”
“Ja, van die firma Van Kraaienburg en Vennote, hoofkantoor in Parow in die Kaapse metropool.” Hy beduie na Vasie. “En dis een van my vennote.”
’n Meerderwaardige grynslag verskyn op Graaffwater se bakkies. “Nog nooit van julle gehoor nie.”
Hans is vinnig om terug te slaan. “Ons doen nie juis werk hier op die verafgeleë platteland nie. Maar omdat ek en meneer Havenga familieverwant is,” lieg hy, “het ek ingestem om vandag na sy belange om te sien. Hoe sê hulle: Been van my been, vlees van my vlees.”
Hans sien dat hy ’n goeie hou geplant het, want Graaffwater se selfvertroue staan nie meer so breed oor sy arrogante gevreet geskryf nie.
“Maar sit gerus,” sê Hans en beduie die egpaar na die bank met die diepste ingesakte sitplekke in die voorkamer.
Hulle gaan sit in paaiemente en moet deur hulle kniekoppe loer om Hans te sien, wat regoor hulle op ’n stoel se armleuning gaan sit om ’n hoogtevoordeel te behou.
“Die vloer is joune,” sê Hans vir Graaffwater, wat desperaat probeer om hoër te sit, maar met elke wikkelslag net dieper insak. Sy vrou sit soos ’n houtpop, haar knopknieë nou suggestief uitmekaar om die verrigtinge gade te slaan.
Graaffwater skraap sy keel. “Herklaas, jy is nou in jou goue herfsjare – ”
Hans onderbreek hom. “Hierdie is ’n gesprek tussen my en jou. Nie tussen jou en Herklaas nie, meneer Grondwater.”
Graaffwater se oë spuug vuur. Sy pofwange bewe liggies. “Nie Grondwater nie, dis Graaffwater! Maar reg, Meneer Konsultant van Parow, laat ons dan uit die staanspoor reguit praat. Ek bied Herklaas sésmiljoen rand aan vir hierdie mura- … vervalle gebou.” Hy swaai sy arm en hou ses vingers omhoog, ’n gebaar wat hom nog ’n ent dieper in die bank laat wegsak.
Hans snork verontwaardig. “Moenie kaf in my ore wil blaas nie. Gegewe sy goeie ligging, is die gebou báie meer werd. Om jou hotelletjie hier staan te maak, sal jy aansienlik beter as dit moet doen, ou swaer!”
Dis of Graaffwater verstik. Hy bars uit in ’n onstuimige hoesbui, sy gesig bloedrooi. “My hotelletjie! Jy het nie ’n idee watter imposante struktuur hier gaan verrys nie!”
“Net nog ’n goeie rede om nie so suinig met jou aanbod te wees nie,” kap Hans terug. Hy hoor Vasie giggel op die agtergrond, wat die houtpop se gesig vir ’n oomblik laat verwring.
“Ek sal twaalf betaal!” roep Graaffwater uit.
Hans het dit nie verwag nie, maar hou sy gesig uitdrukkingloos. “Hier rondom veertien sal ons oorweging aan jou aanbod begin skenk, maar ook net-net.”
“Vyftien!” bulder Graaffwater se stem tussen sy knieë deur.
Vir ’n sekonde of wat is Hans onkant betrap. Hy weet Herklaas wil nie verkoop nie, maar nou praat Graaffwater gróót geld. Dalk sal dit selfs vir Herklaas ’n aantreklike aanbod wees.
Hy besluit op ’n veilige uitweg. “My tong is nou gebonde. Ek sal die saak in kwessie eers met my kliënt moet bespreek en jou môre ’n finale antwoord gee.”
Hulle ruil selfoonnommers uit. “Dan wag ek vir jou oproep,” sê Graaffwater stuurs.
Skielik hang daar ’n ongemaklike stilte in die vertrek. Hans hoor Wilhelmina se onmiskenbare slaapwandelaarstappie en sien dat Graaffwater en sy vrou se blik nie meer op hom gerig is nie.
Wilhelmina, doodsbleek en in haar Voortrekker-sakgewaad, stap die voorkamer binne en gaan staan reg voor die houtpop, amper tussen haar oopgesperde bene.
Sy sit in met ’n hoë noot wat selfs Min Shaw sou sukkel om te bereik. “De Ka-poeier vir roos, puisies, swartkoppies, brand, aambeie, velsere, jeuk, gebarste hakke, skubbe en omlope.”
Die suurpruim trek haar skerppuntneus só hoog op dat die punt daarvan bo haar ooglyn eindig.

Grond klap die koerant wat Clément na hom uithou met soveel geweld uit die butler se hande dat die verskillende seksies deur die sitkamer fladder.
“Ek wil nie nou die verdomde ding lees nie!” bulder hy.
Clément krimp ineen en begin om die stukke op te tel. Hy moet strek om die hoofartikelblad, wat oor ’n ingevoerde Italiaanse lampskerm gedrapeer lê, by te kom.
“Nie nodig om jou frustrasie op arme Clément uit te haal nie,” sê Bernadette en vly haar op een van die Franse boudoir-stoele neer. “Aanvaar dat daardie ou man met sy argaïese dialek kringe om jou gehardloop het. En as dit rugbaar word dat ’n suurstofdief met ’n kortbroek-safaripak jou tot vyftienmiljoen gedruk het vir daardie agterlike geboutjie, gaan jy die bespotting van Hermanus wees.”
Dit is asof die woede wat in Grond opwel ’n kortsluiting in sy kop veroorsaak, want sy eerste instink is om Bernadette aan haar seningnek te gryp en die lewe uit haar te wurg. Maar hy bedink hom net betyds.
“Wat moes ek anders doen?” vra hy in ’n semi-histeriese stem wat Clément uit die sitkamer laat skarrel. “Die transaksie laat deurval oor ’n paar miljoen? Ek het die besluit in belang van The Whale geneem. Jy weet so goed soos ek dis die enigste geskikte site in die middedorp.”
“Wel, dis nog nie ’n gegewe dat The Whale daar gaan staan nie. Hy kan jou môre dalk vir ’n nog hoër prys wil druk, of selfs weier om te verkoop.”
’n Hernude woedevlaag wel in Grond se gemoed op. “Dit sal hy nie waag nie! Hy moet tog seker besef wie ek is. En hy sal goed weet dat niemand Grond Graaffwater oor die edge moet stoot nie!”
“Gmf, nie gelyk of jy enige vrees by hulle inboesem nie. Die skeel omie het heeltyd gesit en giggel terwyl die ou konsultant jou derms knoop.”
“Dit was van die senuwees dat hy gegiggel het,” sê Grond, maar hy moet erken dat die skeel bliksem se optrede sy eer erg gekrenk het. Hy verpes dit as mense ’n bespotting van hom probeer maak – en dit nogal twee fossiele van Parow.
Hy sal die deure van daai konsultasiefirmatjie persoonlik sluit as hierdie onderhandelinge eers afgehandel is. Hy het genoeg kontakte in daardie deel van die Kaap om die firma se water en ligte binne ’n japtrap te knip. Net ’n paar rand se omkoopgeld is al wat nodig is.
Bernadette staan met ’n sug op. “Ek is nou baie bly dat ek nie vir middagete plek by ’n restaurant bespreek het nie. Ek het skoon my eetlus verloor toe die mal vrou haar afstootlike boereraat daar tussen my bene kom aframmel.”
“My eetlus is ook ’n goner, maar ek sal nou kan doen met ’n yskoue bottel wyn of twee,” sê Grond. “Vra vir Clément om sommer vir ons ’n paar snacks te maak.”
“Ek gaan eers stort en vars klere aantrek. My vel kriewel van daai hool se kruipende insekte.”
Grond skud sy kop. Vir iemand wat met die stank van visfabrieke in haar neusvleuels grootgeword het, is sy heeltemal te vol fiemies.
Hy haal sy selfoon uit sy binnesak. Het dit op silent gesit voor hy na Herklaas toe is. Hy sien daar is twee missed calls, albei van Dannou af. Wat krap nou weer aan sy argitek se gat?
Dannou antwoord ná ’n paar luie. “Gaaf van u om terug te bel, meneer Graaffwater! Ons hier by die firma wil net weet hoe dit toe met die onderhandelinge oor die perseel gegaan het?”
“Seepglad verloop, my tjommie. Gaan die plek vir next to nothing kry. Môre nog net ’n paar los draadjies vasknoop voor die kontrak onderteken word.”
“Wonderlik! Ons hier by die firma het juis nou ’n lugfoto van Hermanus bestudeer en besef dat daardie perseel die enigste geskikte plek in die ganse dorp is om The Whale tot sy volle glorie te laat kom. Op enige ander perseel sou die sykant met die reflektiewe glas nie die nodige impak hê nie. Nou kan ons volstoom voortgaan!”
“Fantastic,” sê Grond.
Toe hy aflui, gryp hy naarstig na die Rennies in sy binnesak.

Toe die Graaffwater-egpaar vort is, is dit vir Hans duidelik dat Grond se teenwoordigheid hier in die voorkamer vir Herklaas die stuipe op die lyf geja het. Hy loop rusteloos rond soos ’n hen wat dringend ’n eier wil lê, terwyl hy een van sy vlesige oorlelle masseer. Sy gefolterde gesigsuitdrukking laat Hans wonder of hy nie dalk met permanente dermverstopping sit nie.
“Jy het Grond lekker vir die aap gehou, Hans,” lag Vasie.
Hans snork. “Hy verbeel hom hy’s ’n blikgod op wiele. Maar hy’s eintlik net ’n broek vol wind.”
“Afslag op kruisbande, kousrekke en aandserpe vir mans en Locknit-bloomers en akkordeonplooi-broekies vir vroue,” teem Wilhelmina, wat steeds voor die bank staan waar die Smoelstra-houtpop gesit het.
“Lyk my Wilhelmina is nou van die pille en poeiers af,” merk Vasie op.
“Ook spesiale afslag op Singer-plate en halfprys vir die Susters Jacobs en die Hawaiise Trio se gewilde ‘Alleen en verstote’,” eggo sy Vasie se gevolgtrekking.
“Ons sal nou koppe bymekaar moet sit, Herklaas,” roep Hans die verrigtinge tot orde. “Ek moet môre ’n antwoord vir Graaffwater gereed hê.”
Vasie grinnik toe hy na Herklaas kyk. “Ja-nee, my ou neef, met vyftienmiljoen kan jy en Wilhelmina iewers vir julle ’n paleis koop. Hans het daai vent tot die hoogste moontlike bod gedruk.”
Die skerp fluitgeluid wat diep uit Herklaas se buik opklink, herinner nou meer aan ’n brandalarm wat afgaan. “Ek wil nié vyftienmiljoen hê nie!”
Vasie lei sy emosionele en bewende neef aan die arm na die gemakstoel in die sonkolletjie en beduie vir Hans dat hy nader moet staan. Hulle vorm ’n kringetjie om die sittende Herklaas.
“Jy moet nou lekker asemhaal, neef. ’n Mens moet hierdie aanbod veel dieper bepeins,” gee Vasie raad. “Dis nie die soort geld wat aldag jou pad gaan kruis nie.”
Herklaas skud sy kop verwoed. “Ek wil nét hiér bly en aangaan met my lewe soos dit is. Het geen begeerte om in ’n paleis te bly of miljoene te hê nie.”
Hans kry meteens groot respek vir Herklaas. Hy is nie die soort wat Mammon dien nie.
“Wat moet ek in elk geval met soveel geld maak? Ek het nie kinders om dit voor na te laat nie en ek kan dit nie saam met my graf toe vat nie,” krys sy skreeustemmetjie.
“Herklaas is reg,” sê Hans, “die doodskleed het nie sakke nie.”
Vasie sien ook nou die punt in. “Sê ek vir myselwers dis nie almiskie nie.”
“Wel, dan is dit ’n maklike besluit. Môre sê ek net vir daai windlawaai dat jy geensins belangstel om te verkoop nie, al is sy aanbod wát,” sê Hans.
Maar Herklaas se ingekeepte gesig spreek van ’n lyding wat nog in hom voortwoed. “Hy gaan dit nie aanvaar nie. Soos ek al voorheen vir julle gesê het: As jy nie met hom saamgalop nie, verloor hy kop. ’n Mens staan op gladde ys as jy hom teengaan.”
“Wat kan hy nou eintlik doen? Nie veel nie, nè?” wil Hans weet.
“Dis hoe Tollie Vermeulen ook geredeneer het toe hy ’n paar jaar terug geweier het om sy vakansiehuis op Rooi-Els aan Grond te verkoop.”
Herklaas se stelling hang tergend in die lug.
“Wat gebeur toe?” vra Vasie.
“Toe Tollie van ’n sakebesoek uit die Kaap na Rooi-Els terugkeer, toe staan sy houthuis tot op die grond afgebrand. Die polieste kon nooit die oorsaak van die brand vasstel nie, maar Tollie weet goed wie die vuurhoutjie getrek het.”
Vasie fluit hard deur sy tande, wat Wilhelmina se kop laat opruk.
“Bok-vloerpolitoer vir houtvloere se blywende glans en wat boonop ’n gewaarborgde skraapvrye vernislaag nalaat,” gooi sy haar stuiwer in die armbeurs.
“En,” blêr Herklaas voort, “desjare toe Grond in eiendomme begin belê het, het Moos van Wyk ook sy moses teëgekom. Hy’t daar neffens die Windsor ’n kaal erfie besit waarin Grond belanggestel het, maar Moos het sy aanbod afgelag. Toe, twee weke later, stap Moos een aand van die kroeg af huis toe en word hy in ’n stegie oorrompel en só geslaat dat hy al sy sinne verloor. Hy’t sy laaste jare as ’n koolkop uitgesien.”
Sulke gemene spel sal Hans nie duld nie. “Moet jou nie bekommer nie, Herklaas. Ek sal sy hoepels vir hom aanklink en sê ons sal hom dophou. As daar iets met jou of jou gebou gebeur, prosedeer ons dadelik. Môre help ek hom finaal uit sy dwaling.”
Vasie sit sy hand gerusstellend op Herklaas se skouer. “Met Hans aan jou kant sal Grond niks waag nie. Hans sal nie toelaat dat daai vent jou omkonkel nie.”
Herklaas lyk nog nie oortuig nie.
“Hier staan ons skouer aan skouer. Hy sal nie aan jou vát nie,” bemoedig Hans hom verder.
“Jerepigo en port vir twee pond per vyfgelling-vat,” sê Wilhelmina.
Haar stelling laat dadelik Vasie se oë glinster. “Sê ek vir myselwers ons kan gerus vandag se belangrike besluit met ’n ou doppie of twee vier.”



14
Nadat hulle vanmiddag net aan ’n paar snacks gepeusel het, en Grond op sy eie ’n bottel Rupert & Rothschild Baroness Nadine kafgedraf het, het Bernadette hulle kombuispersoneel opdrag gegee om ’n feesmaal vir aandete te berei.
“Al gaan ons deur ons nekke vir ou Herklaas se gebou betaal, het ons seker rede om fees te vier,” het Bernadette gesê. Sy het haar pessimisme van vroeër afgeskud nadat sy ure lank op die foon met Gert van de Merwe geklets het oor haar rok vir The Whale se bekendstellingsaand.
“Weet nie hoekom jy nou al met hom daaroor praat nie,” het Grond gesê. “Op die vroegste gaan The Whale eers oor ’n jaar voltooi wees. En teen daardie tyd het die modekleure lankal verander.”
Sy het net haar meerderwaardige laggie gegee. “Jy het nes jou ou ma dit nooit in haar lewe gehad het nie, geen begrip van of aanvoeling vir modes nie. Eerstens gaan swart nooit uit die mode nie en tweedens het Gert tyd nodig om die edelgesteentes uit te soek wat in die tabberd se kraag ingeweef moet word.”
Onder ander omstandighede sou hy haar in die hare gevlieg het oor die neerhalende verwysing na sy ma, maar hy het besluit om dit maar te los ter wille van haar goeie luim.
Grond was in elk geval te ingenome met sy vinnige dinkwerk nadat hy die bottel wyn gepolish het. Hy het dadelik sy prokureur gebel om die koopkontrak vir Herklaas se gebou te finaliseer. “En jy fluister nie eens in jou slaap wat ek vir daardie murasie betaal het nie,” het hy dreigend bygevoeg.
Grond het hom opdrag gegee om sy dagboek skoon te hou. “Sodra ek môreoggend elfuur die ja-woord kry, moet jy dadelik na Herklaas toe ry en die kontrak geteken kry. Hy en sy mal ou vrou is mede-eienaars van die plek. Dit kan dalk jou grootste challenge wees, maar jy blý daar tot sy geteken het – al moet jy haar donnerse hand vashou.”
Nou, terwyl Grond aansit aan die kop van die twintigsitplek-tafel, sien hy dat Bernadette nie oordryf het toe sy gesê het hulle gaan ’n feesmaal nuttig nie. Volgens die hoofsjef se handgeskrewe spyskaart is daar as voorgereg preisop met spek en ’n bakkie geroosterde steurgarnale in bottersous as bygereg, vir die hoofmaal beesstert met rosyne, pofaartappeltjies, glanspatats en rysslaai met kaas en petit pois, en vir nagereg geposjeerde meringue op goue appelliefievla, Grond se favourite poeding.
Hy klap sy vingers, wat Clément teen ’n verblindende pas laat nader kom. Hy bestel ’n bottel De Grendel Sir David Graaff-rooiwyn vir hom en ’n dubbelsopie veertig jaar oue Glenfiddich-whiskey vir Bernadette, haar voorkeur-aanddrankie.
Uit die hoek van sy oog sien hy ’n beweging. Dis Bernadette wat met ’n wit gewaad die eetkamer ingesweef kom. Sy vly haar in die stoel aan Grond se regterkant neer, maar kyk nie na hom nie, haar volle aandag op die selfoon in haar hand.
“Dannou het Akker Ackerman se eerste sketsvoorstelle van die walvisstandbeeld op The Whale se dak vir my gewhatsapp.” Sy glimlag breed, wat die vrugtetor op haar wang ernstig laat uitbult. “Die ooreenstemming met die Zeus-beeld is verstommend. Akker het die ontwerpelemente van die beeldhouer Phidias skitterend vasgevang. Die opwaartse kurwe van die goue walviskop laat my skoon hoendervel kry.”
“Fabulous,” sê Grond en neem ’n slukkie van sy rooiwyn.
Sy innerlike woede oor vanoggend se ongelukkige gebeure het uiteindelik tot bedaring gekom. Daar is géén manier dat ou Herklaas sy aanbod van die hand sal wys nie, en dit is al wat nou tel. Selfs Bernadette se snedige opmerking dat die ou konsultant sy derms geknoop het, het hy suksesvol uit sy kop geweer, al het dit vir die grootste deel van die dag soos ’n kanker aan hom gevreet.
Hy hou Clément dop wat die twee kelners dramaties met sy witgehandskoende hande tot groter dringendheid aanspoor om die voorgereg tafel toe te bring.
Van môre af sal hy al die belanghebbendes by die The Whale-projek ook só tot hoër snelhede dwing – Dannou-hulle wat die finale argiteksplanne moet voorlê, die stadsraad wat die planne moet goedkeur en die span uitgesoekte boukontrakteurs en ingenieurs wat hy spesiaal van Johannesburg sal laat invlieg om hulle persoonlik te verwittig dat The Whale binne 365 dae moet staan.
Hulle sal vinnig leer dat as Grond Graaffwater iets wil laat gebeur, dit eintlik al gister moes geskied het.



15
Daar was vanoggend eers rype beraad in Hans se kamer oor hoe om die Graaffwater-kwessie die beste te hanteer.
Gister se mondelinge ooreenkoms dat hy Graaffwater op sy selfoon sal bel om hom oor Herklaas se besluit in te lig, het nie meer vir Hans na die beste opsie geklink nie.
“Nee, ons sal hom persoonlik by sy huis moet gaan inlig, sodat ons sy reaksie kan monitor. As daar enige teken van weerbarstigheid te bespeur is, moet ons die geleentheid gebruik om hom te waarsku dat ons geen wraakaksie van sy kant sal duld nie,” het Hans gesê.
“Sê ek vir myselwers jou dinkwerk grens aan uitermatige begaafdheid,” het dit van Vasie gekom.
By die ontbyttafel het die twee Herklaas van hulle besluit vertel.
“Solank ek net nie hoef saam te gaan nie,” het hy gekrys.
“As jy ons net in jou Morris soontoe kan vat, sal dit gaaf wees,” het Vasie gesê. “Ek en Hans het nooit ons bestuurslisensies hernu nie.”
Dit het Herklaas dadelik in swaarmoedigheid gedompel, maar Hans het hom verseker hy kan vir hulle in die kar wag.
“En dit sal nie lank duur nie, want ons gesprek met Graaffwater behoort glad te verloop.”
Die verwysing na gladheid het Wilhelmina tot woorde laat oorgaan: “Palmolive-skuim vir die man wat skoon en glad wil skeer.”
Hans het toe vir Graaffwater gebel, wat effe uit die veld geslaan was oor hulle hom wil kom sien. “Net om die onderhandelinge op ’n meer persoonlike noot af te sluit,” het Hans verduidelik.
Hans kon nie weet of Graaffwater daardie opmerking positief interpreteer nie, want hy het skielik gul oorgekom. “Nou maar reg, dan sien ek julle kêrels elfuur by my huis in Voëlklip.”
“Wat is die straatadres?”
Hy’t hartlik gelag. “Almal in Hermanus weet waar my huis is. Dis die een wat bo die ander uittroon. Kyk net en julle sal dit maklik kry.”
“Sy grootheidswaan ken geen perke nie,” het Hans vir Vasie gesê toe hy aflui.
“Eerder so kommin soos grond, as jy my vra,” het Vasie gesê.
Nou, met die vier van hulle ingeprop in Herklaas se sputterende Morris Minor op pad Voëlklip toe, oorheers Wilhelmina die geselskap.
Toe Herklaas die Morris se sleutel van die hakie aan die buitedeur afhaal, was sy dadelik by. “Wilhelmina mis nooit ’n karrit nie,” het hy skouerophalend verduidelik.
“Goewerment-suiker teen twee-en-’n-half pennies per pond. Die nuwe Speedy-naaimasjien stik vorentoe en agtertoe. Ons het ook saals, tuie, gevlegte sambokke, trensrieme en stroppe. Kies jou koppiegrootte uit ons verskeidenheid Warners-buustelyfies …” ryg sy die een Handelshuis-aanbod na die ander in.
Gelukkig weet Herklaas, indien dalk wel nie almal op Hermanus nie, inderdaad waar Graaffwater bly en ry hy sonder ompaaie soontoe. Hy hou stil voor ’n plek waarvan die veiligheidsmure selfs hoër is as Huis Madeliefie s’n. Die boonste twee verdiepings troon bo die mure uit.
“Kasarm van ’n plek, nè!” merk Hans verbaas op.
Hans en Vasie klim uit die kar.
“Ek ry maar ’n paar keer om die blok terwyl julle daar is, anders sal Wilhelmina ook wil uitklim,” groet Herklaas in ’n bewestemmetjie.
Die veiligheidshek klik dadelik oop toe Vasie die knoppie druk. Hulle stap op ’n geplaveide paadjie na die voorstoep toe, verby verskeie spuitfonteine en marmerbeelde op ’n grasperk groter as ’n krieketveld.
Die imposante houtvoordeur, versier met ysterbeslag in ’n blompatroon, swaai binne sekondes oop ná Vasie die klokkie gedruk het. ’n Man met ’n streepsnorretjie, uitgevat in ’n gestyfde wit hemp, rooi strikdas en swart onderbaadjie, heet hulle vriendelik welkom in ’n onbekende taal.
Hy beduie hulle moet hom volg.
“Wat het hy gesê?” vra Vasie.
“Nugter weet, praat die een of ander abrakadabra.”
Die man lei hulle na ’n reusevertrek met etlike goue kandelare, spieëls met vergulde rame en tamaai skilderye wat deur die donker Middeleeue geïnspireer is, soos dit vir Hans se kunsoog voorkom.
Hulle gaan sit gedweë op die geborduurde kussings bo-op twee antieke stoele. Die man praat weer Grieks of iets, maar hulle neem aan hy sê hy gaan Graaffwater roep.
Hans voel amper soos ’n kraai in pouvere in dié plek. “Nog selde sulke weelde gadegeslaan,” fluister hy.
Vasie knik en fluit saggies deur sy tande.
Graaffwater maak sy verskyning. Sy mop hang vanoggend ’n aks laer as gister oor sy voorkop, merk Hans. En anders as gister se kerkpak, dra hy ’n blinkgoue sweetpak wat vir Hans lyk of hy dit ’n bietjie ontgroei het, want die materiaal span oral styf.
Hy gaan sit op ’n stoeltjie waarvan die dun pootjies ’n titseltjie wankel, vryf sy hande teen mekaar en flits ’n glimlag wat sy goue voortand in die oggendlig laat skitter. “Reg, menere, van my kant af het ek sommer klaar die koopkontrak opgestel om julle kliënte moeite te spaar. Die Havengas kan net teken en alles is finish en klaar.”
Hans skraap sy keel. “Ek is nou jammer om koue water op jou planne te gooi, maar Herklaas stel nie belang om te verkoop nie.”
Vir ’n oomblik dink hy Graaffwater is net stadig van begrip, want sy gesig is ontneem van enige uitdrukking. Dan hang sy onderlip meteens, en sy vel se ligte oranje skynsel verkleur soos ’n laatmiddagson na bloedrooi. Hy begin so te bewe dat Hans verwag hy gaan enige oomblik opstyg. Sy stoel se dun pootjies wankel nou gevaarlik.
“Wat!” roep hy ten hemele.
Hans lê klem op elke woord: “Herklaas stel nie belang om te verkoop nie.”
Graaffwater gooi sy arms in die lug, wat die stoeltjie laat kreun. Met ’n skerp kraakgeluid breek een van die pote onder hom. Hy tuimel spartelend na benede en kap sy kop hard teen ’n koffietafel. Soos blits is hy terug op sy voete. Dit wil vir Hans voorkom of die mop op sy kop ’n entjie agtertoe geskuif het.
In ’n woedebui wat Hans nog nie in sy leeftyd ervaar het nie, gryp Graaffwater die stoel en breek die ander drie pote oor sy knie morsaf voor hy dit eenkant toe gooi.
“Franse kak,” prewel hy asof vir homself, maar tog hoorbaar vir hulle.
Vasie begin onbeheersd giggel, wat Graaffwater se gesig in ’n nog dieper skakering van rooi laat uitslaan.
Hy gaan sit op ’n stewiger stoel, en blaas nog effens van die inspanning toe hy praat. “Dan stoot ek my aanbod op na twintigmiljoen.”
Die desperaatheid in sy stem ontgaan Hans nie.
“Jammer, meneer Graaffwater, maar my kliënt sal nie twintig-, dertig- of veertigmiljoen oorweeg nie. Nadat ons deeglik met hom ten rade gegaan het, was dit duidelik dat geen bedrag sy besluit sal verander nie. ’n Ou boom verplant nie. Dis maar ’n gedagte wat by jou sal moet deursuur.”
Al die onheilspellende tekens van nog ’n uitbarsting is by Graaffwater merkbaar – onder meer spiertjies wat in albei sy ooglede spring en sy ganse lyf wat weer onbevange aan die bewe geraak het.
“Dit sal hom berou!” gil hy.
Hans besef dis nóú tyd om Graaffwater aan te praat. Hy swaai sy vinger waarskuwend. “Moet ons nie wil dreig nie, ou swaer. Ons weet alles van Tollie Vermeulen en Moos van Wyk af. Soortgelyke vuilspel sal eenvoudig nie geduld word nie. Ons prokureurs staan gereed om te prosedeer as iets met Herklaas of sy gebou gebeur.”
Graaffwater se blik deurboor Hans terwyl sy onderkaak aan die ruk gaan. “Wat insinueer jy nou eintlik? Dat ék iets met Tollie en Moos se ellende te doen gehad het? Daar is baie mense op hierdie dorp wat nie van daardie twee losers gehou het nie. Dit kon enigeen gewees het.”
Hans snork liggies. “Adam sê dis Eva en Eva sê dis die slang.”
Graaffwater trek sy varkogies op skrefies, sy stem nou yskoud. “Vandag bliksem ek nog vir jou, my oompie.”
Hans kyk na Vasie. “Ons moet eerder loop. Ons wil nie hê hierdie gesprek moet tot handtastelikheid oorgaan nie.”
Hulle staan op en stap doelgerig uit die vertrek.
“Ja, skoert!” klink Graaffwater se gebulder agter hulle op.
Die man met die streepsnorretjie maak die voordeur vir hulle oop. Hy’s wasbleek en mompel iets, wat nogmaals vir Hans onverstaanbaar op die oor val.
Hulle is skaars op die sypaadjie, toe kom die Morris om die hoek aangekruie.
“Sê ek vir myselwers Herklaas se tydsberekening kon nie beter nie.”
Hulle klim in die kar.
Herklaas kyk hulle vraend aan.
“Niks om jou oor te bekommer nie, neef,” sê Vasie en gee ’n laggie. “Graaffwater was deeg in Hans se hande.”

“My Louis-die-Sestiende-stoeltjie!” gil Bernadette toe sy die meubelstuk, wat nou sterk ooreenkomste met ’n stapeltjie brandhout toon, op die sitkamermat sien lê.
Skuins agter haar staan Clément in ’n wegspringposisie om op te ruim sodra hy die opdrag kry.
“Wat de hel het hier gebeur? Ek het die lawaai tot in die musiekkamer gehoor,” sê Bernadette.
“Jy het mos anderdag my La-Z-Boy uit die sitkamer verban,” sê Grond nors. “En daai patetiese verskoning vir ’n stoel het onder my ingegee.”
“Hoeveel keer het ek nie vir jou gesê om jou dik bas van daai stoel af te hou nie? Dit het bloot as ’n versiering gedien. Niemand was veronderstel om daarop te sit nie. Ek het daai stoeltjie in ’n plaasopstal se kelder in Avignon onder ’n hoop rommel uitgesnuffel en dit met baie moeite en geld laat restoureer, en nou – ”
“Vergeet van jou blerrie stoel! Ons het baie groter problems!” skree hy uit volle bors terug.
’n Bleekgeskrikte Clément verdwyn met ’n dawerende galop uit die sitkamer.
Bernadette frons en kom staan met haar hande op haar heupe voor Grond. “En wát kan dít nogal wees?”
“Herklaas weier om te verkoop!”
“Nee!” gil sy.
“Volgens daai stokou konsultant van hom sal hy géén aanbod oorweeg nie.”
“En dit nadat ek vanoggend ure lank met Gert op die foon was!”
“Jou donnerse tabberd is nié nou belangrik nie!”
Die trillende vrugtetor op haar wang sein moeilikheid. “Dis net soos my pa altyd gesê het. Wanneer dit by onderhandelinge kom, ontbreek die Smoelstras se finesse by die Graaffwaters. Julle wil alles kort en klein slaan, pleks van om julle teenstanders met subtiele oorredingsvaardighede te oorrompel. Dis duidelik dat daai ou plooiknol van ’n konsultant jou wéér ore aangesit het.”
Grond stik in sy woede. “Daai stink snoeksmoel van jou pa was al die jare net goed genoeg om gif te spoeg omdat hy jaloers was op die Graaffwaters se duurder karre en –”
“Stink snoeksmoel! Ek sal nie sulke beledigings rondslinger as ek, soos jy, ’n pa gehad het wat diamante in sy poephol uit Namibië en Angola die land ingesmokkel het nie. Almal weet daarvan, en glo my, almal skinder daaroor.”
Grond voel hoe die are in sy slape swel. Hy probeer dink watter beledigings oor haar familie die seerste sal slaan, maar daar is eenvoudig te veel om uit te kies.
Hy maak sy mond oop om uit te wei oor Vis Oppenheimer se talle omkooptransaksies om vislisensies by die regering te bekom, maar Bernadette gee hom nie kans nie. Sy pyl op die hoektafeltjie af en gryp die Oosterse vaas wat hulle destyds as trougeskenk by Grond se ma gekry het. Met een haal slinger sy dit teen die muur bo sy kop. Skerwe reën op hom neer.
“Wou nog altyd ontslae raak van daardie monstrositeit, wat jou suinige ou ma seker by ’n straatstalletjie in Singapoer vir ’n appel en ’n ei gekoop het,” hyg sy, draai om en stap met swaaiende heupe uit. In die gang gil sy ’n opdrag in Frans vir Clément.
Dié kom vervaard ingestorm en pyl af op die stapeltjie brandhout.
“Get lost!” skree Grond vir hom.
Die Fransman steek vas, draai om en maak met ’n hol rug spore asof die duiwel hom jaag.
Grond haal sy pruik af en klop die porseleinskerwe vies daaruit los.
Hy kners so hard op sy kake dat sy goue voortand pyn.

Herklaas is so in sy noppies dat die Graaffwater-onderhandelinge seepglad beëindig is, dat hy aanbied om Hans en Vasie vir middagete by die nabygeleë Dutchies te trakteer.
Die restaurant het ’n pragtige uitsig oor die strand en see. Toe hulle op die patio onder ’n sonsambreel gaan sit, voel dit kompleet vir Hans of sy vakansie nou eers behoorlik kan begin.
Herklaas bestel vir hom en Wilhelmina bitterballen, maar dié dis is nie aan Hans en Vasie bekend nie en klink nie vir hulle aptytwekkend nie, dus volstaan hulle by vis en tjips. Vasie bestel ’n dubbeljenewer en tonikum, en Hans ’n dubbelwhiskey op ys. Herklaas se keuse vir hom en Wilhelmina is melkskommels. Ná die eerste aand se groot gekuier saam met sy gaste gee die gout in sy groottoon hom weer hel, sê hy, en Wilhelmina “tree snaaks op” as sy alkohol inkry. Hans is verlig hy hoef dít nie te beleef nie.
“Vertel my nou bietjie meer van julle gesprek met Graaffwater,” fluit Herklaas se stemmetjie op dieselfde toonhoogte as die seëvoels se gekrys bo hulle koppe.
Dis duidelik Vasie wil sy weergawe van die gebeure vertel, want hy vryf sy hande geesdriftig. Hans gun hom die spreekbeurt.
“Sê ek vir myselwers, neef, lanklaas is iemand so met die skerpte van die swaard geslaan as Graaffwater. Aan die begin was hy ene poubors, maar met die verloop van die onderhandelinge het dit algaande afgeblaas. Hans het hom binne minute mak gemaak nadat hy geringe tekens van styfhoofdigheid getoon het.”
“Het hy julle dan gedreig?” vra Herklaas met wydgesperde oë.
“Net so ’n ligte mate van intimidasie was merkbaar, maar Hans het gou in sy keel afgespring. Hy’t gesê Tollie en Moos se stories het ons ter ore gekom, en as Graaffwater net daaraan dink om gemene spel te oorweeg, sal hy binne ’n japtrap voor die hoogste hof gedaag word. Ek dink die skrik sit nou nog in sy lyf.”
“En wat was sy houding toe julle loop?” vra Herklaas.
“So sku soos ’n hond wat vet gesteel het, neef. Ons toe ook al beklekkend en stertswaaiend by die deur afgesien.”
Vasie is besig om die waarheid in die aangesig te slaan, besef Hans, maar hy laat hom maar begaan. Hy verstaan dat Vasie nie sy brose neef onnodig wil ontstel nie.
Vasie lig sy glas. “Kom ons klink ’n glasie op ’n suksesvolle dag se onderhandelinge.” Hy vat ’n groot sluk en klap sy tong. “Sê ek vir myselwers nou kan die groot vakansiekonsert begin, Hans!”
Sy stelling laat Wilhelmina spraaksaam raak. “Kaartjies hier te kry vir Doris Brasch en Bob Borowski se konsert in die stadsaal.”
Ná nog ’n paar slukke is Vasie in sy element en vertel hy met groot smaak hoe die stoeltjie onder Graaffwater ingegee het en hy hom amper in ’n ernstige besering in geval het. Hy verswyg Grond se tirade ná die tyd toe hy die stoeltjie tot ’n hopie rommel afgetakel het, wat Hans goedkeur. Dit sou net onnodige spanning by Herklaas aktiveer en die gesellige atmosfeer aan die tafel bederf.
’n Grootgeboesemde kelnerin bring hulle kos.
“Die Shaper-kantbra met Fibrefill-opstopsel,” sê Wilhelmina met haar blik op die kelnerin se rondborstigheid.
Die kelnerin kyk haar vies aan en brom iets wat vir Hans na gekruide taal klink.
Hy sien dat dit ongesiens by sy manlike tafelgenote verbygegaan het, want hulle gesels land en sand.
“Ek is bly die gedoente met Graaffwater is nou afgehandel, want ek moet juis die jaarkontrakte met my huurders aan die einde van hierdie maand hernu. Sou hulle nie in die oë kon kyk as daardie vent my gedwing het om die gebou te verkoop nie,” sê Herklaas met ’n skuimlaag van die melkskommel op sy bolip.
Dadelik kom die Schietekat-gesinnetjie in Hans se gedagtes op. Hy het vandag ook vir hulle in die kryt geklim en die uitklophou namens hulle geplant. Dit laat hom so goed voel dat hy die res van sy whiskey met een teug afsluk.
Vasie klap sy vingers vir die kelnerin. “Nog ’n ronde dubbels, asseblief.”
Hy leun fronsend vorentoe en fluister: “Hoekom sou sy skielik so suur lyk?”

Grond het hom in sy studeerkamer toegesluit.
Hy loop peinsend heen en weer en bekyk die rye geraamde foto’s teen die mure, hoofsaaklik van hom saam met verskeie bekende politici, sportmanne en vermaaklikheidsterre. Daar is ook ’n paar vergeelde foto’s van sy pa saam met soortgelyke bekendes van daardie tyd. Hy steek vas by die een foto wat hy onder dwang hier opgesit het: Vis Oppenheimer wat hand op die blaas saam met die destydse minister van hawens en seevissery poseer. Sy snoeksmoel wawyd oop soos hy lag.
Grond oorweeg dit vir ’n oomblik om die portret van die muur af te ruk en by die venster uit te slinger, maar bedink hom net betyds. Gaan nie help as hy Bernadette se moer verder roer nie. Sy is tot enigiets in staat as hy disrespek teenoor haar ou pa toon, soos haar vernietiging van die Oosterse vaas maar te goed gewys het.
Hy sal haar nou omtrént heuning om die bek moet smeer om haar weer goed te kry. Met hierdie balls-up kan hy nie nog huismoles ook bekostig nie.
Sy gedagtes keer terug na vanoggend se gesprek met die ou konsultant. ’n Groot genade dat die vent net weet van Moos en Tollie, en nie ook van Ben, Konkels, Frederick, Philip en Hoffie nie. Eersgenoemde twee is darem veilig in hulle grafte, maar Frederick, al is hy bedlêend ná die tref-en-trap in Marine Drive, se bek is glo nog lekker los. En Philip, wat intussen Weskus toe verhuis het nadat Grond sy voorgenome eiendomstransaksie hier ondergrawe het, beledig hom ook links en regs daar op ’n afstand. Hoffie se haat vir Grond ná hy sy doppie by die stadsraad geklink het deur daardie gerugte van omkopery te versprei, is ook nog nie uitgewoed nie. Hy het al in Onrus ’n anti-Grond-veldtog van stapel gestuur, wat gelukkig misluk het toe sy meelopers hulle op die laaste nippertjie onttrek het uit vrees vir viktimisasie.
Soos al die bogenoemdes, dreig die ou konsultant ook nou met die hof. Grond grynslag. En soos al die bogenoemdes, sal die ou konsultant nie kan bewys dat hy wat Grond is betrokke was nie. Buitendien het ou Herklaas nie genoeg geld om hom in die hof te probeer aanvat nie.
Hy haal sy selfoon uit sy sweetpakbroek se sak toe dit ’n WhatsApp-biep gee. ’n Boodskap van Dannou: Meneer Graaffwater, kan ek en ’n paar van my kollegas vroeg volgende week Hermanus toe kom? Ons wil graag ter plaatse afmetings neem by die gebou wat u vir The Whale bekom het.
Grond tik terug: Dit sou bietjie voortydig wees. Daar is nog geringe veranderinge wat aan die koopkontrak gemaak moet word. Ek sal julle laat weet wanneer alles afgehandel is.
Grond kyk gesteurd op toe daar ’n klop aan die deur is.
“Wie’s dit?” blaf hy. As dit Clément is, draai hy sy nek om. Hy is so moeg vir die orige Fransman dat hy kan slange vang.
“Bernadette,” klink ’n huilstem agter die deur op. Dis ’n goeie teken. Haar moer het gewoonlik gaan lê as haar trane eers vloei.
Hy haas hom na die deur en sluit dit oop.
Sy slaan ’n patetiese figuur. Die traanstrepe oor haar wange het leivore deur haar dik grimering geploeg. Daar hang nog ’n paar trane aan haar lang kunswimpers, wat vir Grond soos doudruppels aan ’n tak lyk. Haar pap mond is die ene boerboel. Selfs die vrugtetor lyk verlep.
Sy hou haar selfoon na hom uit. “Kyk net hier.” Sy rol die foto’s met haar vinger af. “Al die wonderlike rokmateriale wat Gert voorstel. En kyk net die pragtige edelgesteentes wat hy vir die kraag in gedagte het.”
“Awesome,” sê Grond.
“Jy sal net iets móét doen! Nataniël het ook al laat weet hy sal sy dagboek oophou vir daardie tyd, want hy’t ’n walviskabaret in gedagte. En Gordon Ramsay sê hy sal opmaak vir sy ongeskikte gedrag in Cornwall en sal alles in sy vermoë doen om te kom.”
Grond is verlig dat hy nie té kwistig met die heuningkwas hoef in te lê nie. Hy is nog nie in ’n luim om haar heeltemal te vergewe nie.
“Hoe ken jy my, liefie? Dink jy vir een oomblik ek gaan my laat keer deur ’n span seniele metusalemme?”
Hy sien haar afgeremde mondhoeke effe na bo krul, wat hy as ’n halfhartige glimlag identifiseer.
Grond leun vorentoe en soen haar liggies op die voorkop. “Gaan maak vir jou mooi, dan vat ek jou later uit na die Fisherman’s Cottage vir jou geliefde seekoskerrie.”
Hy help haar met ’n hand op die rug by die deur uit.
“Ek moet net gou nog ’n oproepie maak.”
Grond sluit die deur agter haar en stap na sy lessenaar toe. Hy trek die boonste laai oop en haal die swart telefoonboekie in die hoek uit.
Hy tik die nommer in, wag geduldig tot die man met die hees stem antwoord.
Grond fluister, bedag daarop dat daar baie ore in hierdie huis is. “Spelonk, ek wil hê jy, Beenmeel en Boel moet môre hierheen kom vir ’n joppie. Ek kry julle môremiddag tweeuur op die gewone plek. Daar is ’n sleutel vir die huis onder die blompot op die voorstoep.”
Hy huiwer ’n oomblik. “En kom dié keer met ’n ander ryding. Te veel mense het laas daai rammelkas van Beenmeel gesien toe julle Frederick in sy moer in gery het.”

Hans het vanoggend met ’n huppel in die stap opgestaan, sy ablusies afgehandel en weggelê aan Wilhelmina se ontbyt van spek en roereier.
Hy en Vasie beplan om die dorp vandag van hoek tot kant te verken. Hulle het saamgestem dat hulle vakansie nou momentum moet kry en dat hulle albei, ter wille van hulle gesondheid én hulle onderskeie begrotings, vir ’n wyle op die waterkar moet bly.
Hans trek sy pajamas en kamerjas uit. Hy besluit om sy blou kortbroek-safaripak vir die derde agtereenvolgende dag te dra. Môre sal hy oorslaan na sy Hawaii-hemp en -kniebroek wat sy kleinkinders in Vancouver laas jaar vir hom as ’n verjaarsdaggeskenk gestuur het. Sy oranje Crocs behoort mooi by daardie uitrusting te pas.
Net toe Hans hom in die voorkamer by Vasie wil gaan aansluit, lui sy selfoon. Hy frons toe hy die naam op die skerm sien. Liesbet. Sy het nogal belowe sy sal hom nie gedurende sy vakansie met tehuis-krisisse pla nie.
“Hoe gôn dit dôr, Hôns?” groet sy, maar hy hoor dadelik aan haar stem daar’s probleme.
“Hier gaan dit klinkstiebeuel, dankie. Ek vermoed jy kan nie dieselfde sê nie?”
Sy sug. “Ek en Môtjie is buite rôd. Ons weet nie meer herwôrts of derwôrts nie.”
“Hoe so?”
“Die bedrôg geld wat die bônk bewillig het, gôn nooit ôl die krôke en dôkteëls kôn regdokter nie. En dôn prôt ons nie eens van die plôfonne nie.”
“Ja-nee, julle moet besef dat ’n gebraaide hoender niemand in die mond vlieg nie. Werk maar vir eers slim deur die ergste krake reg te maak. Die ander goed kan mettertyd herstel word wanneer ons met die basaar weer geld inkry.”
“Die probleem is net dôt elke inwoner hier dink sy of hôr krôke is die ergste en dat dit voorrông moet geniet.”
Hans kan nie help om te glimlag nie. Nou ervaar Liesbet en Maatjie dieselfde frustrasie as waarmee hy daagliks opgeskeep sit.
“Dis vir my nou onmoontlik om hier op ’n afstand die reddende hand te bied, Liesbet. My raad is dat julle twee maar die finale besluite neem oor watter krake die ergste is. Of dit nou ongewild by die kermkoor is of nie.”
Sy sug weer, maar sê niks.
“Enige ander krisisse waarvan ek eintlik nié wil weet nie?”
Sy gee ’n laggie. “Eergister het ons hoogdrômô gehôd. Ou Vôltuin druk toe mos sy ôrm deur die krôk in sy kômermuur om vir die bouers te wys hoe groot dit is. En dôr sit sy ôrm vôs. Kry dit om die dood nie uit nie. Selfs Breker kon sy ôrm nie loskry nie. Toe stel Breker ômputôsie voor ôs oplossing, wôt Vôltuin in ’n stôt van histerie gedompel het. Jy kon hom tot in die speletjieskômer hoor skrou.”
Hans skud sy kop. “Tipies Breker. ’n Groot lantern, maar weinig lig.”
“Jô, dit kôn jy weer sê. Die bouers het toe die muur moes oopbreek om Vôltuin se ôrm te verlos.”
Sy oorweldig hom nog met etlike ander, kleiner krisisse. Ou Voëltjie Trollip wat sy kamer amper afgebrand het toe hy elektrisiteit van sy buurman se kamer na syne probeer aanlê het. “Hy het die vlômme dôrem met ’n verekombers kon blus, maar die een hôr op sy kop is ôfgeskroei. Nou is hy éérs in ’n toestand, want dôi hôr was sy trots.”
Hans luister nie verder nie. Raak hy ook beswaard oor al dié probleme, dan gaan dit net die vakansie vir hom bederf.
“Môr lôt ek jou nie verder met ons krisisse opsôl nie,” sluit Liesbet af.
Hulle groet en Hans wens haar en Maatjie sterkte toe. “Ek sien julle seker eers oor so ’n week en enkele dae,” sê hy.
Hy was nie van plan om so lank op Hermanus te bly nie, maar nou is hy glad nie gretig om terug te gaan nie. Laat dié twee dit maar uitsweet. Dan sal hulle meer begrip hê vir sy onverbiddelike houding met daai klomp klagatte.
Ondanks sy voorneme om Huis Madeliefie se probleme uit sy kop te weer, bekommer hy hom egter opnuut oor die tehuis se finansiële nood. Die lewe is nie regverdig nie. Hier is Graaffwater bereid om miljoene vir Herklaas se geboutjie op te dok, maar hulle moet by die bankbestuurder op hulle knieë rondkruip om ’n paar duisend uit hom te kry.
Hy stap by die voorkamer in, waar Herklaas, Wilhelmina en Vasie sit.
Wilhelmina, wat vanoggend aan die ontbyttafel nie ’n woord gerep het nie, is besig om haar stem terug te kry, hoor Hans.
“Die Kelvinator Princess het vier spiraalplate met nege stelposisies vir statiese pruthitte, en die Hoovermatic De Luxe-wasmasjien se outomatiese diepspoeling is ’n nuwe konsep.”
“Klink of Wilhelmina vandag met die sewentigs se produkte deurmekaar is,” gee Herklaas hulle die nodige agtergrond.
Vasie kom orent. “Kom ons gaan benut die hitte buite, Hans.”
“Ons tuinslange van duursame viniel weerstaan hitte, koue, drukking en mishandeling,” sê Wilhelmina.

Grond het eers sy pruik afgehaal en in sy klerekas gebêre, toe die keps laag oor sy kop getrek en sy donkerbril opgesit. Die kraag van die blou fabriekwerkersbaadjie, wat hy spesiaal vir sulke geleenthede aangeskaf het, slaan hy hoog op.
Bernadette sê niks terwyl sy hom dophou nie. Sy’t al geleer dat hierdie uitrusting van hom gepaardgaan met operasies waaroor Grond nie praat nie. Sy het ook al lank gelede besef dis beter vir haar om nie te weet wat hy in die mou voer nie.
Stilswyend oorhandig sy aan hom die sleutel van haar afgeleefde Vauxhall, wat sy in matriek by haar pa gekry het en om sentimentele redes nooit verkoop het nie. Sy ry nooit met die kar nie, maar dis een van Clément se kerntake om dit vroegsoggens in die agterste motorhuis te gaan rev om te voorkom dat die battery pap word – ’n maatreël waarop Grond aangedring het omdat hy nooit weet wanneer hy die Vauxhall nodig sal kry nie.
Hy oorhandig die lysie van gaste, wat hy vanoggend inderhaas opgestel het, aan Bernadette. “Ek weet dis kort kennisgewing, maar hulle behoort almal te kom. As hulle gratis kan vreet en suip, sal hulle hier wees. Ek laat die kosreëlings in jou en ons hoofsjef se bekwame hande,” sê hy. Sy stribbel nie teë nie, knik net gedweë. Sy besef maar te goed dat The Whale en haar tabberd se toekoms nou op die spel is, weet Grond.
Hy neem die leertassie en verlaat die huis met die agterste brandtrap sodat geen lid van die personeel hom sal gewaar nie.
In die agterste motorhuis vat die Vauxhall dadelik. Darem iéts wat Clément deeglik doen, dink Grond.
Hy ry uit by die agterste, versteekte veiligheidshek in die verlate stegie in, wat hom binne sekondes op die teerpad bring.
Op pad Vermont toe hersien hy weer vlugtig die plan wat hy gisteraand in die bed bedink het. Hy is doodseker dat volgehoue aanslae uiteindelik die gewenste resultate sal lewer.
Hy ril liggies toe hy dink aan die span wat op hom wag in die Vermont-huisie, ’n eiendom wat Grond net gebruik as akkommodasie vir sy sakevennote uit die onderwêreld, en waarvan Bernadette nie eens bewus is nie.
Spelonk is niemand se speelmaat nie. Grond is oortuig daarvan dat hy sy eie familielede sal uithaal as die geld reg is. Sy verlede is deurspek met moorde, verminkings, afpersery, geldwassery, korrupsie, ontvoerings en nog ’n klomp crimes. En Beenmeel en Boel is sy getroue kornuite wat die meeste van sy vuilwerk doen, want Spelonk stel homself nooit onnodig bloot aan gevaar nie. Dit maak hom die ideale business partner, want hy los nie spore nie. Behalwe vir die enkele oordeelsfout om met Beenmeel se rammelkas die Frederick-opdrag uit te voer, kon Grond nog nooit fout vind met sy manier van dinge doen nie.
Hy parkeer ’n halwe blok van die Vermont-huis af. Hy neem die leertassie, klim uit en loop hinkend as deel van sy vermommingstrategie daarheen. Vanweë sy oorbekendheid in die Overstrand-omgewing kan hy nie kanse waag om herken te word nie.
Soos Grond al in die verlede met Spelonk ooreengekom het, lyk dit of daar nie ’n siel by die huis is nie. Die gordyne is styf toegetrek.
Grond kyk eers vlugtig rond voor hy om die huis na die agterdeur loop. Hy is verlig om te sien Spelonk-hulle is darem daar. ’n Minibus soortgelyk aan dié van die plaaslike taxibestuurders staan in die erf geparkeer.
Beenmeel maak die huis se agterdeur vir Grond oop. Dié reus, wat erg trek op wetenskaplikes se voorstelling van die Neanderdalmens, steek sy harige poot uit en hulle skud blad. Die ystergreep laat spontaan trane in Grond se oë opwel. Dié man ken nie die einde van sy eie krag nie.
“Spelonk en Boel wag in die sitkamer,” sê hy in ’n stem wat soos donderweer rammel.
Grond volg die breedgeskouerde kolos, wat Spelonk destyds aan hom voorgestel het as “ ’n gewese bokskampioen, rofstoeier en straatvegter wat graag beenmeel van sy teenstanders maak”.
Spelonk se lang, seningrige gestalte is oor die rusbank gedrapeer. Hy staan nie op nie en steek ook nie sy hand uit nie. Grond weet hy vermy vleeslike kontak. “Ek raak net aan dié wat ek uit die lewe help as dit van my vereis word,” het hy op ’n keer gesê.
Boel sit met sy klein, bonkige postuur kiertsregop op ’n stoel. Hy steek ’n sweetkloutjie na Grond uit, wat dit teensinnig neem. Sy plat neus en die veelvuldige velvoue in sy wange laat hom soos ’n Pekinees lyk. “Hy is ons opruimer,” het Spelonk sy rol destyds aan Grond verduidelik. “Boel maak seker daar bly nie leidrade op ’n misdaadtoneel agter nie. Hy doen sy werk met ’n passie en is versot daarop om bloed op te vee, tande en ander liggaamsdele wat rondlê op te tel, en lyke in te spit. Hy was in sy vorige lewe nogal ’n letterskilder.” Laasgenoemde ’n stukkie inligting wat Grond gisteraand onthou het en wat hom verskeie idees gegee het vir die eerste sarsie skote in sy aanvalsplan.
Grond gaan sit op die stoel oorkant Spelonk. Hy haal eers die rolle note uit die leertassie en pak dit op die tafeltjie langs hom uit. “Nou vyftigduisend as ’n deposito en nog vyftigduisend later as julle die job suksesvol uitgevoer het.”
Boel neem die note en begin om die geld met goedkeurende snorkgeluidjies te tel. Toe hy klaar is, knik hy vir Spelonk.
Spelonk vryf sy langgevingerde hande teen mekaar, maar sy bleek gesig bly soos altyd emosieloos. Dis net sy groot, ronde oë wat effe uit hulle kasse peul toe hy praat. “Hoe kan ons dié keer tot jou diens wees?” sny sy hees stem soos ’n poolwind deur die vertrek, wat Grond opnuut rillings gee.
Grond haal ’n kaart van Hermanus en ’n foto van die vooraansig van Herklaas se gebou uit die tassie.
“Ek wil hê julle moet eers ’n sagte benadering volg. Ek glo volgehoue aanslae op ’n sekere terrein behoort die nodige results te lewer. Maar as dit nie help nie, laat ek die geweldsdeel aan julle manne se goeie oordeel oor.”
By die aanhoor van “geweldsdeel” grinnik Beenmeel so breed soos ’n honger man wat ’n smaaklike bord kos belowe word. Hernude snorkgeluidjies ontsnap ook deur die neus van ’n duidelik ingenome Boel.
“Tydsduur om die taak te voltooi?” vra Spelonk.
“Binne ’n week móét als done and dusted wees.”

Vasie het vandag vir hom nuwe sandale by Ackermans gekoop, ’n boek oor die geskiedenis van jenewer by Hemingway’s uitgesnuffel en op ’n spoggerige serp in ’n winkeltjie by die Village Square afgekom. By ’n aangrensende stalletjie het hy ’n geraamde swart-en-wit foto van die Algemene Handelshuis soos in die jare sestig raakgeloop, wat hy summier opgeraap het. “Sommer ’n geskenkie vir Wilhelmina om haar herinneringe opnuut te stimuleer.”
Hans het by ’n ander stalletjie ’n bont kopdoek vir Liesbet gekoop, wat hy as ’n blyk van waardering sal gee oor sy die leisels by Huis Madeliefie in sy afwesigheid so stewig vasgevat het in beproewende tye. Vir Maatjie het hy ’n spoggerige gebruikte vulpen gekoop. Hy het vir homself belê in ’n haartangetjie by Brenda se apteek om die boskasies wat so ruig uit sy neusgate en ore groei, in toom te hou. Sy haartangetjie uit toeka se dae het in sy bedkassie by die tehuis bly lê.
Hy het geskimp dat hulle vandag gerus weer ’n restaurant kan besoek waar daar ’n special vir seniors is. Dit nadat hy by Herklaas gehoor het Wilhelmina maak afval vir middagete – ’n dis wat nog nooit met sy smaak- en veral reuksintuig geakkordeer het nie.
Nou, ná die oggend van onbeteuelde inkopies en navrae by verskeie restaurante oor specials, sit hulle by ’n tafeltjie op die voorstoep van die Fusion-restaurant oor Walkerbaai en uittuur. Hulle smul aan hulle hamburgers vir seniors, maar Vasie eet nie met soveel oorgawe soos Hans nie. Hy is hewig ontsteld nadat hy pas ’n SMS van sy suster op Kakamas gekry het dat dié se kleinkind “die bal geskop het voor die fluitjie geblaas het”. Hy skud sy kop. “Nou moet die mannetjie inderhaas troureëlings tref omdat die meisietjie al twee maande in die ander tyd is. Sê ek vir myselwers die jeug van vandag weet darem maar hoe om ’n skandvlek oor hulle familienaam te werp.”
Hans is meer filosofies oor die aangeleentheid. “Dis baie moeiliker om die seuns van vandag die bulk te belet, want hulle word meer blootgestel aan die genietings van die lewe as toe ons grootgeword het. Daarom ontbreek die geduld by hulle om op die skeidsregter te wag. Bowendien is dit deser dae nie so ’n groot skande nie.”
Maar Vasie gee nie toe nie. “Die storie het my kop nou op hol. Ek sal iets moet inneem om kalmte in my gemoed te bewerkstellig,” sê hy terwyl hy die wynlys nader trek en die kelner terselfdertyd nader wink. Hy doen eers navraag of daar nie ook drank-specials vir seniors is nie.
“Ons is besig om ons vakansiegeld deur die keel te jaag,” maan Hans, maar teken nie beswaar aan toe Vasie ’n bottel witwyn bestel en vir twee glase vra nie. Dis immers minder nadelig vir die lewer as hulle gewone hardehout-opsies.
“Nogal snaaks dat jy nie vandag ’n oproep van Graaffwater gekry het nie,” sê Vasie.
Hans knik. “Hy moes dit seker as evangelie aanvaar het dat Herklaas se plek hom nie beskore is nie.”
“Sê ek vir myselwers jy’s seker reg, maar dis tog buite sy gedrag. Ek het stories gehoor dat hy as kind in Abrahamskoot grootgeword het. Hy’s glo tot in die afgrond bederf, gewoond daaraan om alles te kry wat sy oë begeer. Dat sy aanvaarding nou so mak is, bly vir my ’n verrassing.”
“Vergeet van Graaffwater,” sê Hans toe die kelner die wyn bring. “Hy weet immers goed dat ons nie sy balsturigheid sal duld nie.”
“Dis nie almiskie nie,” sê Vasie en lig sy glas, sy oë glinsterend – die voortydige afskop in die familie nou duidelik vergete. “Cheers op nog ’n week se sorgvrye baljaardery.”
“Net so! Hermanus, jou lékker ding!” eggo Hans sy ou mater se geesdrif toe hy ook sy glas lig.

Die tafels in die groot onthaalsaal, geleë in die linkervleuel op die eerste verdieping, kreun vanaand onder eksotiese versnaperinge – Franse truffels uit Provence, Russiese kaviaar uit Moskou, Chinese kao hong shu, varkkaiings soos die Britte dit bedien, Indiese vada pav, Duitse kerriewurst, gedroogde krap soos die Japannese adel dit eet, Hollandse stroopwafels en ’n verskeidenheid eg Suid-Afrikaanse wildsbiltonghappies soos Grond daarvan hou.
Clément is vanaand in sy element, sien Grond. Die butler se kop duik oral tussen die groepies mense op, gereed om ’n eetdingetjie aan te gee of ’n leë glas te vul met van die beste en duurste uitvoerwyne wat die Kaap kan bied.
Bernadette het in opdrag van Grond haar visier ingestel op die polisiebevelvoerder en sy gade en die burgemeesterspaar, waar sy haar rol as gasvrou sprankelend vertolk in ’n nousluitende rooi Errol Arendz-skepping. Haar gaste hang aan haar lippe en lag hartlik vir die grappies wat sy vanmiddag op Google gekry en toe deeglik ingestudeer het.
Altesaam veertig gaste, van wie Grond twaalf om ’n goeie rede met die hand uitgekies het – almal mense op wie se lojaliteit hy in die volgende week sal moet steun as Herklaas en sy gespuis bewerings begin rondslinger oor sy moontlike betrokkenheid by sekere ongelukkige voorvalle. Die ander agt-en-twintig gaste, uiteraard meningsvormers in hulle eie reg, is net deel van Grond se kamoefleringstrategie – om die persepsie te skep dat hierdie samekoms bloot oor goeie vriende gaan en niks meer nie.
Grond tik liggies met sy kneukels op die tafel naaste aan die deur, sy posisionering van so ’n aard dat almal hom duidelik kan sien. Hy het vanmiddag lank in sy studeerkamer aan hierdie verwelkomingsboodskap gewerk om sy taal suiwer te hou. Daar is ’n paar taalbulle onder die aanwesiges.
Hy skraap sy keel. ’n Stilte sak oor die gaste toe.
“Liewe vriende, dis vir my en Bernadette ’n voorreg om julle vanaand hier by ons te onthaal.” Hy flits sy hartlike glimlag. “Jammer oor die kort kennisgewing, maar die idee het eers vanoggend aan die ontbyttafel ontstaan toe Bernadette noem dat sy ’n groot behoefte het om ons beste vriende weer vir ’n verandering te treat … te trakteer. Ek is só bly dat almal hulle weg oopgesien het om te kom. Dis werklik vir ons ’n riem onder die hart om ons boesemvriende vanaand saam onder een dak te hê. En vergun my ’n spesiale woord van dank aan my geliefde eggenoot, wat ons hoofsjef met soveel ywer aangespoor het om hierdie uitsonderlike feesmaal in so ’n kort tydjie vir u gereed te kry.”
Die applous is oorverdowend.
“Grond,” kom Janneman Koster se stem uit die agterste hoek van die saal, “aangesien ons hier almal vriende saam is, wil ek weet of jy ons nie meer oor die vordering van jou opwindende hotelprojek wil vertel nie?”
Grond is innerlik verheug oor die vraag. Hy flits weer sy glimlag.
“Ja, vriende, ek is bewus daarvan dat almal van u al van The Whale weet. Die argiteksplanne is so te sê gefinaliseer, maar ons soek nog na ’n geskikte site … standplaas in die middedorp. Ek het reeds verskeie aanbiedings aan ’n dosynstuks gebou-eienaars gemaak, maar wag nog op antwoorde,” lieg hy gladweg. “Ek wil niemand onder druk plaas nie en sal aanvaar as nie een van hulle hul geboue wil verkoop nie. Dan sal ons na ’n ander ligging vir die hotel moet soek.”
“Dit sal ’n groot jammerte wees,” sê die burgemeester. “Só ’n sieraad soos The Whale sal net in die middedorp tot sy reg kom.”
’n Koor van ja’s begroet hom.
Dan klink die teemstem van ou Groenes Groenewald, voorsitter van die plaaslike erfenisstigting, in die saal op. “Net op etiese en erfenisgronde is ek effe ontsteld dat so ’n reuse-toringblok in die middel van ons geliefde dorp gaan verrys. Die breër gemeenskap gaan dit mos nie duld nie.”
Daar hang ’n ongemaklike stilte in die saal.
Dít het Grond nou nie verwag nie. Die vent kom vreet sy kos op en suip sy wyn soos ’n vis, maar nou haal hy sulke streke uit. Hy het juis gewonder of hy die ou drol moet nooi.
Terwyl Grond staan en borrels hap, red die burgemeester die situasie. “Nee wat, Groenes, jy jaag nou onnodig spoke op. The Whale gaan nie alleen ’n argitektoniese sieraad wees nie, maar gaan as ’n groot toeriste-attraksie die hele dorp en gemeenskap bevoordeel. Dink net aan al die nuwe werkgeleenthede wat die hotel gaan skep.”
Dawerende applous volg. Grond knik hartlik saam, maar besluit om nie verder kommentaar te lewer nie. Die burgemeester het genoeg gesê.
Hy lig sy glas. “Op boesemvriende!”
Hy beweeg dadelik na ’n groepie wat bloot op kamoefleringsmeriete uitgenooi is, en begin ’n gesprek met hulle aanknoop. Sy motiewe sou te ooglopend wees as hy hom nou by die burgemeester en polisiebevelvoerder aansluit.
Met die gaste se volle aandag skielik gevestig op die vyf kelners wat onder toesig van Clément met ’n nuwe besending eksotiese peuselhappies ingemarsjeer kom, glip Grond ongesiens by die onthaalsaal se deur uit en haas hom na die hysbak.
Op die derde verdieping sluip hy by die studeerkamer in, sluit die deur en grawe die telefoonboekie uit die boonste lessenaarlaai.
Spelonk antwoord ná net ’n paar luie.
“Hoe vorder julle?” vra Grond.
“Die job is klaar gedoen. Ons wag net dat die verf droog word.”
“En hoe laat beplan julle om dit te gaan opsit?”
“Teen middernag se koers wanneer die strate verlate is.”
“Fantastic!” sluit Grond die gesprek af en wis dadelik Spelonk se nommer op sy foon uit.

Aan die ontbyttafel kla Vasie steen en been oor “die geniepsige wynwiele wat my kop gister fyngemaal het”. Hans knik, maar doen dit nie met oorgawe nie, sy kop ook sensitief vir vinnige bewegings.
Hy eet langtand aan die Maltabella-pap wat Wilhelmina voorgesit het. Was nog nooit sy gunsteling nie.
Hans wonder hardop waar Herklaas is, maar Vasie het nie ’n verklaring vir sy neef se afwesigheid nie. “Lê seker maar ’n bietjie laat,” sê hy skouerophalend.
Wilhelmina is in ’n onstuitbare bui nadat Vasie die Handelshuis se swart-en-wit portret kort voor ontbyt aan haar oorhandig het.
“Afslag op Westinghouse se voedselmengers, warmplate, strykysters, wafelpanne en filtreerkoffiekanne. Ook ’n spesiale aanbod op breidrag van sorgvrye, wasbare Courtelle soos op Springbok Radio geadverteer,” rammel sy haar aanbiedings af terwyl sy die foto met ’n fyn glimlag betrag.
Dan bars die buitedeur oop. Herklaas, nog in sy kamerjas en pajamas, blaas soos ’n resiesperd op steroïede. Hy is bloedrooi in die gesig.
“En as jy so in jou nagkabaai van buite af kom?” wil Vasie verbaas weet.
“Iemand het op my huurders toegeslaan!” skril Herklaas se alarmstemmetjie ten hemele. “Kom kyk self,” sê hy vir Vasie en Hans.
Hulle haas hulle na die agterdeur. Wilhelmina is onbewus van die woelinge, haar aandag vasgenael op die foto. “Gold Leaf Honey Dew-sigarette vir die deftige damesroker …” sing sy voort.
Hulle volg Herklaas teen die trappe af en drafstap om die gebou.
Hans en Vasie steek in gelid vas toe hulle die nuwe naambord teen die vis-en-tjipswinkel gadeslaan. In groot rooi letters staan daar Toks en tjops, die ou naambord nêrens te sien nie.
Hulle volg Herklaas na binne.
Dis duidelik dat Sakkie Schietekat hewig ontsteld is. Vir Hans lyk hy soos iemand wat aan die heidene oorgelewer is. Ondanks die sweetlaag op sy voorkop en die groot salpeterkolle op sy hemp onder die arms, bewe hy asof hy in ’n vrieskas oornag het.
“ ’n Man het al vanoggend kom navraag doen of ons nommer twaalf-rugbytoks aanhou, en ’n ander ou wou ’n halwe skaap koop,” verwoord hy sy ontsteltenis. “My gereelde klante gaan dink ek het die viswinkel verkoop!” Sy snorpunte tril liggies van aandoening.
“Gelukkig kan jy die misverstand vinnig regstel deur ’n nuwe naambord aan te bring,” probeer Hans hom tot kalmte bring.
’n Melankoliese uitdrukking stel Sakkie se tenger gemoed ten toon. “Oom, ek werk op piepklein winsgrense, wat net genoeg is vir die huurgeld, om my werkers te betaal en my gesinnetjie te voed. Geld vir nuwe naamborde is daar nie in die Schietekat-begroting nie.”
“Ek sal betaal,” sê Herklaas.
Trane wel in Sakkie se oë op. Hy vou Herklaas in sy arms toe. “Oom Herklasie, jy bly ’n ou engeltjie!”
Herklaas wikkel hom verleë los uit Sakkie se greep. “Ek sal ’n letterskilder laat kom sodra ons die skade aan die ander huurders se naamborde bepaal het.”
“Sê ek vir myselwers hierdie is ’n georkestreerde poging om jou huurders die harnas in te jaag,” mompel Vasie.
“Ek voel aan my broek se naat dat Graaffwater betrokke is,” brom Hans, ’n stelling wat Herklaas laat ineenkrimp.
Hulle stap uit om na die ander twee huurders se skade te gaan kyk.
Barnie staan voor sy tatoesalon langs die jong, beringde vrou. Huis van pyn en bloed is op sy nuwe naambord aangebring, ook in rooi.
“Die tatoebedryf probeer juis so hard om van sy beeld van pyn en bloed weg te kom, en nou dít!” beduie Barnie met sy voëlarm na die bord toe Hans-hulle by hom aansluit.
“Ons het vanoggend al twee cancellations gehad,” sê die vrou terwyl die ring in haar lip op en af wip.
Herklaas herhaal aan Barnie wat hy vir Sakkie gesê het: “Ek sal die koste vir jou nuwe naambord dra.”
Barnie is net so aangedaan soos Sakkie. “Oom Herklaas, jy is ’n Israeliet waarin daar geen bedrog skuil nie,” sê hy in ’n emosiebelaaide stem.
Herklaas deins terug toe die vrou hom op die wang wil soen. “Jy’s ’n outoppie met class, hoor!” roep sy uit.
Hans-hulle wend hulle na die Onthullings-Alliansie se kantoor, waar Kafpraat Beperk in lemmetjiegroen op die naambord pryk. Deur die venster sien hulle hoe Mannetjies Lourens oor die telefoon praat dat die spoeg so spat.
Hy lui dadelik af toe hulle instap. Sy oë is koeëlrond agter sy bril se dik lense en skuimbolle staan wit in sy mondhoeke.
“My ooms, en toe gebeur dit! Ons het geweet dis net ’n kwessie van tyd voor hulle toeslaan.”
“Wie’s dié ‘hulle’?” vra Hans.
“Die Illuminati, my oom.”
“Natie?” wil Vasie weet en hou ’n bakhand agter sy oor.
“Is dit iemand van Hermanus?” vra Herklaas. “Want ek ken net vir Natie van Zyl hier, en hy is ’n dierbare siel wat nooit so laag sal daal nie.”
“Julle luister nie goed nie, my ooms! Nié ‘natie’ nie. Illuminati. I-l-l-u-m-i-n-a-t-i,” spel hy terwyl nog spoeg spat.
“Wat vir ’n spul is dit?” vra Herklaas.
Mannetjies se oë is nou so groot soos pierings en sy onderkaak ruk onbeheers. “ ’n Internasionale geldmag wat ’n nuwe wêreldorde tot stand wil bring, my ooms! Hulle saai oral verwoesting om hulle mag te laat geld.”
Hans konsentreer net daarop om die ventjie se spoegsproei te ontduik. Met hom kan ’n mens nie redeneer nie.
“Hulle dra mantels en slaan gewoonlik in die nag toe …”
Hans beduie vir die ander dat hulle moet loop.
“Hier sal ’n letterskilder kom om jou bord oor te verf. Meneer Havenga staan in vir die koste daarvan,” sê Hans voor hy ook uitloop.
Deur die venster sien hulle hoe Mannetjies weer die telefoon bestorm.
“Ons sal dringend in die voorkamer moet vergader,” sê Hans. “Dis tyd dat ons die swaarde aangord.”

Boel maak die agterdeur vir Grond oop. Hy begroet hom met ’n breë glimlag en gepaardgaande snorkgeluidjies. ’n Ongure sweetwalm styg uit sy ronde lyfie op, wat Grond byna laat terugsteier.
In die sitkamer knip Spelonk sy toonnaels en Beenmeel doen blasend opstote op die mat. “Eenhonderd-vier-en-veertig, eenhonderd-vyf-en veertig …” hou hy rekord.
Spelonk kyk nie op nie, sy aandag gevestig op ’n lang, gekromde groottoonnael.
Grond maak hom tuis op ’n gemakstoel. Hy skraap sy keel.
“Fabulous werk, kêrels! Ek is nou net met die Vauxhall verby die gebou en daar heers pandemonium. Nog ’n soortgelyke aanslag en die huurders gaan die message kry dat hulle nie meer in daardie plek welkom is nie. Met hulle uit die pad, gaan ou Herklaas geen ander keuse hê as om my aanbod te aanvaar nie.”
Momenteel hang daar ’n gewyde stilte in die vertrek. Beenmeel versteen in sy opstootposisie en Boel se velvoue hou op dril.
Ná nommer 150 kom Beenmeel traag orent, die teleurstelling duidelik op sy breë gesig. “So ons gaan nooit by die geweldsdeel uitkom nie?”
“Ek vermoed so.” Grond besef dadelik dat hy tog ’n geelwortel moet uithou om nie die span se geesdrif te demp nie. “Maar as ou Herklaas steeds weier, lê daar lekker geweldspret vir julle manne voor. Die drie dwarstrekkers se gemiddelde ouderdom moet in die omgewing van negentig wees. Hulle is geen bedreiging vir ’n formidable team soos julle nie.”
Boel se ogies kyk oorkruis van lekkerkry, soos ’n hond wie se kop gestreel word. “Ja-nee, oues van dae bloei juis makliker as die jonges.” Hy vryf sy dik handjies behaaglik teen mekaar. Grond merk dat ’n hele klompie rooi en lemmetjiegroen verfspatsels nog aan sy vingers kleef. Spelonk het juis al gekla dat Boel nie lief vir water en seep is nie: “ ’n Fobie wat hy ontwikkel het nadat hy as kind amper in die bad verdrink het.”
Beenmeel grinnik en vertoon sodoende ’n goudgeel gebit. “Die oues se verkalkte bene breek ook makliker as die jonges s’n.” Hy voer ’n paar denkbeeldige houe en gevaarlike karateskoppe in die lug uit.
Spelonk kyk gesteurd op van sy tone. “Moenie die biltong wil eet voor die bees geslag is nie,” sny sy stem ysig deur die vertrek. “Ons moet vir eers gefokus bly op ons volgende taak.”
Grond knik goedkeurend. Dit is waarom hy van Spelonk hou. Hy voer opdragte met militêre presisie uit. “Dis juis waarom ek hier is. Om bietjie ’n paar idees rond te gooi oor julle volgende takie, wat weer in die nag uitgevoer sal moet word.”
Hy maak ’n paar voorstelle, waaraan net Spelonk sy volle aandag gee. Boel en Beenmeel verloor gewoonlik gou belangstelling as daar nie sprake is van bloed en harsings nie.



25
Daar heers ’n gees van diep bepeinsing in die voorkamer waar Hans, Vasie en Herklaas ’n kringetjie gevorm het. Die atmosfeer is gelaai met onderdrukte emosies.
Ondanks die steurnis van Wilhelmina se singerige stem wat luid uit die kombuis opklink, probeer Hans sy gedagtes orden. Maar dis moeilik.
“Crimplene-materiaal teen ’n trippens ’n jaart. Van Dyk-polshorlosies vanaf ’n halfkroon elk. Van Riebeeck-kitskoffie met die smaak van ou, sterk boeretroos gewaarborg. Vars Washington-nawels en Valencia-pomelo’s …”
“So seker soos amen in die kerk sit Graaffwater agter die naamborde,” skop Vasie die gesprek af.
“Dit behoef geen betoog nie. Daar kleef beslis ’n Grond-reukie aan,” sê Hans.
“Steradent reinig die mond om die onaangename reukie van valstande te troef,” lewer Wilhelmina, wat nou ook die voorkamer betree het, kommentaar.
“Hy wil ’n pen deur jou hart dryf, Herklaas,” maan Hans. “Optrede teen hom is noodsaaklik.”
Herklaas skud sy kop verbete. “Ek wil nie nou my kop in ’n strik druk nie.”
Vasie sug. “Ons móét hom aan die kaak stel, neef.”
“Ek stem saam met Vasie. Ons kan nie ons kruit nou wil verspil nie,” sê Hans beslis.
Vasie knik. “Sê ek vir myselwers ons kan tog nie net hand in die sy staan oor hierdie openlike daad van sabotasie nie, neef.”
Maar Herklaas lyk nie oortuig nie. Die opgekropte emosies laat sy liggaampie sidder en beef. “Deur hom nou te prosedeer, gaan ons net sy vlam van haat hoër laat brand. Buitendien het ek nie geld vir duur hofsake nie.”
Hans weet Herklaas is reg. Teen Graaffwater se miljoene staan hy nie regtig ’n kans nie.
Vasie wil kapsie aanteken, maar Hans roep die verrigtinge tot orde met sy hand omhoog.
“Ek verstaan Herklaas se dilemma. Hoe sê hulle: Prosedeer vir ’n baadjie en hou jou broek reg vir die onkoste.” Hy swaai sy vinger in die lug. “Maar ons gaan nié ’n volgende aanslag van hom op jou huurders duld nie, Herklaas!”
“Wat bedoel jy?” krys hy.
“ ’n Volgende oortreding sal minstens onder die polisie en ander ampsdraers van die dorp se aandag gebring móét word. As die vergrootglas eers op die grondvreter gehou word, sal sy kers gou dood wees.”
“Dis nie almiskie nie,” sekondeer Vasie sy voorstel.
Herklaas knik halfhartig.
“Dan stem ons saam dat ons oor hierdie aangeleentheid onder een deken slaap,” som Hans op.
“Marquesa-dekens van suiwer Bri-nylon in ’n verskeidenheid pastelkleure,” beaam Wilhelmina.

Bernadette is vanmiddag in ’n onstuitbare bui. Sy het die Haarstylbybel, soos sy na haar plakboek met foto’s van honderde Hollywood-aktrises verwys, uitgehaal om Grond en Clément se “insette” te kry.
Grond kan nie glo dat hy by hierdie martelsessie in haar musiekkamer betrek is nie, maar hy weet daar is nie uitkomkans nie. As Bernadette op só ’n missie is, moet hy saamspeel om die vrede te bewaar.
“My hare moet ons gaste by The Whale se bekendstellingsaand absoluut betower,” sê sy en vertaal dit vinnig vir Clément. “Wayne (Pretty Boy) Adriaansen, die Protea-haarkapper van Seepunt wat brons by die haarkapper-olimpiade in Rome gewen het, het klaar ingestem om my hare te doen, maar ek moet vir hom sekere riglyne neerlê. Ek hink nog op twee gedagtes – ’n sagte bob of ’n wilde retro.” Sy beduie geesdriftig na foto’s van twee beeldskone aktrises wat onderskeidelik met dié haarstyle by Oscar-aande opgedaag het.
Al staan Bernadette op haar kop en pleeg hara-kiri, sal sy nooit soos een van daardie twee vroue lyk nie, dink Grond. Pretty Boy gaan ’n helse ontnugtering kry as hy met haar asvaal haartjies gekonfronteer word.
“J’aime la coiffure de Jennifer. Cela vous conviendra,” piepie Clément sy straaltjie.
Sy druk met ’n voorvinger op die foto van Jennifer Aniston en begin op Frans ’n vurige debat met Clément. Hy doen opgewonde mee, met oordrewe handgebare.
Dit gee Grond die geleentheid om aan ernstiger sake te dink. Hy is tevrede met vanoggend se sessie by Spelonk-hulle. Vanaand gaan hulle die skroewe nog stywer draai. Dit gaan die huurders laat besef daar is magte op Hermanus wat hulle uit ou Herklaas se gebou wil kry. Sulke klein en sukkelende besigheidjies kan boonop nie ’n volgehoue skade-aanslag bekostig nie. Hulle gaan twee keer dink voor hulle hul huurkontrakte hernu. En dan gaan Herklaas hoed in die hand Grond se aanbod moet aanvaar. Dis ’n resep wat hy al met groot welslae ingespan het.
In die onwaarskynlike geval dat ou Herklaas steeds steeks is, sal Grond sy span in die Vermont-huis vrye teuels gee om te doen wat hulle die beste doen. Sy enigste voorskrif sal wees dat hulle slegs op die drie ou mans fokus. Die mal vrou moet geen leed aangedoen word nie, want in Herklaas se moontlike afwesigheid sal sy die koopkontrak moet onderteken.
“Grond, wat dink jy van my en Clément se besluit op ’n retrostyl vir die aand?” onderbreek Bernadette sy gedagtes.
“Fantastic!”
Sy glimlag liefies vir hom. “Ek is bly. Dis vir my belangrik dat jy ook daarop inkoop.”
Sy beduie na ’n foto van ’n jeugdige Sophia Loren. “En ek gaan Hannon vra om my grimering presies só aan te wend vir ’n sagte dog uitdagende voorkoms.”
Dis op die punt van Grond se tong om te sê dat Hannon sy troffel sal moet saambring, maar hy bedink hom net betyds.
Hy wil orent kom uit sy stoel, maar Bernadette wys hy moet bly sit. “Nie so haastig nie, my skat. Ons moet nog op ’n geskikte nekbehangsel en bypassende oorbelle besluit.” Sy haal haar Juwelebybel uit die laai en slaan dit oop. “In dié stadium moet ons besluit of dit iets meer gedemp moet wees, soos prinses Di se Swan Lake-nekhangertjie, of ’n meer impakvolle statement soortgelyk aan die stringe pêrels wat koningin Isabella van Frankryk in die veertiende eeu gedra het.”
Clément begin geesdriftig babbel oor die tweede voorstel.
Grond kan nie glo dat die einde van hierdie marteling nog nie naastenby in sig is nie.
Hy besef ook opnuut dat hy ou Herklaas se gebou binne die volgende week op sy naam móét kry. Bernadette gaan al haar varkies verloor as die bekendstellingsaand nie oor presies ’n jaar plaasvind nie.

’n Oorverdowende gehamer aan die dakwoonstel se buitedeur laat Hans vervaard regop sit in die kooi. Hy sit die bedlampie aan en sien dis halftwee. Wie sal dié tyd van die nag so ’n herrie opskop?
Hy staan steunend op, doen ’n paar haastige strekoefeninge om sy skarniere te olie en trek sy slip-ons en kamerjas aan. Hy hoor Vasie en Herklaas se stemme in die gang, maar kan nie uitmaak wat hulle sê nie. Die hamerslae aan die deur en Wilhelmina se luide balksagery doof hulle woorde uit.
Hans haal hulle vinnig in. “Wat gaan hier aan?”
“Sê ek vir myselwers ons sal weldra weet.”
“Wag, dat ek net eers my toorts kry,” sê Herklaas terwyl hy in ’n kombuislaai grawe.
Flits in die hand maak Herklaas die deur oop.
Sakkie Schietekat staan op die drumpel. Vir Hans lyk dit of hy die stuipe op die lyf geja is.
“My oompies, die saboteurs het weer toegeslaan. Julle moet kom kyk.” Sy stem dra die juk van uiterste beproewing, hoor Hans.
“Was jy dan dié tyd van die nag in die winkel?” vra Herklaas verbaas.
“Nee, maar die silent alarm het afgegaan, wat herlei is na my selfoon by die huis. Ek het dadelik gekom. Gróót skade! Ek het die twee ander huurders gebel om te kom, want hulle winkels het ook deurgeloop.” Hy huiwer ’n oomblik. “Het my ooms niks gehoor nie, want dit moes ’n groot lawaai gemaak het?”
Herklaas skud sy kop. “Nee, ons slaapkamers is aan die agterkant van die gebou. Dit wat aan die voorkant aangaan, is nie vir ons ore beskore nie. Buitendien snork Wilhelmina so hard dat dit snags in die woonstel se slaapgedeelte klink of hier ’n dieselkragopwekker aan die loop is.”
Daarmee stem Hans saam. Sy hou hom gereeld uit sy nagrus.
“Nou kom kyk vir julleself, my ooms,” sê Sakkie.
Hulle skarrel agter hom by die trappe af en stap om die gebou.
“By my siel!” roep Herklaas uit toe hy die volle prentjie saam met Hans-hulle gadeslaan.
Al drie winkels se reusevoorruite is aan skerwe.
“Grond slaan soos ’n lafaard onder die sluier van die nag toe,” fluister Hans vir Vasie.
“Dis nie almiskie nie!”
“Hulle het die ruite met stene stukkend gegooi,” sê Sakkie.
Mannetjies en Barnie het hulle ook nou by Hans-hulle aangesluit.
“Dis tipies van die Illuminati, my ooms. Hulle wil met volgehoue aanslae die wêreldorde verander,” sê Mannetjies in ’n stem wat aan histerie grens.
Dit lyk of hy die bolero dans soos hy met handgebare en voetbewegings sy punt probeer maak.
“Die Illuminati?” vra Sakkie.
“Dis ’n bedenksel sonder substansie. Die kêreltjie jaag skaduwees,” fluister Hans vir hom.
Sakkie knik.
“Dit het ek al lankal vermoed.”
Barnie hou ’n nota na Hans-hulle uit. “Wat sal dit beteken?”
Daar staan in groot rooi letters Skoert! op geskryf.
“Waar kry jy dit?” vra Hans.
“Dit was met ’n rekkie aan die steen vasgebind.”
Sakkie en Mannetjies bevestig dat hulle soortgelyke notas aan die stene gekry het.
“Dit kan nou nie hoër of laer nie. Ons sal hierdie wandade voor die gereg moet bring,” sê Vasie driftig. Herklaas krimp ineen by die gedagte, merk Hans.
Vasie trek aan Hans se arm om sy aandag te vestig op ’n boemelaar wat van die oorkant van die pad na hulle aangestrompel kom. Hy trap twee rye spore.
“Ek het allesj sjien gebeur,” verklaar hy met ’n tong wat dubbeld slaan. ’n Drankbottel hang halfpad uit sy verflenterde baadjiesak.
“Was ’n man met ’n wit mop op die kop verantwoordelik vir die steengooiery?” vra Hans, wat die verantwoordelikheid op hom neem om as segsman vir die slagoffers op te tree.
“Nee, ’n taksji het hier gestjop en toe klim ’n reusj met ’n balaklawa uit en gooi die sjtene. Daar wasj nog twee ander innie taksji. En hulle moesj ’n hond ook by hulle gehad het, want ek het sjulke sjnorkgeluidjies gehoor sjoos ’n brak met ’n versjtopde sjnoet.”
“Kan ons hom glo? Dis duidelik die vent het baie lawaaiwater in,” fluister Vasie vir Hans.
“Die mond van ’n dronk man praat die waarheid,” sê Hans beslis.
Intussen het Mannetjies sy tweede asem gekry. “Die Illuminati opereer juis met balaklawas.”
“Dis g’n die Illuminati nie!” knip Hans hom kort. “Staak nou daai nonsenspraatjies.”
Maar die kêreltjie is soos ’n taaibekkige perd wat nie op ’n stang reageer nie, want hy hou aan met sy deuntjie.
“Genoeg is genoeg!” bulder Hans, wat hom sy woorde terstond laat sluk.
“Hoe gaan ek ’n nuwe ruit bekostig?” kerm Sakkie.
“Die versekering sal betaal,” sit Herklaas summier ’n breë glimlag op die handelaar se gesig.
“Oom Herklasie, jy is –”
Maar Hans maak hom met ’n handgebaar stil. “Ons het nie nou tyd vir lofsange nie. Eerste ding in die oggend sal ek, Herklaas en Vasie die owerhede gaan spreek en daadwerklike optrede eis.”
“Dis ’n verligting,” sê Barnie, “want as dinge so bly aangaan, sal ek ander huurplek moet soek.”
Sakkie en Mannetjies beaam met kopknikke dat hulle dieselfde voel, wat ’n spastiese hoesbui by Herklaas ontketen.

’n Derde aanslag op Herklaas se huurders behoort die kameel se rug te breek, glo Grond.
Toe hy vroegoggend vir Spelonk bel om te hoor hoe hulle steensending afgeloop het, het hy terselfdertyd sy plan van aksie vir vanaand aan hom uiteengesit. Hy was effe verbaas dat Spelonk nie geesdriftig geklink het daaroor nie.
“Jou sagte benadering maak my manne kriewelrig, Grond. Dis moeilik om hulle te bly motiveer met takies wat ’n spannetjie kleuters ook kan uitvoer. Al die voortekens is daar dat hulle na ’n ander soort optrede smag. Boel het al ’n sny met die vleismes op sy boarm gemaak net om die bloed van die kombuisvloer te kan opvee, en Beenmeel het sy vuiste kwaai gekneus toe hy uit frustrasie ’n gat in die garagemuur geslaan het. Hulle moermeters styg nou by die minuut. Selfs ek gaan hulle nie veel langer kan beheer nie.”
Grond het besef hy moet sy kaarte versigtig speel. “Ek het groot sympathy met hulle, want ek weet maar te goed hulle kan nie wag om bloed te trek nie. As vanaand se operation die huurders nie finaal die skrik op die lyf jaag nie, en ek teen môremiddag nog niks van ou Herklaas gehoor het nie, kan jy hulle loslaat om hulle passion met oorgawe uit te leef.”
Spelonk het met ’n swaarmoedige sug ingestem.
Grond is vol vertroue dat sy plan vir vanaand die doodsteek sal wees. As die huurders se watertoevoer afgesny word, gaan hulle, en Herklaas-hulle in die dakwoonstel, lánk sonder water sit. Boonop is die vis-en-tjipswinkel en tatoeplek afhanklik van water om hulle besighede glad te kan bedryf. Volgens die stadsbeplanner met wie Grond destyds gesels het, is die pyp wat ou Herklaas se gebou van water voorsien in die 1950’s al geïnstalleer. “Die stad sal ’n hele nuwe watertoevoerstelsel moet aanlê vir The Whale,” het die man gesê. “Ons sit juis op naalde en spelde oor daardie spesifieke pyp. As dit nou skade opdoen, sal die opgrawings deur ’n hele paar strate moet loop. Dit kan etlike weke neem om te herstel. Ons sal verkies dat die hele spul op een slag met die nuwe toevoerstelsel vir The Whale vervang word.”
Om sake glad te laat verloop het Grond reeds gister met sy besoek aan Spelonk-hulle die stadsbeplanner se kaart daar gelos. Vanoggend was sy opdrag duidelik: “Jy moet nou mooi luister, Spelonk. Kry vir julle ’n state-of-the-art-ystersaag om die pyp naaste aan die gebou deur te saag. Julle hoef nie te grawe nie. Lig net die dreindeksel aan die westekant van die gebou op sodat julle die pyp kan bykom, nè? Dan, net om seker te maak dit word nie gou gefix nie, moet julle die pyp ook op ’n ander plek deursaag. Die maklikste gaan wees om dit in die parkie skuins oorkant Clicks te doen. Die pyp loop langs die groot boom onder die grond deur. Julle sal daar ’n bietjie moet grawe om die ding by te kom, maar die parkie is snags verlate en julle sal dit ongesiens kan doen. Maak net op die kaart seker dat julle die regte pyp beet het, nè? En verwyder ná die tyd alle tekens dat julle daar gegrawe het. Boel behoort mooi agter julle gatte te kan skoonmaak. Hy moet hom maar net verbeel hy werk met lyke.”
Grond staan op van agter sy lessenaar in die studeerkamer en stap half beswaard hysbak toe. Die oggend lê soos ’n donker wolk voor hom. Ná ontbyt moet hy in Bernadette se musiekkamer aanmeld. “Ons moet besluit watter skoene en handsak die beste by my rok sal pas,” was haar opdrag.
Hy was nog in die bed toe Clément al skoene en handsakke uit haar aantrekkamer begin afdra het na die grondverdieping. “Ek wil hê hy moet dit teen die muur uitstal sodat ons ingeligte besluite kan neem,” was Bernadette se motivering.
“Seker darem nie al duisend paar skoene en al vyfhonderd handsakke nie?” het Grond ontstig gevra.
Sy het ’n laggie gegee. “Moet jou nie laf hou nie, my skat. Net driehonderd van elk behoort ons darem ’n groot genoeg keuse te gee. Maar hou jou oggend daarvoor oop, want dit gaan deurdagte besprekings verg.”

By die polisiestasie dring Hans by die dienskonstabel daarop aan dat hulle nét met die bevelvoerder wil praat. “Die saak se omvang is van só ’n aard dat die hoogste gesag die oor daaraan moet leen.”
Nou, terwyl hy, Vasie en Herklaas op ’n bankie voor die bevelvoerder se toe kantoordeur sit en wag, steun Herklaas soos iemand wat ’n hardlywigheidsprobleem op die troon ondervind.
Dit het vroeër mooipraat gekos om hom te oortuig dat optrede nou noodsaaklik is. “Graaffwater sal hiervan te hore kom en dan gaan sy woede hom tot groter wraakaksies aanspoor,” het hy in ’n kermstemmetjie probeer wal gooi.
“Of ons met die polisie gaan praat of nie, sal geen verskil aan sy wraak maak nie, neef,” het Vasie sake probeer beredder.
“Vasie is reg,” het Hans betoog. “Hy het nog nie al sy pyle geskiet nie. En buitendien het hy gesante en trawante wat die vuilwerk vir hom doen, soos die boemelaar waargeneem het. Hierdie aanslae op jou gebou sal net voortduur as ons nie nou sy planne in trurat gooi nie.”
Dit het nog talle weldeurdagte argumente gekos voor hulle Herklaas se halfhartige samewerking gekry het. By die polisiekantoor se hoofingang het sy moed hom weer begewe, sodat hy viervoet vasgesteek en ’n mini-vloermoer gegooi het soos ’n kind wat op sy eerste skooldag weier om die klaskamer te betree. Vasie moes smeek en soebat om hom tot ander insigte te bring.
Ná twintig minute se volgehoue gesteun van Herklaas gee die dienskonstabel hulle die groen lig om by die bevelvoerder, kolonel Bees Brink, se kantoor in te gaan.
Die gesette kolonel lyk na ’n gemoedelike kêrel. Hy’t ’n ruie rooi baard en sy gesig herinner Hans aan ’n kalkoeneier, want dit is besaai met sproete. Sy dubbelken en uitsonderlike groot bierpens val ook dadelik op.
Bees Brink beduie hulle moet op die drie besoekerstoele sit, glimlag breed en sê: “Dis nou nie eintlik deel van my portefeulje om probleme by die ouetehuis uit te sorteer nie, maar ek luister graag. Dalk kan ek van hulp wees.”
“Ons het nie ouetehuisprobleme nie, kolonel. Ons is hier om ’n ernstige kriminele saak ter sprake te bring,” sê Hans, wat soos vooraf ooreengekom die woord namens die driemanskap voer.
Die kolonel lig sy rooi wenkbroue. “Nou laat ek hoor.”
Hans beskryf in fyn besonderhede wat met die naamborde van Herklaas se huurders gebeur het en hoe hulle winkels se voorruite verwoes is. Hy meld ook wat die boemelaar gesien het en noem dat daar dreigboodskappe aan die stene geheg was.
“Klink vir my na vandale se werk,” sê die kolonel fronsend.
Hans skud sy kop. “Nee, kolonel, dis nie vandale nie. Daar skuil ’n adder in die gras en ons weet wie dit is.”
“En wie sal dié uitgeslape slang nogal wees?” vra die kolonel, steeds met ’n breë glimlag op sy rooi gesig.
Dis vir Hans duidelik dat die volle omvang van die oortreding nog nie by Bees Brink ingeskop het nie.
“Die man wat die onkruid saai en Herklaas daardeur in die ongeluk wil stort deur sy huurders op die vlug te laat slaan, is Grond Graaffwater.”
Die kolonel se blik vertoon meteens ’n meer ernstige ingesteldheid. Hy trommel met sy dik vingers op die lessenaarblad. “Waarom sal meneer Graaffwater van alle mense iets so onbesonne wil doen?”
Hans doen volledig verslag oor Grond se aanbod om Herklaas se gebou te koop en maak melding van die balsturigheid wat by hom waarneembaar was toe Herklaas weier.
Die kolonel vind die verduideliking blykbaar vreeslik amusant, want hy lag hartlik. Sy nekhamme skud soos ou Nella Vos van die ouetehuis s’n. “Ai, my oubasie, dit moet seker die belaglikste afleiding wees wat ek nog gehoor het! Meneer Graaffwater is ’n gesiene inwoner van hierdie dorp wat hom nooit as te nimmer aan sulke veragtelike optredes sal skuldig maak nie. Hierdie is niks meer as ’n gewone vandalisme-klagtetjie nie, uitgevoer deur ’n paar skorriemorries wat gesuip was.”
Hans voel hoe die bloed in sy gesig styg. “Hierdie oubasie verskil drasties van jou, kolonel. Die geskiedenis is maar net besig om homself te herhaal. Soos Tollie Vermeulen en Moos van Wyk hulle moses teëgekom het toe hulle nie aan Graaffwater se versoeke wou voldoen nie, is Herklaas nou in sy wraakvisier.”
Die kolonel se hartlikheid slaan oor na naakte woede, wat álles aan hom laat skud. “Moet tog nie daardie ou skinderstories wil oprakel nie! Meneer Graaffwater se aansienlike rykdom maak hom gereeld die teiken van jaloerse inwoners se kwaadspraak. Dit is van alle waarheid ontbloot.” Toe sy liggaam tot bedaring kom, gluur hy Hans aan en trek-trek aan die punte van sy gemmerbaard.
“Rooi baard, duiwelsaard,” fluister Hans vir Vasie.
“Wat sê jy?” bulder die kolonel.
“Hardop gedink,” sê Hans.
Die kolonel wil nog ’n noot in die psalm hê, maar Hans gee hom nie kans nie. Hy staan op en beduie vir Vasie en ’n bleek geskrikte Herklaas dat hulle moet loop. “Hier mors ons net ons tyd. Dis duidelik dat die polisie in hierdie dorp ook onder die Graaffwater-sambreel boer,” sê hy.
’n String kragwoorde klink uit die bevelvoerder se kantoor op toe hulle in die gang af na die uitgang stap.
“Nou het ons die polieste ook nog teen ons laat draai,” krys Herklaas.
Hans steur hom nie aan dié klaaglied nie. “Dit was so goed as om ’n duiwel by Satan te wil verkla,” sê hy vir Vasie.
“Dis nie almiskie nie. Sê ek vir myselwers dit gaan nie eens help om by die stadsowerhede te gaan kerm nie, want ons gaan dieselfde reaksie daar kry.”
Hans knik. “Smaak my die hele spul is uit dieselfde soort hout gekap.”
Hy stel voor dat hulle by die Burgundy om ’n teepot gaan vergader “om ’n teenoffensief te beplan”. Herklaas se voorkamer gaan nie die mees geskikte ligging daarvoor wees nie, besef Hans. Wilhelmina se string Handelshuis-winskope gaan enige moontlike helder denke kontamineer.
En dit is noodsaaklik dat hulle nou ’n deeglike plan ter tafel móét bring.

Grond is tot in sy siel verveeld. Hierdie volgehoue gebabbel oor handsakke en skoene is besig om hom buite sy sinne te dryf.
“Kom ons hou by die handsakke van Michael Kors, Prada, Louis Vuitton en Burberry,” sê Bernadette oplaas ná ’n uur se vurige en uitgerekte debatvoering met Clément. Sy verwyder ’n dosyn handsakke uit die muurtentoonstelling en rangskik dit langs mekaar op die werktafel. “Dit verteenwoordig handelsmerke van gehalte, wat die gepeupel nie kan bekostig nie.”
Sy neem ’n paar skoene en sit dit langs een van die handsakke neer. “Christian Louboutin se grasieuse skoene is wonderlike pasmaats vir hierdie Prada-handsak. Wat dink jy van dié kombinasie, Grond?”
“Awesome!”
Sy glimlag liefies vir hom. “Bly jy hou daarvan, maar ons moet daarteen waak om oorhaastige besluite te neem. Kom ons vergelyk ’n paar kombinasies om sekerheid te kry.”
Laasgenoemde stelling aktiveer spontaan Grond se sooibrand en hy moet ongesiens ’n Rennie in sy mond druk.
Clément, altyd oorywerig om Bernadette te beïndruk, neem ’n paar skoene en plaas dit langs ’n ander handsak.
“Néé!” gil sy, wat Clément in afgryse laat terugsteier. “Ons moet wegbly van Girotti se skoene! Ek het op ’n koerantfoto gesien mevrou Ramaphosa het met daardie presiese skoene by die parlementsopening opgedaag. Dink net aan die verleentheid as ek en sy albei met Girotti’s by die bekendstellingsaand aankom! Ons sal die bespotting van die modewêreld wees.”
Grond se selfoon lui in sy sak. Hy sien op die skermpie dis kolonel Bees Brink.
“Jy sal my moet verskoon, liefie. Important call insake The Whale,” sê hy en verlaat die musiekkamer teen ’n verbysterende pas ondanks haar uitroepe van beswaar.
In die gang antwoord hy.
“Meneer Graaffwater, het ek darem vanoggend my moer gestrip vir drie fossiele hier in my kantoor!” val Bees weg.
“Hoe só, Bees?” vra Grond, maar weet net te goed wat kom.
“Herklaas Havenga en twee ou omies wat ek nie ken nie, het allerlei verregaande aantygings rondgeslinger waarby hulle jou betrek.” Hy gee vir Grond ’n opsomming van die gesprek. “Het meneer al ooit iets so belaglik gehoor?”
Grond gee ’n laggie. “Ai, Besie, my ou maat, ek is al gewoond aan sulke vals accusations. Gelukkig krap dit my nie meer om nie. Ek kan maar net daaroor smile.”
Bees runniklag sy goedkeuring. “Dis die regte benadering, meneer! Ek het hulle uitgelag en toe uit my kantoor gejaag.”
“Bees, ek waardeer jou altyd balanced uitkyk wanneer mense my goeie naam deur die modder probeer sleep. Ek stuur vir jou ’n kis van net die allerbeste rooiwyn uit die Bordeaux-streek as ’n teken van my opregte waardering.”
“Jis, meneer, dis nie regtig nodig nie! Maar baie dankie in any case. Ek’s juis mál oor Bolandse rooiwyne.”

“Mag die josie daai kolonel haal,” sê Hans op die stoep van die Burgundy. Hy kan nog nie glo die polisiebevelvoerder het nie ’n oop oor vir hulle klagte gehad nie.
Vasie stem volmondig saam en vervloek Bees Brink met ’n string kru uitsprake.
Herklaas praat egter nie saam nie. Sy gesiggie is vertrek soos dié van ’n kind wat ’n oordosis kasterolie ingegee is.
Oplaas verbreek hy sy stilte. “Dalk moet ek maar Grond se aanbod aanvaar.”
“Nee, jy gaan nie ’n knieval voor hom doen nie,” sê Hans beslis.
“Ek stem saam met Hans. Jy wil tog nie jou gebou verkoop nie.” Vasie sit ’n vertroostende hand op sy neef se skouer.
“Ek wil nie, maar hierdie onaangename gebeure ontstig my konstitusie. Ek kan snags nie slaap nie en my eetlus is daarmee heen,” kerm hy.
Hans wink die kelner nader en bestel ’n pot tee. “Rooibos is goed vir die konstitusie.”
Hy sit ’n hand op Herklaas se ander skouer. “Ek verstaan dat jy deur die smeltkroes gaan met hierdie ding, maar dis nóú die tyd om klou in die grond te slaan en terug te veg.”
Dit maak geen indruk op Herklaas nie. Die verlepte uitdrukking op sy gesig vertel hy’t die handdoek ingegooi.
“Sê ek vir myselwers ons moet ’n manier kry om Graaffwater se arms te bind,” vuur Vasie die eerste skoot af in die plan vir ’n teenoffensief.
Herklaas skud Hans en Vasie se vertroostende hande van sy skouers af. Sy fluitstemmetjie is besonder skril. “Ons weet nou Graaffwater gebruik ’n bende om my gebou te vandaliseer. Hoe gaan óns drie afgeleefde mans hulle keer? Ons het nie die liggaamlike krag om met hulle handgemeen te raak nie. Daarom sal ons nooit Graaffwater se arms kan bind nie.”
Hans knik nadenkend. “Herklaas is reg. As jy nie hande het nie, kan jy nie vuis maak nie.”
Vasie se verbasing is groot. “Gooi jy ook nou tou op, Hans?”
“Nooit as te nimmer nie! Maar Herklaas se opmerking het my denke skielik vleuels gegee.”
Hy tuur oor die see uit.
Die ander twee kyk afwagtend na hom.
“Die enigste uitweg is om die kaarte te speel wat ons het,” sê Hans.
“En watse kaarte is dit nogals?” vra Vasie.
“Die Van Eck-broers.”
“Jou ou biesiepol! As ek al ooit ’n geniale voorstel gehoor het, dan is dit hierdie een!”
Vasie draai na Herklaas toe. “Met Hans die bevelvoerder en Breker en Kleinboet sy voetsoldate, wag daar gróót probleme op Grond. Sê ek vir myselwers nóú gaan die sports begin!”
Hans merk dat Herklaas nie Vasie se geesdrif deel nie, maar hy steur hom nie daaraan nie en haal sy selfoon uit sy Hawaii-hemp se bosak.
“Ek gaan sommer nou bel. Die twee moet vanmiddag hier aanmeld sodat hulle vanaand al ’n wakende oog oor die gebou kan hou.”
“Breker is ’n oud-bokskampioen wat die meeste van sy teenstanders in die eerste ronde met uitklophoue harpuis laat ruik het, en Kleinboet se kragte staan nie ver terug vir sy ouer broer s’n nie,” verduidelik Vasie vir Herklaas.
“Ek het met my eie oë gesien hoe Kleinboet ’n Massey Ferguson se gearbox optel asof dit ’n pasgebore babatjie is,” gee Hans vleis aan Vasie se stelling, hoewel dit eintlik ’n Sierra se gearbox was, wat minder indrukwekkend sou klink.
Meteens gewaar Hans ’n flikkering van hoop in Herklaas se waterige ogies. Hy wurg selfs ’n halfhartige glimlaggie uit.

Op Bernadette se aandrang eet hulle vanaand by die Italiaanse restaurant Rossi’s. “Die bybehore wat ek vir die bekendstellingsaand gekies het, is deur die bank Italiaanse produkte. Daarom sal dit gepas wees om ’n eg Italiaanse ete te nuttig.”
Grond het soos ’n vuisvoos bokser ingestem. So ’n sielsuitmergelende dag sou hy nie eens sy grootste vyand toewens nie. Ná sy telefoongesprek met Bees Brink moes hy weer vir diens aanmeld in die musiekkamer, waar die debat oor handsakke en skoene nog ’n volle twee uur voortgewoed het.
Toe Bernadette haar finale keuse maak, was sy verligting van korte duur. Hy was al op pad deur toe, toe sy hom terugroep. “Nie so haastig nie, my liefie. Nou moet ons besluit watter naellak die beste by die handsak gaan pas, maar ook my swart tabberd sal komplementeer.”
Dit was asof die oordeelsuur van voor af aangebreek het. Eers moes Grond toekyk hoe sy haar hande uithou en Clément met die grootste sorg elke nael ’n ander kleur verf. Toe is die handsak teen ’n stuk swart materiaal gehou, waarop Bernadette elke vingernael ’n beurt gegee het om “ons insig ten opsigte van kleur en kontras te verbreed”. Die ellelange redenasies oor die meriete van elke naellak het Grond teen die mure uitgedryf. Hy het so hard op sy kake gekners dat sy goue voortand weer gepyn het. Toe daar uiteindelik op ’n smaraggroen naellak besluit is, het hy met verskeie “Fantastics” en “Awesomes” sy goedkeuring uitgespreek, wat Bernadette geweldig beïndruk het.
“Ek is só bly jy neem met soveel geesdrif deel, my liefie. Jy sal nie weet wat dit vir my beteken nie!” het sy gekoer.
Sy het die smaraggroen vingernael met ’n glimlag betrag. “Reg, dan is dit die wenner van die eerste ronde.”
“Eerste ronde?” het Grond verbysterd gevra.
“Ja, my liefie, ons het nog twintig ander soorte naellak wat om ’n eerste plek meeding.” Sy het haar hande na Clément uitgehou. “Maak skoon sodat ons die tien vir die tweede ronde kan aanverf.”
Grond het in ’n bloedige sweet uitgeslaan. Dit het kompleet gevoel of hy ’n hitteberoerte beleef. Sy verstandelike vermoëns het uitgesny. Alles het wasig geword voor hom, Bernadette en Clément se stemme slegs gedempte agtergrondgeluide. Hy het nie ’n idee gehad hoeveel tyd verbygaan nie.
Hy het in dié staat van interne verlamming verkeer tot Bernadette teen skemer ’n vinger vlak voor sy neus rondgeswaai het. “Wat dink jy van die wenner, liefie?”
“Fabulous,” het hy diep uit sy maag gekreun.
“Oe, jou rou emosie gee my hoendervel! Ek is só bly jy reageer met soveel gevoel op ons finale keuse.”
Nou, terwyl hulle albei Rossi’s se spyskaart betrag, ly hy nog aan naskok. Hy sê vir Bernadette sy kan maar oor die kos en wyn besluit, wat sy as ’n groot kompliment aanvaar.
“Bly jy laat vanaand se Italiaanse ervaring oor aan my goeie oordeel.”
Sy bestel vir hom Cannelloni Spinaci & Ricotta en vir haar Lasagne al Forno, en besluit op die Italiaanse huiswyn “om ons herinneringe terug te voer na ons wittebrood in Toskane”.
Hulle wittebrood daar is nie ’n tydjie wat Grond in sy gedagtes vertroetel nie. Hy het in daardie paar dae meer ure in boetieks en juwelierswinkels bestee as die gemiddelde vrou in ’n leeftyd. En die Toskaanse nagmerrie was eintlik ’n vulletjie teen die Franse been van die wittebrood in Parys.
“Kan ek nou maar die finale datum vir die bekendstelling met Gert, Gordon, Nataniël, Pretty Boy en Hannon vasknoop?” vra Bernadette uit die bloute. “Hulle dagboeke is reeds redelik vol. En Hoepels het ook al gevra hoeveel tyd hy vir die walvisborde het.”
Grond sien die ligte trilling van die vrugtetor op haar wang, wat gewoonlik haar angsaanvalle voorafgaan.
“Natuurlik kan jy alles finalise, my liefie. Môremiddag sal die kontrak met Herklaas onderteken wees,” sê hy en neem ’n groot sluk van die suur Italiaanse huiswyn wat sy kiewe op ’n knop laat trek.
Sy glimlag breed. “Jy bly darem maar my ou staatmaker. Wanneer ek dit die nodigste het, kan ek altyd op jou peil trek.”

Hans het uit vorige ondervindings met die Van Eck-broers geleer dat jy nie al die aanbrandsel dadelik uit die pot moet krap nie. Inligting moet in sarsies verskaf word, want ’n ooraanbod van feite kan grootskaalse verwarring veroorsaak.
Toe die broers vroegmiddag met die tehuis se bussie op Hermanus aankom, het Hans sy wedstrydplan agtermekaar gehad.
Hy en Vasie het die twee gul verwelkom en hulle die oorblywende halwe appeltert aangebied wat Wilhelmina gister gebak het. Dis binne enkele minute tot ’n paar krummels gereduseer. Toe het Hans hulle na die derde spaarkamer gelei, “waar julle vir ’n paar dae gaan vertoef”. Hy moes eers vure doodslaan toe die broers begin stry oor wie die bed naaste aan die venster gaan kry. Beloftes van ’n sopie brandewyn of twee het hulle gekalmeer, en met die opskiet van ’n muntstuk het Breker die voorkeurbed ingepalm.
Hans en Vasie het hulle toe aan die Havenga-egpaar in die voorkamer gaan voorstel. Hans kon sien Herklaas was beïndruk met die breë borskaste en gespierde arms wat die broers se T-hemde laat bult. Wilhelmina het haar starende blik op die jonger broer gerig en nooit weer weggekyk nie, wat Kleinboet ongemaklik laat rondtrap het.
“Julle manne sal uitgevars moet wees vir vanaand. Daarom wil ek hê julle moet vanmiddag gaan slaap. Ek sal julle teen vroegaand se koers wakker maak sodat julle deur die donker ure van die nag as die gebou se veiligheidswagte kan optree.”
“Security guards!” het Breker opgewonde uitgeroep. “Gaan ons met uniforms ge-issue word?”
“Nee, dis ’n ondergrondse operasie. Julle sal soos spioene in siviele drag julle taak moet verrig.”
Kleinboet het Breker hartlik op die rug geklap. “Ek wou nog altyd ’n spy wees!”
“Hier’s ’n man op Hermanus wat Herklaas skade wil berokken,” het Vasie uit sy beurt gepraat. “Hy en dié kêrel breek nie brandhout van dieselfde tak nie. Daarom moet julle –”
Hans het ingegryp deur Vasie met ’n hand omhoog stil te maak. “As hulle klaar geslaap het, sal ons alles ter tafel bring. Nou moet hulle eers rus.”
Breker het teleurgesteld gelyk. “En wat van jou promises van ’n brandewyntjie, Hans?”
Dit het Wilhelmina spraaksaam gemaak: “Volledig gerypte Senator-brandewyn vir die gesofistikeerde internasionale drinker.”
Hans het vir Vasie beduie om die bottel Klipdrift, wat hulle vroeër die dag spesiaal vir die Van Ecks gekoop het, in die kombuis te gaan haal. ’n Dubbelsopie vir elkeen sou die slaap aanwakker, het hy geredeneer.
Wat toe inderdaad die geval was. Die twee het hulle opdrag doelgerig en snorkend uitgevoer.
Nou, met die staanhorlosie se wysers op tien oor agt, meld die broers weer in die voorkamer aan. Hans het vir Herklaas gevra om Wilhelmina in die hoofslaapkamer agter ’n geslote deur besig te hou sodat hy die Van Ecks se onverdeelde aandag kan hê.
Albei het donkerbrille op, wat Hans vermoed bedoel is om by hulle nuwe spioenstatus te pas. Hulle het ook, aangesien Hans hulle in sy aanvanklike telefoonoproep versoek het om ’n “vorm van bewapening” saam te bring, elkeen ’n tamaai moersleutel in die hand.
Hy gee die broers die nodige inligting oor Grond Graaffwater en sy bende en hulle veragtelike dade van opsetlike vandalisme, maar vermy te veel besonderhede, wat hy glo tot wanordelike denke sal lei.
“Ons is seker hulle gaan vannag weer toeslaan,” sluit hy af.
Breker tik met die moersleutel teen sy bors. “Ons is ever so ready om ’n paar skulls te crack.”
Kleinboet beaam sy broer se geesdrif vir die taak deur met sy moersleutel ’n hou in die lug te gee. “Laat dit vir jou ’n les wees, Satan!” skree hy vir sy denkbeeldige teenstander.
“Ek is bly julle manne gryp hierdie geleentheid met gretige hande aan,” swaai Hans hulle lof toe.
Hulle high-five Hans en Vasie uitbundig. Die opdrag is so reg in hulle kraal, soos Hans geweet het.
“Sa, vat hulle, Flaffie!” vuur Vasie hulle vir oulaas by die buitedeur aan.

Grond is besig om van Fienie Filmalter te droom. Sy staan ’n ent van hom af op die goue strand van ’n idilliese eiland en sing ’n hartroerende liefdesliedjie op die wysie van “Skipskop”.
Kom na my, kom na my, met jou pruikie op jou kop 
Môre vat ons die pad ver weg van hier 
Grond, o Grond, daar sal ons liefde gedy
Net ek en jy in ons huisie van klei …
Haar suikersoet stemmetjie vermurwe sy hart. Hy strek sy arms uit na haar. Sy weifel nie ’n oomblik nie en kom na hom aangehardloop teen ’n agtergrond van wiegende palmbome en swiepende seemeeue. Haar blonde hare golf ritmies op en af, haar lieflike glimlag skitter in die helder sonlig.
Uit die hoek van sy oog sien hy ’n ander figuur aan sy sykant nader kom, veel vinniger as Fienie. Hy skeur sy oë met moeite weg van sy blonde prinsessie.
Bernadette, die vrugtetor vibrerend op haar wang, bestorm hom. Haar tande is soos ’n roofdier s’n ontbloot. ’n Angswekkende kreet kom uit haar mond toe sy hom met ’n magtige snotklap teen die kant van sy kop tref en agteroor laat steier. Sy pruik skiet met ’n boog die lug in en plof in die sand neer …
Grond skrik met ’n gedempte gil wakker. En gil wéér toe hy langs hom in die bed in Bernadette se glow-in-the-dark-gesigmasker vaskyk, en dit sonder haar valstande. Hy swets onderlangs. Sy gaan hom nog ’n blerrie heart attack gee. En sy mors haar verdomde tyd deur daai gloeiende room, wat glo ’n wondermiddel teen verrimpeling is, snags aan haar gesig te smeer.
Hy kyk op sy horlosie. Sug. Eenuur en hy is wawyd wakker.
Grond staan steunend uit die bed op. Hy sal vir hom koffie maak en op die stoep gaan sit. Dis juis ’n lekker soel aand, en slaap sal hy nie gou weer nie.
Hy trek sy wit sykamerjas met die goue kraag aan, wat Bernadette tydens verlede jaar se uitgebreide Europese toer by ’n mansklerewinkel in Marseille vir hom uitgesoek het, tel sy selfoon van die bedkassie op en druk dit in sy sak. Hy sluip by die slaapkamer uit om nie die gloeiende bederwer van sy wondersoete droom te steur nie.
Enkele minute later gaan sit hy met ’n koppie koffie in die hand in ’n gemakstoel op die reusevoorstoep. Hy tuur uit oor die sterrehemel. Buiten vir die branders wat op die agtergrond breek, is Hermanus doodstil.
Sy gedagtes is gou weer by Fienie. Waar sou sy deesdae bly? Hy het kontak verloor toe sy as 21-jarige saam met haar ouers na Waterval-Boven verhuis het. Haar pa het vir die staat op die paaie gewerk en was ’n bekende in stock car-kringe. Indien hy Fienie as sy vrou gevat het, sou hulle baie stock car races bygewoon het – aansienlik nicer as om in verdomde boetieks en juwelierswinkels rond te drentel.
Met haar aan sy sy sou die mans se koppe gedraai het. Hulle het in daardie dae openlik oor haar geswymel en gekwyl. Anders as Bernadette wat weens die Smoelstra-miljoene haar eie koppige willetjie het, sou hy Fienie na sy hand kon grootmaak …
Sy gedagtes word onderbreek toe die selfoon in sy sak begin vibreer. Hy stel dit gewoonlik op silent voor hy in die bed klim. Wie sal hom dié tyd van die nag bel?
Hy pluk die foon uit sy sak. Die nommer op die skerm lui nie dadelik ’n klokkie nie, maar dan sien hy die trippelvier aan die einde.
Spelonk!
Hy antwoord dadelik.
Spelonk se hees stem is gejaagd.
Grond luister na hom met ’n stygende woede wat sy kop na ’n drukkoker laat voel. Hy los ’n ryke verskeidenheid kragwoorde.
“Reg, ek sien julle vanoggend by die Vermont-huis. Dis nou officially die einde van my sagte benadering.” Sy stem bewe van ingehoue emosie en hy mors koffie op sy kamerjas toe hy van ontsteltenis orent spring.

Die groepie beskou die vermeende sabotasietoneel met diepe bepeinsing. Die dreindeksel lê eenkant, ’n yslike ystersaag langsaan op die sypaadjie.
“Hulle wou die gebou se waterpyp afsaag,” klief Herklaas se kermstemmetjie deur die nagstilte. Hans, Vasie, Breker en Kleinboet knik, want dis ’n geldige forensiese afleiding. Wilhelmina, wat die trappe saam met hulle afgestorm het toe Breker hulle enkele minute gelede wakker gemaak het, is min met die toneel gepla. Sy het steeds net oë vir Kleinboet.
Hans versoek Kleinboet om volledig verslag te doen oor die gebeure. Hoewel Breker die senior van die twee is, is hy so swaar ter tale dat sy weergawe moontlik te onsamehangend sal wees.
“Ek en Breker was aan die ander kant van die gebou toe ons die minibus sien verbyry. Ons het gehoor hy slaat rem aan en het gaan kyk waarom. Toe sien ons hoe ’n groot wetter, balaklawa oppie kop, uitklim met ’n saag in sy hand. Toe hy die dreindeksel oplig, toe skrou ons op hom en hardloop nader. Hy’t geskrik, die saag laat val en vir die minibus gesnol. Ek en Breker was net te laat. Ons het ons spanners na die minibus gegooi. Dit het die bakwerk solid getref, maar die bus het met skreeuende tyres weggejaag.”
“Die ding het darem nou twee helse groot dents in sy bodyworks,” grinnik Breker.
“Dit gaan hulle nie keer nie. Grond Graaffwater sal sorg dat sy bende weer toeslaan,” kerm Herklaas terwyl hy naarstig ’n oorlel masseer.
“Moenie worry, ons sal reg wees vir hulle,” sê Kleinboet en vat-vat aan die moersleutel wat nou by sy gordel ingedruk is. “My broer se naam is nie verniet Breker nie, en my bynaam op laerskool was Killer.”
Dit noop Wilhelmina om ’n bydrae te lewer. “Kaartjies hier te kry vir Mickey Rooney se Killer McCoy in die Plaza.”
“Ons kan dalk vandag, as ons klaar geslaap het, daai fliek gaan kyk waarvan die antie praat,” sê Breker vir sy broer.
Hans help hom nie reg nie. Hy stel voor dat die Van Ecks hulle patrolliediens voortsit omdat ’n tweede aanslag op die gebou nie uitgesluit kan word nie. “Die res van ons kan na die voorkamer verdaag. Dis tyd om ons verdedigingstrategie in oënskou te neem.”
Terwyl Vasie-hulle voorkamer toe stap, verskoon Hans hom om net eers vinnig sy kamerjas te gaan aantrek. Hy is met so ’n spoed uit die woonstel dat hy nie daarvoor tyd gehad het nie.
Op pad kamer toe kan hy dit nie verhelp om te glimlag nie. Sy besluit om die Van Ecks te laat kom het die gewenste resultate gelewer. Was dit nie vir die broers se teenwoordigheid nie, was hulle nou sonder water. Hy moet ook toegee dat hy hierdie tweegeveg met Graaffwater begin geniet. Sedert hy Van Dussen twee jaar terug stert tussen die bene die aftog laat blaas het, was hy lankal weer lus vir ’n bietjie konfrontasie met ’n swaargewig. En nou is hy in sy element, want sy swaard is aangegord en die vuur is in die gras. Soos Vasie gereeld sê: Die sports het nou begin.
Terug in die voorkamer merk hy dat Herklaas weer die ene senuwee-orrel is. Hy loop bemierd heen en weer.
“Moet jou nie bekommer nie, Herklaas, dié keer het ons Graaffwater se slagpen uitgetrek,” praat hy die ou moed in.
“Dis nie almiskie nie. Ons het die mes nou op sy keel,” beaam Vasie. “Sê ek vir myselwers ons hoef geen verstellings aan ons huidige verdedigingstrategie te doen nie. En dis alles te danke aan jou bekwame en geniale leierskap, Hans.”
Herklaas knik ook, maar sonder veel oortuiging. Hy het weer die dermverstopping-uitdrukking op sy gesig.
Hans verkies om dit te ignoreer en bedank hulle vir die vertroue wat hulle in hom stel. Hy gee hulle ook die versekering dat hy die oorlogsfront met ’n valkoog sal dophou en sy beplanning daarvolgens sal plooi. “Dalk sal ’n oproep vandag na Graaffwater hom laat besef ons is aan die terugbaklei en dat ons vir geen duiwel gaan stuit nie. Hy het die fout begaan om ons op ons jaarringe te takseer. Maar wat hy nie weet nie, is hoe ouer die bok, hoe harder die horing.”
Vasie kraai van die lekkerte. “Jou ou biesiepol! Dit is ’n besonder skerpsinnige uitlating!”
Hans knik glimlaggend as ’n blyk van erkenning, gaap en kyk op sy horlosie. “Nou reg, as daar geen verdere besprekingspunte is nie, kan ons seker maar weer tussen die lakens gaan inkruip.”
“Osman-lakens is bestand teen talle besoeke aan die wassery,” lê Wilhelmina haar gebruiklike eiertjie.

Die druk op Grond het al aan die ontbyttafel begin opbou, toe Bernadette verklaar dat sy gisteraand ná hulle Italiaanse ete e-posse gestuur het aan al die belanghebbende rolspelers vir die bekendstellingsaand.
“Die datum waarop ek besluit het, is driehonderd-en-sewentig dae van nou af. Gordon het pas geantwoord dat dit hom perfek pas, want hy sal nét daardie week beskikbaar wees. En Nataniël was so dierbaar om ’n do in Pretoria uit te stel om sy afspraak by The Whale te kan nakom.”
Sy’t gesug. “Dit lyk wel of Pretty Boy ’n probleem gaan hê. Hy is oor daardie tyd bespreek vir ’n haarsimposium in Spanje en is eers ’n maand later terug in die land.”
Grond het verbete na dié strooihalm gegryp. “Jy kan dit nie waag om nie vir Pretty Boy as jou haarkapper te hê nie! Hy is tog die beste in die land – ’n Olympic-kapselgimnas in sy eie reg. En buitendien sal ’n maand later die druk op ons bouspan se schedule geweldig verlig.”
Sy het goedig geglimlag. “Ek het klaar vir Fiona Catenelli, die bekende haarstilis van Waterkloof, gekry om Pretty Boy te vervang. Sy is onder andere Patricia Lewis en Faf de Klerk se haarkapper. En Dolly Parton het haar al by geleentheid laat invlieg Kansas toe om haar hare voor ’n country-konsert te doen. Sy hét dus die CV om as ’n waardige plaasvervanger vir Pretty Boy te dien as dit by retro-style kom.”
Sy het liefies na hom gekyk. “Maar ek waardeer jou besorgdheid. Dit wys dat jy my daardie aand net op my heel mooiste wil sien. Ek is van plan om nie slegs joune nie, maar almal se asem weg te slaan.”
Dit was op die punt van sy tong om te sê die Sewe Wonders van die Wêreld sal na agt uitgebrei word as sy hoegenaamd enigiemand se asem wegslaan, maar hy het sy woorde net betyds gesluk.
Ná ontbyt het sy selfoon op pad slaapkamer toe gelui. Dannou. Dié wou weet of hy al ’n datum het waarop hulle finale opmetings by die perseel kan kom doen.
“Nee, daar is nog een of twee tegniese puntjies in die koopkontrak wat uitgestryk moet word. Ek sal jou laat weet wanneer julle kan kom,” het hy wal gegooi.
Voor hy sy kamoefleerdrag vir sy Vermont-besoek aangetrek het, moes hy ’n halfdosyn Rennies kou om sy sooibrand onder beheer te kry.
Nou, net nadat hy met die Vauxhall in Vermont stilgehou het, lui sy foon weer. Hy klim uit die kar en sien dis Herklaas se eiendomskonsultant. Hy het die ou vent se nommer op sy foon gesave tydens hulle gesprek by Herklaas se flat.
Dalk het die spul nou koue voete gekry, wat sy dag sal maak. Hy antwoord dus dadelik, want die hoop beskaam nie.
“Meneer Grondwater,” sê die ou imbesiel.
“Graaffwater!” help hy hom vererg reg. Die ou man het die vermoë om sy blood pressure summier op te jaag.
“Graaffwater, Grondwater, watewwer. Ons weet jy sit agter hierdie sabotasiedade by Herklaas se gebou.”
“Ek weet nie waarvan jy praat nie, man!”
“Moet jou nie sonder smet of vlek probeer hou nie, Grondwater, want jy is nou besig om die waarheid te bewimpel. Maar jy bluf my nie. Daarom wil ek jou waarsku dat dit jou suur sal bekom as ons jou bendetjie weer naby Herklaas se gebou betrap. Onthou net: Wie ongeluk saai, sal moeilikheid maai.”
“Is daar fout met jou blerrie ore? Ek sê weer: Ek het boggherôl met julle probleme uit te waai!”
Die ou kêrel gee ’n laggie, wat Grond hewig ontstel. “Moenie ’n ou voël met kaf probeer vang nie.”
“Gaan speel met jou kierie in die straat, man!” skree Grond en druk die foon dood.
Hy is só woedend dat hy eers teen die Vauxhall moet leun om sy balans te herwin, want als aan hom bewe en rittel.
Grond haal diep asem en stap met ’n verbete pas na die huis. Dit was die laaste strooi! Spelonk-hulle moet nou hard en genadeloos op daardie spannetjie grysaards toeslaan.
Beenmeel maak die agterdeur vir hom oop.
Sonder om te groet, stoom Grond by die sitkamer in. Hy steier byna van die onwelriekendheid wat in die lug hang. Hoe hulle met Boel se suur aroma kan saamleef, sal net hulle weet. As Spelonk-hulle hier weg is, sal hy die huis moet laat disinfect.
Hy gaan sit op die stoel die verste van Boel af.
“Right, manne, die Sondagskoolpiekniek is verby. Ek wil hê julle moet daardie drie fossiele binne die volgende dag of twee met gewelddadige optrede opfrommel. As julle met hulle klaar is, wil ek hulle in rolstoele of minstens op krukke sien. Of nog beter, inboeking by die local hospitaal se intensive care unit sal ideaal wees.”
Hy skep asem. “En met dié dat hulle nou snags security guards by die gebou het, sal julle hulle helder oordag moet oorval.”
Daar verskyn ’n wrede grynslag op Spelonk se bleek gesig.
Beenmeel runnik opgewonde.
Boel se snorkgeluidjies kom soos die geknetter van masjiengeweervuur by sy neus uit.

Hans het Graaffwater in Vasie en Herklaas se teenwoordigheid gebel.
Met die aflui het hy sy kop geskud. “Toe ek die vinger op die wond lê, het hy alles ontken.”
“Sê ek vir myselwers hy lieg dat ’n mens dit met ’n stok kan aanvoel!”
Herklaas het verder ineengekrimp. “Ons kan niks teen hom bewys nie. Daar staan nêrens geskryf dat hy betrokke is nie.”
“Ons sal wel nog ’n skriftelike bekentenis uit hom wurg,” het Hans hom probeer moed inpraat, maar nie geweet hoe hy so ’n belofte kan nakom nie.
Vasie het die mistroostige atmosfeer beredder deur hulle en Wilhelmina te nooi vir ’n laat ontbyt by die Burgundy, “waar ons meer sinvol oor die aangeleentheid kan gesels”. Met die Van Eck-broers se snorkgesange vanuit hulle kamer wat selfs die geraamde foto’s teen die gangmuur liggies laat rittel, kon ’n mens beswaarlik jou eie stem hoor.
By die eetplek het ’n beduidende strategiebespreking egter ook agterweë gebly weens nuus oor ’n reeks Handelshuis-winskope by monde van Wilhelmina. Sy het die drie mans op ’n nostalgiese reis geneem van melkkanne, dipstowwe, dweile, meubelpolitoer, gehekelde doilies, lemoenkwas, limonadestrope, naaimasjiene, pyptwak en lakseermiddels.
Laasgenoemde besonderhede het ’n demper op Hans se eetlus geplaas en hy’t slegs aan sy kos gepeusel.
Op pad terug na die dakwoonstel het Sakkie Schietekat hulle voorgekeer om Herklaas innig te bedank vir die veiligheidswagte se aanwesigheid. “Ek het hulle vroegoggend ontmoet en dit lyk na twee formidabele kêrels. Ek verstaan hulle was in hulle vorige lewens spioene vir die staat.”
Hans het maar geglimlag. Kleinboet het nou mos die geneigdheid om die waarheid liggies te plooi.
In die woonstel was die “spioene vir die staat” besig om die oorblyfsels van gisteraand se skaapboud met oorgawe te verorber. Hans was ontstig omdat hulle dit elk met ’n stewige glas brandewyn afgesluk het.
Hy het besef dat ’n noodvergadering nou gehou sou moes word. Hulle kon nie bekostig dat die Van Ecks hulle oog van die bal afhaal nie. Die broers se aandagspan is juis nie een van hulle sterkpunte nie. ’n Grootskaalse brandewynsuipery kan daardie swakplek in hulle mondering net vererger.
Toe Herklaas hom en Wilhelmina na die slaapkamer verskoon, het Hans dus die geleentheid aangegryp om die broers na die voorkamer op te kommandeer.
Nou, terwyl hulle op die rusbank deur hulle knieë na Hans en Vasie loer, skraap Hans sy keel. Hy besluit om sy beproefde metode in te span deur die broers eers met wierook toe te swaai.
“Eerstens, manne, wil ek nogmaals beklemtoon hoe geweldig ons dit waardeer dat julle jul lewens in die weegskaal plaas. Ondanks die gevare van julle sending, deins julle soos ware krygers nie ’n tree terug nie. My voorspelling is dat julle in die annale van Hermanus opgeteken sal staan as vaandeldraers van geregtigheid en waagmoed.”
“Ons gaan hier heroes word,” vereenvoudig Kleinboet die boodskap vir sy broer, wat breed daaroor glimlag.
Hans swaai sy vinger rond. “Maar die stryd is nog ver van gewonne. Ons móét die voet op Graaffwater se nek hou. Want glo my, ons het hier te doen met die vors van duisternis.”
Dis oombliklik duidelik dat dié uitdrukking bo die Van Ecks se vuurmaakplek is, want hulle kyk hom met volslae onbegrip aan.
“Hy’s soos ’n duiwel,” sê Vasie – ’n stelling wat Breker na die moersleutel in sy gordel laat gryp.
“As ons weet dis Graaffwater wat agter hierdie bollie sit, kan ons hom mos nou al gaan regsien,” sê Kleinboet.
“Nee,” gryp Hans in, “ons handhaaf gewapende vrede tot sy bende weer toeslaan. Dan eers kan julle die swaard opneem.” Maar hy voeg duidelikheidshalwe haastig by: “Met ander woorde, dán kan julle eers julle moersleutels mildelik inlê.”
Die broers knik tevrede.
Hans besluit dis nou die ideale oomblik om by sy eintlike punt uit te kom. “Maar ons sal ook opofferinge moet maak. Omdat hierdie operasie uitsonderlike waaksaamheid en konsentrasie gaan verg, is daar van nou af ’n verbod op die gebruik van alkohol. Inname van ’n oormaat brandewyn en suksesvolle verdedigingstrategieë gaan ongelukkig selde hand aan hand.”
Albei is kennelik teleurgesteld oor hierdie verwikkeling. Breker trek sy asem skerp in en Kleinboet kreun swaarmoedig.
“Alles in belang van die groter saak,” sê Hans beslis.
“Dis nie almiskie nie,” ondersteun Vasie hom heelhartig, maar vra wel onderlangs of die verbod ook op hom en Hans van toepassing is.
Hans knik. “Ek is bevrees ons sal die voorbeeld moet stel.”
Nes Kleinboet, kreun Vasie.

Hoepels van Heerden het vanmiddag sy eerste stel walvisborde vir die Graaffwaters se goedkeuring kom voorlê. Die gesette pottebakker van Onrus lyk in sy noppies met sy handewerk toe hy die bord vir die hoofmaal op die koffietafel onthul. Hy plaas die sopbord en nageregbakkie langsaan, albei in die vorm van kleiner walvissies.
“Dit moet as ’n trio beoordeel word,” verklaar hy.
“Awesome!” sê Grond.
Maar Bernadette het besware. “Die helderblou gaan met my naellak bots. Dit pas ook nie by my stringe krale nie. Ek soek warmer, aardse kleure wat my bybehore daardie aand beter sal komplementeer.”
“Dis tog net ’n bord waaruit jy eet, my liefie,” sê Grond.
Sy skud haar kop beslis. “Cyril, wat volgens die voorlopige tafelplan wat ek gisteraand opgetrek het regoor my gaan sit, sal ’n geheelblik van my hê. Daarom wil ek in alle opsigte ook met die borde, eetgerei en servette gekoördineer wees wat kleur betref.” Sy huiwer ’n oomblik. “En van die servette gepraat, ek, jy en Clément sal nog daaroor uitsluitsel moet kry.”
Grond is platgeslaan deur dié vooruitsig, maar hou ’n front voor deur glimlaggend te knik. Hy kan nie bekostig om nou haar moermeter op te stoot nie.
“Ek kan die borde se kleur maklik verander om aan mevrou Smoelstra-Graaffwater se vereistes te voldoen. Geen moeite nie,” sê Hoepels.
“Fantastic,” sê Grond.
“Is mevrou darem tevrede met die vorm?” vra die pottebakker.
Sy frons. “Ek weet ons opdrag was dat die walvis se stertvin as ’n slaaihouer deel van die hoofbord moet uitmaak, maar nou begin ek daaroor twyfel. Gordon beplan om ’n niçoise met ’n savoyarde-bolaag as slaai voor te sit. Dit gaan net nie goed lyk langs die hoofgereg van tournedos met ’n à la bonne femme, saam met die choux de Bruxelles, bestrooi met au gratin, en die bruingebakte pommes de terre nie.”
Grond sug innerlik. Hoekom sy so blerrie pretentious is om aartappels so te noem, sal net sy weet. Dit het nie eens die gewenste uitwerking nie, want geoordeel na die uitdrukking op Hoepels se gesig het hy nie die vaagste benul wat pommes de terre is nie.
“Reg, dan maak ek ’n aparte slaaiwalvissie,” los die pottebakker die probleem vinnig op.
“Fabulous!”
Maar Bernadette skud haar kop verwoed. “Dan gaan die hoofbord se stertvin leeg lyk en …”
Grond stel sy ore op silent. Hy het eenvoudig nie die krag om na hierdie betoog te luister óf daaraan deel te neem nie.
Sy gedagtes flits terug na vanoggend se gesprek by Spelonk-hulle. Hy is vreeslik in sy noppies met hulle bruisende geesdrif vir die taak. Soos ’n klomp impact players op die bank in ’n belangrike rugbytoets, is hulle meer as gereed om die finale slag toe te dien.
Grond is ook tevrede met die leiding wat hy hulle gegee het. Hy het aanbeveel dat hulle nie vandag reeds toeslaan nie. Die fossiele moet dink hulle het koue voete gekry as daar ook deur die nag niks gebeur nie. Dan sal die klompie hulle waaksaamheid verslap.
“Maar ek het wel ’n streng timetable waarvolgens julle dan moet werk,” het hy gesê. “Die aanval moet môre net ná middagete plaasvind, wanneer die spul ’n slapie behoort te vat. Die buitedeur is lamlendig en sal net ’n ligte skoppie vat om oop te kry as dit gesluit is.”
“Wil jy hê ons moet hulle in die dakwoonstel gaan regsien?” het Spelonk verbaas gevra.
“Einste, ons kan nie weer ’n tref-en-trap uitvoer nie. Mense sal dan allerlei afleidings maak na aanleiding van Frederick se ongeluk.”
Grond het toe daarop aangedring om by te wees terwyl hulle hul plan van aksie uiteensit.
Spelonk het die praatwerk gedoen. “Right, ek sal die getaway-bussie beman,” het hy gesê, wat Grond nie verbaas het nie. Buiten die feit dat Spelonk nie van fisieke kontak hou nie, maak hy seker dat sy eie risiko’s laag bly.
“Beenmeel, jy en Boel sal dan met die baseball bats inbeweeg. Slaan vir die heupe, knieskywe en enkels. Dis waar ouballies die kwesbaarste is …”
“Wat dink jy van my en Hoepels se oplossing, Grond?” onderbreek Bernadette nou sy gedagtegang.
“Brilliant! Absoluut brilliant!”

Toe Hans op sy selfoonskerm sien dis Liesbet wat bel, weet hy dadelik daar is probleme op ’n ander front.
“Die kôlf is nou in die put, Hôns!” bevestig sy dié vermoede.
“Hoe só?”
“Die speletjieskômer se plôfon het vônoggend met ’n môgtige slôg ingegee toe ’n klomp dôkteëls gelyktydig losgekom het. Dit lyk soos ’n slôgveld dôr. Die snoekertôfel het in twee stukke gebreek, die skôkstel is in sy peetjie en die vloer is onder wôter. Ons het dit nou tot ’n rômpgebied verklôr.”
“Genade, mens! Hoop nie daar was beserings nie?”
“Gelukkig niks ernstigs nie. Net ou Nellô Vos se groottoon wat in die pôd van ’n vôllende dôkteël gekom het, is morsôf. En Jôn Doppies het sy knie beseer toe hy met die uithôrdlopery deur Ousus Veenstrô omgestômp is. Sy stoomroller mos ôls voor hôr plôt.”
“Ja, Huis Madeliefie se eie Os du Randt.”
Liesbet gee ’n laggie, maar dis nie spontaan nie. “Nou is ons rôdop, Hôns, want ons boufonds is uitgeput.”
“Julle het tog seker nie elke enkele sent opgebruik nie?!”
“Ongelukkig het ons. Om die inwoners te kôlmeer moes ons eers ôl die krôke in hulle kômermure herstel. Dit het die geld opgeslurp.”
Sy skep skaars asem. “Wônneer kom jy terug? Ons het jou leierskôp in hierdie krisisuur nou bitter nodig, Hôns. Die Vôn Ecks is ook nie eens hier om te help opruim nie. En die inwoners is ook bitter ongelukkig oor die tehuisbussie nie hier is nie. Hulle moet nou die munisipôle bus nô die môl vôt en dit kos ekstrô geld.”
Die paniek in haar stem ontgaan Hans nie.
’n Skuldgevoel pak hom beet. Hy is besig om werknemers en ’n voertuig van Huis Madeliefie vir ander mense se probleme in te span.
“Ons sal binne twee of drie dae terug wees, Liesbet. Hou intussen die fort daar. Staan net sterk in die stryd,” sluit hy die gesprek op ’n positiewe noot af.
Hans weet die bankbestuurder gaan hulle uitlag as hulle weer geld wil bedel. Hulle sal die speletjieskamer moet afskryf as verbode terrein en maar hoop dat die dak nie op ander plekke ook ingee nie.
Hy besluit om Vasie nie met hierdie probleem te belas nie. Dié is in elk geval halfpad aan die slaap, waar hy hom op ’n rusbank in die voorkamer uitgestrek het. Herklaas is lankal in sy leunstoel in die sonnetjie droomland toe en Wilhelmina luister al wiegend en met totale oorgawe na “The White Cliffs of Dover”, wat Vasie tussen Herklaas se versameling Vera Lynn-langspeelplate uitgesoek het. Dit was ’n poging om die Van Eck-broers se balksagery uit te doof, wat nie heeltemal geslaagd was nie. Hulle moes die deur tussen die kombuis en voorkamer toetrek as ’n verdere maatreël.
Hans is in sy noppies dat daar deur die nag geen aanval van die Graaffwater-bende was nie. Breker en Kleinboet se teenwoordigheid moes hulle die skrik op die lyf gejaag het. Die broers het aan die ontbyttafel geesdriftig vertel hoe hulle elke mens wat laas nag naby die gebou gekom het, ondervra en deursoek het. “Ons het ’n skroewedraaier by een geconfiscate,” het Kleinboet trots gerapporteer. “Toe hy daaroor moan, het Breker hom die leviete voorgelees. Gesê hy moenie inmeng met die secret service se actions nie. Dit het sy bek gou stilgemaak.”
Al is die broers se werkswyse beswaarlik konvensioneel, dra dit Hans se goedkeuring weg. Sweerlik sal geen potensiële kwaadsteker dit in die donker ure van die nag weer naby hierdie gebou waag nie.
Meteens breek daar ’n oorverdowende lawaai dieper in die woonstel los, wat Hans laat wip van die skrik. Selfs Wilhelmina het ophou wieg en staar net soos hy na die toe deur. Die geraas het Herklaas en Vasie ook wakker gemaak.
“Hier’s iewers ’n speek los,” sê Hans fronsend en kom orent uit sy stoel.
“Dis nie almiskie nie!” eggo Vasie sy afleiding.
“Wie sal ons rus nou so staan en versteur?” kerm Herklaas.
“Ovaltine vir ’n lekker nagrus,” sê Wilhelmina.
Hulle hoor die plankvloer kraak soos iemand in die gang hardloop. Verskeie uitroepe, deurspek met gekruide taal, klink op.
“Maar dis mos niks ander as ’n heidense herrie nie!” roep Hans uit.
Dan bars die deur oop.
Breker, net in sy slaapbroekie, se oë is wydgesper en hy is uitasem.
“Die balaklawa-gang het ons innie kamer probeer attack!”
“By my siel!” krys Herklaas.
Breker glimlag en hou sy hand triomfantelik omhoog. “Maar moenie worry nie. Ons het een van die wetters gevang.”

Grond het weer oorgeskakel na sy hiberneringsmodus.
Terwyl Bernadette en Clément in ’n diepgaande bespreking gewikkel is oor die wenslikheid van muisgrou servette met eierdopwit servetringe, is sy gedagtes by die karmosynrooi bloed wat vandag in Herklaas se dakwoonstel gaan vloei.
Daar is by hom min twyfel dat Herklaas en sy konsultante die handdoek gaan ingooi wanneer Beenmeel en Boel hulle eers onder hande geneem het. Die driemanskap sal besef dat hulle met hulle lewens gespeel het deur Grond Graaffwater teë te gaan. Hy het ’n vermoede dat die koopkontrak teen môre dié tyd geteken sal wees. Daarom het hy reeds sy prokureur gewaarsku om op ’n gereedheidsgrondslag te wees.
“Wat is jou mening, Grond?” onderbreek Bernadette sy denke.
“Karmosynrooi,” sê hy ingedagte.
“Kármosýnrooi!” roep sy uit. “Hoekom het ons nog nie daaraan gedink nie, Clément? Karmosynrooi servette met raafswart servetringe!”
“Fantastic!” sê Grond.
Sy leun oor en gee hom ’n klapsoen op die wang. “Van nou af is jy my amptelike kleurkonsultant, my liefie. Jou insig in die kleurspektrum kom vir my as ’n aangename openbaring.”
Grond hoop hy het nie nou ’n lat vir sy gat gepluk nie.
“Wat is jou voorstel dan vir die kleur van die tafeldoeke?”
“E … e … Wit?”
Sy skud haar kop. Die teleurstelling staan op haar gesig geskryf. “Ek het heeltemal te gou opgewonde geraak, want daar slaan jou ou ma se gene weer deur. Gewone wit tafeldoeke is die beláglikste voorstel wat ek nog gehoor het.”
Grond is op die punt om hom te vervies, maar sy selfoon lui.
Hy pluk dit uit sy sak. Spelonk se nommer.
Hy verskoon homself onder luide protes van Bernadette en storm by die musiekkamer uit.
“Dinge het lelik skeefgeloop, Grond,” val Spelonk met die deur in die huis.
“Wat bedoel jy?”
“Soos beplan, het ons net ná die middagetensuur toegeslaan. Beenmeel en Boel is met hulle balaklawas en baseball bats by die trappe op. Was nie nodig om die buitedeur oop te skop nie, want dit was nie gesluit nie. Beenmeel sê hulle het gehoor hoe iemand snork en hulle het toe na daardie slaapkamer gesluip. Toe hulle by die deur inbars, het hulle die shock van hulle lewe gekry. Dit was die twee security guards van die vorige aand wat daar geslaap het. Dié twee was dadelik wakker en het uit hulle beddens opgespring. Beenmeel sê hy was effens lam van die skrik toe hy een van die wagte herken het as Breker van Eck.”
“Wie de hel is Breker van Eck?”
“ ’n Oud-bokskampioen en die enigste man wat Beenmeel destyds in sy loopbaan as bokser kon klop. Nogal met ’n knockout in die derde ronde, sê Beenmeel. Daai neerlaag het sy pro career beëindig. Beenmeel sê hy kry nou nog nagmerries oor daai fight. Hy sê hy was so getraumatise dat hy sy baseball bat laat val en laat spaander het. Boel het ook probeer wegkom.”
“Wat bedoel jy met ‘probeer wegkom’?”
“Dis die slegte nuus. Die ander veiligheidswag, ook ’n gespierde bliksem, volgens Beenmeel, het Boel platgeduik. Hulle moes hom gevange geneem het, want ons het vyf minute in die bussie gewag, maar hy het nooit uit die woonstel gekom nie.”
Grond voel hoe die are op sy voorkop bult en sy lyf van naakte woede aan die bewe gaan. “Julle het sleg opgeslip vir die geld wat ek moes uithaal, Spelonk! En wat gebeur as Boel met die hele sak patats uitkom dat ek julle gehuur het?”
Spelonk gee ’n laggie. “Hy sal nie op jou split nie. Nié Boel nie. Ons het ses jaar gelede ’n job vir ’n ander client in Joburg gaan doen. Ons operation het ook effens skeefgeloop en Boel is gevang toe sy enigste escape route deur ’n groot visdam was. Sy vrees vir water het hom viervoet laat vassteek en die ouens het hom oorrompel. Hulle het hom twenty-four-seven getorture om inligting uit hom te kry, maar hy het nie ’n woord gerep nie. Hom met tange geknyp, warm staalpenne in sy neusgate opgedruk, wat blywende skade aan sy sinusse veroorsaak het en sy alewige snorkgeluidjies tot gevolg het, sy vingernaels uitgetrek en gedreig dat hulle hom gaan ontknater, maar hy het sterk bly staan.”
“Dis ’n donnerse vae troos. Want wat doen ons nou?”
“Ons wag tot hulle Boel vrylaat.”
“Dit kan dae neem.”
“Niemand kan Boel se stank langer as vier-en-twintig uur uitstaan nie. As hulle niks uit hom kry nie, sal hulle hom vinnig laat gaan. Trust me. Dis die een competitive edge wat hy nog altyd gehad het.”
Grond skep ’n bietjie moed. “En dan kan julle regroup en weer toeslaan?”
“Dis wat ek en Beenmeel ook dink. Maar dié keer sal ons met baie meer firepower op hulle neerkom. Dan kan dit lelik raak.”
“Hoe leliker, hoe beter.”

Hulle bondel almal saam in die Van Ecks se slaapkamer, waar Kleinboet bo-op ’n ronde, vet mannetjie sit. Hy pen die kêreltjie se arms met sy knieë teen die grond vas. Die ventjie, wie se balaklawa eenkant lê, maak snaakse snorkgeluidjies soos ’n benoude brakkie wat asemhalingsprobleme het.
“Sê ek vir myselwers hy lyk net soos ’n Pekinees,” som Vasie sy gelaatstrekke raak op.
Hans merk dat Kleinboet ’n sakdoek oor sy neus hou. “Het die outjie jou ’n bloedneus gegee?”
Kleinboet skud sy kop. “Nee, maar hy ruik soos ’n varkhok. Mens kan nie naby hom asemhaal nie.”
Die walms tref hulle ook nou en die hele groepie retireer ’n tree of wat.
“Ene muishond se kind,” mompel Hans.
“Arrid Ekstra Droog is die sweetwerende sproei-reukweerder wat die meeste deur Amerikaners gebruik word,” sê Wilhelmina.
“Wat gaan ons met hom doen?” krys Herklaas.
“Voor ons die halter van hom afhaal, moet hy praat,” sê Hans. “As hy erken dat Graaffwater hom gehuur het, kan ons die grondvreter ten val bring.”
Die kêreltjie snork minagtend.
Vasie stel geesdriftig voor: “As hy nie wil praat nie, slaan ons hom dat hy sy ouma vir ’n eendvoël aansien.”
Hy kry goedkeurende knikke van die Van Eck-broers, maar Herklaas teken beswaar aan. “Ons kan nie hier op my drumpel bloed trek nie. Ek is ’n man wat die pad van deug bewandel.”
“Daar is ander maniere as grootskaalse bloedvergieting om hom tot rede te bring,” sê Hans, wat dadelik terugdink aan sy eerste ontmoeting met die Van Ecks. Toe was hy om verskeie redes nog in hulle verkeerde boekies. En het hulle onder meer gedreig om sy ribbes een vir een met ’n moersleutel af te slaan, om eerder inwendige as uitwendige bloeding te veroorsaak. Daar was ook ’n waarskuwing dat sy knieskywe in die slag gaan bly, onthou hy nou.
“Die Van Ecks is hoogs ervare daarmee om hierdie soort inligting uit mense te kry. Kom ons gaan terug voorkamer toe sodat hulle die mannetjie se weerbarstigheid hier in hulle slaapkamer kan tem. Hulle metodes mag sensitiewe kykers ontstel.”
“Bambi-woldoeke vir sensitiewe bababoudjies,” sê Wilhelmina.
Hans draai na Herklaas. “Werk daardie stemopnemer nog wat langs jou platespeler in die voorkamer lê?”
Herklaas knik.
“Reg,” sê Hans vir Kleinboet, “sodra die ventjie tot inkeer gekom het, kan jy my roep sodat ons sy verklaring op band kan vaslê.”
Weer word hulle begroet met ’n minagtende snork van die stink kêreltjie.
Dit laat Breker vorentoe tree. Hy kyk smalend na die vent, beduie kru na sy eie familiejuwele en maak drukbewegings met sy hande. “Vandag maak ek van jou ’n sopraan, my laitie.”
Hans begelei die ander vinnig uit die kamer en trek die deur toe. Beter om klankdigtheidsmaatreëls in te stel, dink hy.
In die voorkamer trek hy ook die deur toe en stel voor dat hulle voortgaan om deur Vera Lynn vermaak te word.
Hulle luister dus, in hul eie gedagtes versonke, na “Auf Wiedersehn Sweetheart”, “You’ll Never Know”, “The Anniversary Waltz” en “It’s a Lovely Day Tomorrow”.
Gedempte krete klink elke nou en dan van dieper uit die woonstel op, wat Herklaas in sy sonstoel ineen laat krimp en hom ál meer soos ’n verkluimde hoender laat lyk. Die spanning maak leivore op sy klein voorkoppie.
Toe Kleinboet uiteindelik die voorkamer se deur oopmaak, slaak Hans ’n sug van verligting. Die spanning het ook al aan sy senuwees begin knaag.
Maar Kleinboet lyk nie soos iemand wat in ’n oorwinning baai nie. “Hy’s ’n taai klein wetter. Al het ons al die martel-tricks in die boek uitgehaal, weier hy volstrek om te praat.”
Hy sug. “Ek en Breker sal nou eers afgelos moet word om asem te skep. Sy stank dryf ons teen die mure uit.”
“Nee, dis nie ’n oplossing nie. Ons kan nie nou die mes van sy keel afhaal nie,” sê Hans beslis. “My raad is dat julle hom te water laat en daarna voortgaan met julle ondervraging.”
“Te water laat?” vra Kleinboet.
“Ja, tap die bad vol en skrop die vent skoon.”
“Voortrekker-huishouseep reinig alles,” sê Wilhelmina.

Die nuus dat die fossiele spierkrag gehuur het, het Grond erg ontstel. Hy het die kieriebrigade gruwelik underestimate. En hy was bang hulle trek nóg hase uit die hoed wat hy nie kan sien kom nie. Hy kan eenvoudig nie bekostig om hier in die pylvak gepootjie te word nie.
Maar hy het nie genoeg tyd gehad om hom daaroor te kwel nie, want Bernadette het oomblikke ná sy telefoongesprek met Spelonk by die gang ingeloer met die opdrag dat hy dadelik moet terugkeer na die musiekkamer.
“Ek het klaar my kleurinsette gegee. Daar is ander, groter problems as blerrie servette en servetringe wat my attention nou vereis,” het hy haar toegesnou, haar beledigende opmerking oor sy ma nog vars in sy geheue.
“Grond, ek bevéél jou om te kom!” het sy effe histeries gegil. “Daar is ’n ander krisis wat pas opgeduik het.”
Die trillende vrugtetor op haar bleek wang was genoeg van ’n waarskuwingsteken. As dit by Bernadette kom, kap jy eenvoudig nie so ’n onheilspellende sein met ’n ignore nie. Ter wille van ’n vreedsame samesyn het Grond dus dadelik gehoor gegee aan haar versoek.
Nou, terug in die musiekkamer, terwyl ’n besorgde Clément haar met ’n Spaanse handwaaier uit die negentiende eeu koel waai, kan Grond aan haar pap mond, uitermatig droewig afgerem, sien hier is ernstige probleme.
Sy staar die niet in, verbreek dan haar kortstondige stille lyding met ’n dramatiese, uitgerekte snik. “Toe jy uit is om oor die foon te praat, het ek ’n WhatsApp ontvang.” Die rou emosie in haar stem laat Clément, nou net so wasbleek soos sy, met groter dringendheid waai.
“Van wie af was die WhatsApp?”
Ná veelvuldige snikke en trane wat spontaan in haar oë opwel, sê Bernadette met ’n bewende stem: “Hannon kan nie meer kom nie. Hy’t vergeet van ’n ander dringende afspraak.”
Soos met Pretty Boy se haarkansellasie, probeer Grond weer ’n gaping slaan.
“Dit dui vir my op net één ding: Ons moet die bekendstellingsaand se datum uitskuif. Want ek wil hê jy moet dan net op jou allermooiste lyk, my liefie. En Hannon is tog die undisputed king van grimeerkuns.”
Maar sy simpatieke toon het dié keer nie ’n goeie uitwerking nie. “Jy wil net heeltyd uitskuif, uitskuif, Grond! Jy sal nog jou eie begrafnis probeer uitskuif. En net soos jou ou pa wat altyd laat was vir sy afsprake, respekteer jy nie spertye nie. Die datum pas Gordon, Nataniël en Fiona Catenelli perfek en ek het gistermiddag telefonies by die Presidensie uitgevind dat Cyril se dagboek vir daardie week nog oop is.”
Sy praat nou afgemete. “Die datum vir die bekendstellingsaand staan vás. Of jy nou daarvan hou of nie. Skuif sal dit nie geskuif word nie – nie eens met een dag nie.”
“As jy tevrede is om sonder Hannon klaar te kom, is dit dan goed so,” sê Grond stuurs.
“Ek het klaar aan plaasvervangers gedink. Beyoncé se grimeerkunstenaar, Sir John, besoek Suid-Afrika gereeld. Dalk is hy beskikbaar. En dan is daar Raine Tauber, senior grimeerkunstenaar vir MAC Cosmetics Suid-Afrika, en natuurlik …”
Grond luister nie meer nie. Die besef wat opnuut by hom opkom, dat Herklaas en sy gesante so gou moontlik tot ander insigte gebring moet word, laat hom half lighoofdig voel. Dis net die drie ou donners wat tussen hom en ’n bloedige huisrevolusie staan.
“Wat dink jy van my lys van moontlike plaasvervangers?” dring Bernadette se stem deur sy donker gedagtes.
“Fantastic keuses.”
“En wie is jou gunsteling?”
“E … e … Lord John.”
“Sir John!” roep sy uit. Sy gee ’n laggie. “Ek skaam my dóód as hy hier moet aankom en jy ‘Lord’ hom voor en agter.”
Clément lag ewe hartlik saam, kennelik verlig dat die spanning gebreek is.
Maar Grond se vernietigende kyk laat hom sy laggie summier sluk.

Vasie vryf sy hande saam en kraai van die lekkerte. “Ek sal die bad gaan voltap, Kleinboet! Daai sports mis ek vir geen geld in die wêreld nie.”
Hans wys Vasie se aanbod van die hand om die badseremonie by te woon. Hy het geen begeerte om daai ventjie in sy adamsgewaad te aanskou nie, maar hy gee tog vir Kleinboet raad: “Oorweeg onderdompeling as nog ’n pyl in julle koker om hom aan die praat te kry.”
“Sê ek vir myselwers daai voorstel oorskry alle perke van genialiteit!” roep Vasie uit.
Kleinboet lyk ook beïndruk daarmee. “Hel, Hans, jy kon by die KGB ’n job losgeslaan het.”
Herklaas steun in sy sonstoel. “Julle bewandel nou die pad van die bose.”
“Dis nie almiskie nie, maar dis darem vir ’n goeie doel, neef,” troef Vasie hom.
“Die kwaad straf homself,” voeg Hans by om sy skuldige gewete te sus.
Toe Kleinboet en Vasie uit is, maak Hans die voorkamer se deur weer toe en sit ’n plaat van Glenn Miller op die draaitafel om Herklaas se gemoed tot bedaring te bring.
Hulle luister in stilte na “Moonlight Serenade”. Wilhelmina haal selfs ’n paar wankelende danspassies uit en Herklaas se oë knip-knip lui.
Dan word die stilte skielik verbreek toe angsgille deur etlike toe deure tot by hulle dring. Vir Hans klink dit soos ’n vark wat ter slagting gelei word.
Die heidense herrie laat Herklaas in sy stoel verstyf en Wilhelmina kom abrup tot stilstand, haar een been nog effe gelig.
Hans klem die stoelleuning vas. Hy hoop nie die broers voer sy voorstel te ver nie. Om iemand kwaadwillig te verdrink kan ’n ernstige klag in die hof meebring.
Hulle verkeer nie te lank in onsekerheid nie, want Vasie bars met ’n breë glimlag by die voorkamer in. Hy beduie na die stemopnemer langs die platespeler. “Neef, nou moet jy my gou wys hoe daai gedoente werk. Die muishondjie sing soos ’n kanarie.”
“Wat het hom tot inkeer laat kom?” vra Hans.
Vasie lag. “Breker en Kleinboet het die ventjie badkamer toe gesleep. Toe hy die bad vol water sien, het hy viervoet vasgesteek en tussen sy snorkies deur histeries aan’t gille gegaan. Sy armpies het soos ’n gekweste voël se vlerke rondgefladder en hy het sulke benoude sprongetjies uitgevoer. Die Van Ecks het hom toe gou van sy klere gestroop en hom al spartelend en protesterend in die bad gekry. Toe Breker hom met beloftes van moontlike versuiping dreig, het hy onverpoosd begin sing. Sy temalied het gehandel oor Grond Graaffwater, wat hom en sy twee handlangers gehuur het om ons fisieke skade te berokken in ’n poging om Herklaas se gebou te bekom.”
“Het hy erken dat hulle ook vir die ander dade van sabotasie verantwoordelik was?” vra Hans.
Vasie grinnik. “Hy is op die punt om sy hart ten volle uit te stort ná twee kortstondige onderdompelings deur Breker.”
Herklaas wys vir Vasie hoe die stemopnemer werk.
“Ek’s nou weer terug met die bewyse wat ons soek,” sê Vasie met die uithardloopslag.
Met die voorkamerdeur oop, is daar nie meer sprake van klankdigtheid nie. Hulle hoor duidelik Vasie se gebiedende stem: “Roer jou vinne, boetie! Ons het nie die wêreld se tyd nie.”
Wilhelmina begin voortdans op die maat van Glenn Miller se “A String of Pearls”.
Ná ’n tydjie, wat vir Hans soos ’n ewigheid voel, is Vasie terug met die stemopnemer. Te oordeel na sy kunsgebit wat hy oopbek vertoon, is hy hoogs tevrede met die resultaat. “Sê ek vir myselwers met hierdie inligting op band vasgelê gaan ons Graaffwater se ster verbleek!”
Voor Vasie die knoppie druk, maan hy eers: “Moenie skrik vir sy hoë stemmetjie nie. Klink kompleet of hy ’n lid is van die Weense Seunskoor. Kleinboet skryf dit toe aan die intensiewe kroonjuweel-behandeling wat Breker vroeër in die kamer op hom toegepas het.”
Herklaas verskoon hom dadelik uit die voorkamer. “Ek verkies om nie te luister nie. Dit gaan my te veel ontstel,” sê hy.
Hans en Vasie luister in stilte na die vent se stemmetjie. Hy bieg dat hy en sy trawante vanuit ’n Vermont-huis van Graaffwater opereer. Hans besef dis beter dat Herklaas nie aan hierdie sessie blootgestel word nie. Die deel waar Boel bieg dat hulle opdrag was om Hans, Vasie en Herklaas met baseball bats aan te val en vir die heupe, knieë en bene te mik, sou Herklaas se konstitusie opnuut omgekrap het.
Toe Hans klaar geluister het, voorsien Vasie hom van nog agtergrondinligting. “Die toeval is dat Breker goed bekend is met die groot balaklawaman, genaamd Beenmeel Boonstra. Hy het glo dié kêrel se kakebeen desjare in die bokskryt afgetimmer. Breker se verwoestende regterhaakhou het die geveg in die derde ronde beëindig en Boonstra se boksloopbaan tot ’n einde laat knal. Breker vermoed dis waarom hy so gou hakke gewys het met die aanval in die kamer.”
Hans tuur na die plafon met sy verstand in hoogste versnelling. “Met daardie sielkundige voordeel in pag, is my voorstel dat ons nou ’n besoek by die Vermont-huis aflê. Verklarings deur die ander twee belhamels sal Graaffwater se doppie finaal klink.”
“Dis ’n voorstel wat selfs ’n genie soos Einstein na sy asem sou laat snak!” kraai Vasie.

Grond vat sy baadjie en druk die Lamborghini se sleutel in sy sak, maar Bernadette keer hom in die gang voor. “Jy kan nie nou ry nie.”
“En hoekom nogal nie?”
“Nuwe verwikkelinge vir die bekendstellingsaand. Ek het nou net my hart op ’n Cleopatra-palmhandsakkie verloor wat Clément vir my op die internet gewys het. Ek móét dit vir daardie aand hê. Dit gaan perfék by my rok pas.”
“Fabulous!”
Sy sug. “Maar nou skree dit teen die naellak wat ons gekies het. Ons sal dringend ’n kleurpaletvergadering moet hou.”
“Een wat ek ongelukkig nie kan bywoon nie,” sê Grond beslis.
Haar vrugtetor se vlerkies begin onheilspellend klap en sy storm nader.
“Grond, jy moet jou prioriteite regkry! Niks is nou belangriker as die regte kleur naellak nie.”
“Die vergadering waarheen ek op pad is, is aansienlik belangriker. Die future van The Whale én die bekendstellingsaand hang daarvan af.”
Dit stuit haar in haar spore. “Is daar dan probleme?
“Nee, niks waaroor jy hoef te worry nie.”
“Met wie vergader jy?”
“Beter dat jy nie weet nie.”
“O, een van dáárdie afsprake,” sê sy gedweë.
Hy mors nie tyd nie en stap doelgerig deur toe.
“Dan hou ons die kleurpaletsessie maar vanaand as jy terug is,” teem sy agterna. “Arme Clément gaan so teleurgesteld wees, want hy het al dertig nuwe kleure naellak op die lang tafel in die musiekkamer uitgepak vir oorweging.”
Grond verkies om nie aan vanaand se foltering te dink nie. Om pro-active op te tree, was nog altyd een van sy sterkpunte as bedrewe businessman. Daarom kan hy nie langer uitstel nie. Hy moet die climate nóú manipulate vir wat moontlik môre kan gebeur wanneer Boel hom weer by sy makkers aangesluit het. Spelonk het juis gesê dit kan dan lelik raak.
Hy parkeer voor Barney’s, ’n kroeg met ’n oorwegend jong klandisie, waar hy seker is hy geen bekendes sal raakloop nie.
Kolonel Bees Brink wag hom in ’n hoekie van die rumoerige kuierplek in. Sy ronde gesig helder op toe hy Grond gewaar.
“Jis, maar dis nice van meneer om my vir ’n paar biere te nooi,” groet hy glimlaggend.
“Altyd lekker om ’n klompie skuimkoppe saam met ’n ware vriend af te sluk,” sê Grond gemoedelik. Toe Bees hom om die nek val, ruik hy dat die geregsdienaar al klaar weggelê het aan ’n Castle of twee.
Hulle gesels eers oor ditjies en datjies.
“Jis, meneer, daai kis Boerdoe-wyn wat jy by my huis afgelewer het, het lekker afgegaan. Ek en ’n klomp pelle het die ander aand by die posduifklub se braai omtrent weggelê daaraan. My een pel sê hy verbeel hom die Boerdoe-landgoed is naby Malmesbury?”
“Hy’s reg,” sê Grond. Nie nou die tyd om Bees of dié se pelle uit hulle onnoselheid te help nie.
Dan vra hy: “Enigiets weer gehoor van ou Herklaas en sy vriende?”
Bees skud sy kop. “Nie ’n dooie woord nie.”
Grond skuif vertroulik nader aan die kolonel en praat in ’n fluisterstem: “Ek hoor rumours dat Herklaas maar baie ongewild is by sy huurders. Glo ’n regte ou tiran, wat deesdae ook security guards inspan om mense te teister wat dit saans naby sy gebou waag. Die rumours wil dit hê dat sekere mense op hierdie dorp nou genoeg gehad het van die ou vent se nonsens, en op ’n lelike manier revenge op hom gaan neem.”
Bees frons. “Wil meneer hê ek moet die rumours ondersoek?”
Grond gee ’n laggie. “Nee, hoegenaamd nie, daarvoor is jou tyd darem te kosbaar. Ek noem dit sommer interessantheidshalwe vir jou. Ou Herklaas verdien in elk geval om bietjie gekarnuffel te word ná die vals rumours wat hy oor my versprei het.”
“Daai’s nie altemit nie, meneer! As dit van my afhang, kan hy en sy tjommies maar goed gebliksem word. Sal hulle ’n les leer om nie liegstorietjies oor mense van aansien soos meneer te verkoop nie.”
Grond klap hom hartlik op die skouer. “So ’n bek verdien sommer ’n hele paar skuimkoppe!”

Boel, mooi pienk geskrop en omhul in ’n Lifebuoy-aroma, beduie die pad na die Vermont-huis – sy samewerking te danke aan ’n opmerking van Kleinboet. “Ons trek by die Engen-garage af en gebruik hulle ablusieblokke om jou daar in ’n toilet te onderdompel as jy nie saamwerk nie,” het hy gewaarsku toe hy, Breker, Hans en Vasie saam met die gevangene in die tehuis se bussie klim.
Hans was verlig toe Herklaas volstrek weier om saam te kom, anders sou Wilhelmina ook die rit wou meemaak. Haar spesiale aanbiedinge sou dinge net te deurmekaar gemaak het by die Vermont-huis.
Op Hans se aandrang sal hy die afvaardiging se enigste woordvoerder wees. Hy is bang Breker en Kleinboet ontlok met aggressiewe uitlatings onnodige geweld.
Hans is tevrede dat hy sy storie mooi agtermekaar het, al gaan hy lieg dat dit ’n naarheid is. Om sy beplanning verder te verfyn, het hy voor hulle rit gou by Sakkie Schietekat aangedoen sodat dié hom kon onderlê in die kuns om met sy selfoon ’n gesprek op te neem. Herklaas se groot, antieke stemopnemer sou nie deug nie.
Hulle hou voor die huis stil. ’n Beskeie plekkie, wat Hans eintlik verstom aangesien dit mos volgens Boel een van Graaffwater se eiendomme is.
Die groepie stap op Boel se aanbeveling om die huis na die agterdeur. “Meneer Graaffwater se opdrag is dat ons nooit die voordeur vir iemand mag oopmaak nie.”
Die taxi-minibus staan agter die huis geparkeer, die twee duike wat die Van Ecks se moersleutels in die bakwerk gemaak het duidelik sigbaar. Hans neem eers ’n foto daarvan met sy selfoon voordat hy die stemopnemer aanskakel en dit by sy Hawaii-hemp se bosak indruk.
Die Van Eck-broers, elk met ’n moersleutel in die gordel gedruk, het Boel aan die arms beet en klop aan die agterdeur.
’n Groot kêrel, wat Hans dadelik eien as Beenmeel na aanleiding van Breker se staaltjie oor die boksery, maak die deur oop. Sy mond val oop toe hy sy besoekers identifiseer. Hy knik onseker vir Breker. “Long time no see,” mompel hy. Hans merk dat daar heelwat respek by hom waarneembaar is.
Breker brom iets wat ’n paar gekruide woorde insluit, en die kêrel verskrik laat retireer.
Hans herinner Breker in ’n fluisterstem dat hy vandag die enigste woordvoerder is en dat sulke uitlatings gladde samesprekings kan belemmer.
“Ons wil met jou leier praat,” sê hy dan.
“Volg my,” sê die reus.
In die sitkamer lê ’n lang, seningrige kêrel uitgestrek op die rusbank. Hy spring vinnig op toe hulle inkom.
“Ek neem aan jy is Spelonk Willemse, van wie Boel ons breedvoerig vertel het?” vra Hans.
Die man gee Boel ’n moorddadige kyk, wat veelvuldige snorkgeluidjies by laasgenoemde aktiveer.
“Ja, ek is Spelonk Willemse,” sê hy in ’n ysige stem. Dit voel vir Hans of die kamertemperatuur met ’n graad of twee daal. Dié vent is een bondel onheil, besef hy.
“Ons is hier om met julle te onderhandel,” sê Hans.
“Ek onderhandel met niemand nie. Ons het in any case boggherôl verkeerd gedoen,” sis hy deur sy tande.
“Dis nie wat Grond Graaffwater vir my oor die foon gesê het nie,” vuur Hans sy eerste leuen af.
“Wat bedoel jy?” wil Spelonk met geligte wenkbroue weet.
“Nadat Boel ons alles vertel het van hoe julle Herklaas se gebou gesaboteer het en met kwade bedoelings die dakwoonstel betree het, het ek Graaffwater gebel. Hy het erken dat hy julle opdrag gegee het om die huurders se naamborde te vervang. Toe daardie poging misluk om Herklaas en sy huurders die harnas in te jaag, het hy julle aangesê om terug te keer na julle blyplek in Somerset-Wes.” Laasgenoemde stukkie inligting was deel van Boel se biegsessie en is nou nuttig om in te span.
Hans swaai sy vinger onder die vent se neus. “Maar volgens Graaffwater het julle toe op eie inisiatief besluit om aan te hou met julle teistering. Ons het daardie verklaring van hom by die polisie te berde gebring.”
“Hy lieg dat hy bars!” skree Spelonk met oë wat uit hulle kasse peul. “Ons het bloot sy blerrie opdragte uitgevoer.”
“Soos julle destyds ook net Graaffwater se opdragte uitgevoer het om Tollie Vermeulen se huis af te brand en Moos van Wyk in ’n steeg pap te slaan?”
“Presies,” sê Spelonk, nog kennelik omgekrap. “En Frederick met Beenmeel se kar om te ry,” voeg hy ’n onverwagte bonus by.
Hans glimlag en sit sy hand vaderlik op die seningbiltong se skouer, wat hom effe laat terugdeins, asof hy nie aanraking verwelkom nie. “Net soos ek gedink het. Julle is eintlik kêrels met goeie inborste en Graaffwater is die ware slang in die gras.”
Spelonk, Boel en Beenmeel knik met oorgawe.
Hans kyk op sy horlosie. “Reg, manne, julle het min tyd. Maak dat julle so gou doenlik terug by julle huise in Somerset-Wes kom. Die polisie is seker al op pad hierheen, maar ek dink nie julle verdien om agter tralies gegooi te word nie. Julle is bloot slagoffers van Graaffwater se gulsigheid. Hy is die man wat moet boet.”
Die opmerking oor die polisie veroorsaak ’n klein chaos soos die drie holderstebolder kamers toe hardloop, klere bymekaar skraap en dit in tasse druk. Enkele minute later is al drie in die taxi-minibus.
By die oop venster aan die bestuurderskant speel Hans sy laaste troefkaart toe hy vir Spelonk fluister dat hy verkieslik nie oproepe van Graaffwater moet beantwoord nie. “Die polisie het sy foon getap. Hulle sal kan meeluister as julle ’n gesprek met hom voer. Daardeur sal jy jouself en jou makkers blootstel aan vervolging, en dit wil ons allermins hê.”
Spelonk se robotgesig versag. “Baie dankie, omie! As jy ooit ’n guns by ons wil hê, kom Somerset-Wes toe. Ons vergeet nie sommer ons ware pelle nie.”
Terwyl Hans-hulle toekyk hoe die minibus met fluitende bande om die hoek verdwyn, klap Vasie hom so geesdriftig op die rug dat hy ’n paar treë vorentoe gee.
“Jou ou biesiepol!” jil Vasie so hard dat van die mense in die aangrensende huise uitstorm om te kom kyk wat aangaan.

Grond het vanoggend met ’n verblindende hoofpyn opgestaan, wat hom verplig het om twee Adco-Dols af te sluk.
Toe hy gisteraand negeuur ná ’n agtstuks skuimkoppe by Barney’s in ’n uiters gesuipte toestand by die huis ingestrompel het, was Bernadette nie beïndruk met hom nie. En dis sagkens gestel.
Sy het etlike beledigings na hom, sy pa, sy ma en ander bloedverwante geslinger voor sy hom aan die oor na die musiekkamer gesleep het. “Kwansuis ’n belangrike vergadering gehad, wat my en Clément die hele aand hier op hete kole vir jou laat wag het! En kyk net in watter gehawende toestand kom jy hier aan! Jy behoort jou te skaam!”
In opdrag van Bernadette het Clément vir hom ’n pot koffie gaan maak om sy “kop skoon te kry vir ons uiters belangrike naellakbespreking”.
Gelukkig het Grond al die kuns vervolmaak om met oop oë te slaap. ’n Terloopse “Fantastic” hier en daar het Bernadette oortuig dat hy “waardetoevoegende insette” lewer.
Toe hy teen middernag uiteindelik in die kooi kom, het hy dadelik uitgepass. Hy het wel vanoggend ’n skrobbering van Bernadette gekry omdat hy in sy besope toestand nooit sy skoene uitgetrek het nie en die lakens “gruwelik vuilgetrap het”.
Nou, terwyl Grond opstaan van die ontbyttafel en Bernadette genadiglik nog vasgevang is deur die finale sketsvoorstelle van die walvisstandbeeld wat Akker Ackerman vir haar gewhatsapp het, besluit hy om hom haastig uit die voete te maak.
Hy het alleentyd nodig om sy gedagtes te orden. Hy beduie vir Clément om sy koffie na die voorstoep te bring.
Grond sak behaaglik in die sagte kussings van die sonstoel weg. Ondanks sy kloppende hoofpyn is hy uitermatig optimistic oor die dag wat voorlê. Bees Brink eet ná gisteraand se drinksessie meer as ooit uit sy hand. Die bevelvoerder gaan nie ’n ooglid verroer as die ouetehuisspan in die hospitaal se intensive care unit opgeneem word nie.
En Spelonk en sy makkers moet nou al so lus wees om bloed te trek dat hulle soos resiesperde in die wegspringhokke trippel. Volgens Spelonk behoort Boel se stank hom vandag uit die dakwoonstel te kry. Of dalk is hy al lankal terug by die Vermont-huis? As ’n internasionale terroristegroep daai man se aroma kan blik, kan dit maklik as ’n weapon of mass destruction ingespan word.
Grond onderdruk die drang om vir Spelonk ’n SMS te stuur. Uit past experience weet hy dat Spelonk hom sal kontak as hulle problems ondervind. As hy niks van hom hoor nie, beteken dit goeie nuus.
Sy sonnige gemoed verdonker gou toe Clément met die koffie sy verskyning op die voorstoep maak. Hy sit dit op die tafeltjie neer en wil verkas, maar Grond keer hom.
Met ’n kombinasie van gebare en geradbraakte Frans waarsku hy die butler om geen nuwe handsakke of ander bybehore vir Bernadette op die internet te identifiseer nie. Hy trek sy vinger oor sy keel om die Fransman ’n beter idee te gee van wat hy met hom gaan doen as hy weer oortree.
Grond kan sien dit het vrugte afgewerp. Clément stap weg met ’n holrughouding en diep ingetrekte boude asof die duiwel op sy hakke is.



47
Hans is al vroegoggend op, want daar is baie dinge wat vandag moet gebeur.
Hy maak die Van Ecks wakker en gee hulle hul opdrag. “Ek wil ’n groot kleurafdruk van hom hê, wat julle by die Hermanus Times behoort te kan organiseer. En dan moet julle ’n veerpylbord en pyltjies gaan koop. En roer julle litte, want my beplande sessie moet voor middagete geskied.”
Hans sug toe hy hom op die rusbank in die voorkamer neervly. Sedert gister se Vermont-besoek het daar al baie water in die see geloop. Toe hulle terug by die woonstel kom, het hy en Vasie eers in die afsondering van sy kamer na die verdoemende selfoonopname geluister waarin Spelonk die wandade teenoor Tollie Vermeulen, Moos van Wyk en ’n sekere Frederick in geen onsekere terme voor Graaffwater se deur lê.
“Sê ek vir myselwers met daardie inligting bêre ons hom vir ewig agter die tralies. My voorstel is ons dien die Boel-kasset en jou selfoonopname as bewysstukke by die polisiebevelvoerder in,” het Vasie gesê.
Maar Hans het van sy mater verskil. “Graaffwater en daai vetsak van ’n poliesman vreet uit dieselfde bak. Hy sal Graaffwater se sondes onder die mat probeer vee. En as hy ons verras en wel geregtelike stappe doen wat op ’n hofsaak uitloop, sal ons moet getuig. Só ’n affêre kan weke duur. En met Huis Madeliefie onder beleg en Liesbet en Maatjie op die rand van senuwee-ineenstortings, kan ons nie bekostig om so lank van ons haard weg te wees nie.”
Hy voel taamlik skuldig dat hy nie doodeerlik met Vasie was nie. Om die saak dadelik by die owerhede te gaan aanmeld, sou seker die regte ding wees om te doen. Maar sy besluit is beïnvloed deur ’n ander gedagte wat in sy kop ontwaak het – iets wat hy moontlik eers in ’n later stadium aan sy vriend gaan openbaar. Dit verg egter nog diep bepeinsing.
“Nou wat stel jy voor?” wou Vasie weet.
“Ons gaan konfronteer Graaffwater by sy huis met die bewysstukke. Hy kan gedreig word dat sy sondes aan die wêreld openbaar sal word as hy weer naby Herklaas of sy gebou kom.”
Vasie het sy hande geesdriftig teen mekaar gevryf. “Daai sports loop ek vir geen geld in die wêreld mis nie. Jy gaan van hom kerrie maak!”
Hans het sy kop geskud. “Nie ek nie, dis Herklaas wat van hom kerrie sal moet maak.”
“Herklaas!”
“Jy’t reg gehoor. Herklaas sal moet leer om sy eie boontjies uit te dop. As ek, jy en die Van Ecks eers weg is, bly hy manalleen hier op Hermanus agter. Dit kan Graaffwater nuwe konkel-idees gee. Maar as Herklaas sy neus nou eens en vir altyd ordentlik in die grond vryf, sal Graaffwater besef dat hy jou neef gruwelik onderskat het en finaal afsien van sy sluwe plannetjies om die gebou te bekom.”
“Herklaas is nie in staat om iémand se neus in die grond te vryf nie. Sê ek vir myselwers jy is nou besig om vere van ’n padda te probeer pluk.”
Hans het geknik. “Ek moet toegee hy is nou wel klein in die hoek, maar hy moet groot in die broek raak. En dis waar die uitdaging lê. Ons moet Herklaas horings gee wat hom soos ’n briesende bul kan laat gaffel en stoot.”
“En hoe kry ons dit reg?”
“Daar is maniere,” het Hans belowe, maar Vasie het nie oortuig gelyk nie.
“Op daai klein koppie van Herklaas sal daar nooit as te nimmer horings uitgroei nie,” het sy mater gesê.
Gisteraand in die bed het Hans sy eertydse rugbydae uit die vergetelheid ontruk om aan sy Herklaas-plan gestalte te gee.
Toe hy in die 1950’s kaptein van Hamiltons se tweede rugbyspan was, het Hans se vyftiental bestaan uit spelers wat nie oor die vaardighede beskik het om ooit die eerste span te haal nie. Kalf Loubser was ’n goeie voorbeeld. As ’n reus van ’n kêrel wat die skaal op 250 pond getrek het, het hy aanvanklik vir die eerstes uitgedraf, maar ná net twee wedstryde is hy gerelegeer na Hans se troepe.
“Kalf het al die fisieke eienskappe van ’n bulslot, maar op die veld is hy ’n kalfie. Maak tot verskoning as hy een van sy teenstanders duik. Die kêrel het eenvoudig nie die killer instinct om eersteliga-rugby te speel nie,” was die uitspraak van die eerste span se afrigter.
Hans het Kalf met ope arms verwelkom. Daardie 250 pond sou aansienlike gewig toevoeg tot die tweedes se ligte klompie voorspelers. Maar reeds in hulle eerste wedstryd teen Villagers het Hans besef wat die afrigter bedoel. Kalf het halfhartig geskrum en nie in die lynstane gespring wanneer dit die teenstanders se ingooie was nie, “want dit sou onregverdig teenoor die opposisieslotte wees om hulle bal te probeer afvat”. Hy het selfs die teenstanders van die grond af opgehelp as hulle gelak word. En toe Villagers se stofpoepertjie van ’n skrumskakel hom aan die trui gryp en rondruk, het Kalf nie ’n vinger gelig nie en selfs apologie aangeteken omdat hy die outjie per abuis gestamp het. Hans het besef dat ’n waarlik ernstige houdingsverandering nodig sou wees om Kalf in ’n formidabele speler om te tower.
Hy het sonder sukses verskeie gerekende sielkundige bronne oor die onderwerp geraadpleeg. Hom toe beroep op meer onkonvensionele leesstof, tot hy afgekom het op ’n gevallestudie van ’n Russiese bevelvoerder wat in die Tweede Wêreldoorlog sy uitgehongerde en afgematte troepe tot bomenslike woede en kragte aangespoor het om die vyand te vernietig.
Hans het met die volgende wedstryd, voor sy span teen Tuine sou opdraf, daardie Russiese terapie binne ’n uur in die kleedkamer op Kalf toegepas. Dit het uitstekende resultate gebaar. Kalf het met ’n hondsdol kyk in sy oë op die veld gedraf, sy teenstanders gepletterloop en soos ’n tientontrok in die skrums gedruk. Hy was selfs in drie bloedige vuisgevegte betrokke, waar sy teenstanders almal sleg tweede gekom het.
Dit was die keerpunt in Kalf se loopbaan. Hy sou in sewe-en-veertig Curriebekerwedstryde vir die WP uitdraf, maar is lewenslank uit die spel geskors toe hy ’n slot van Griekwas in ’n ewige koma in die hospitaal laat beland het.
Nou, terwyl Hans vir Herklaas in die voorkamer dophou waar hy soos ’n verkluimde werfhoendertjie in die son sit en bak, wonder hy of hy wéér ’n mirakel met veggeneraal Mashenka Ivanovich se woedeterapie kan bewerkstellig.

Bernadette storm tot op die voorstoep en voer een van haar oorlogsdanse voor Grond uit – swaaiende arms, vibrerende vrugtetor en ontblote tande.
“Wat het nou weer verkeerd geloop?” vra hy terwyl hy uit selfverdediging sy hande voor sy gesig hou, bedag op ’n klap.
“Nee, Grond, niks het verkeerd geloop nie!”
“Wat’s dan fout?”
Sy druk ’n wysvinger hard teen sy voorkop. “Jý’s die fout!”
“Waarom sê jy so, liefie?”
“Jy het Clément so getraumatiseer dat hy nou in ’n toestand van skok verkeer. En dit op ’n tydstip dat ek op hom moet staatmaak as my regterhand vir die seepgladde verloop van reëlings vir die bekendstellingsaand!”
“Ek het … niks …”
“Moenie jou probeer verontskuldig nie! Dit het gelyk of Clément ’n spook gesien het toe hy nou net uitasem by die musiekkamer ingestrompel het. Hy wou eers nie sê waarom hy so ontsteld is nie, maar ek het dit uit hom getrek.”
Sy mik ’n klap na sy kop, maar hy keer haar hand betyds.
Sy spoeg die woorde uit: “Jy het hom glo met die dood gedreig as hy dit weer sou waag om waardetoevoegende bybehore vir my uitrusting op die internet te identifiseer.”
Grond dink teen die spoed van wit lig, ’n vaardigheid wat hy as gerekende businessman in knyptangsituasies bygekry het.
Hy lag uitbundig. “My swak Frans moes hom onder die verkeerde indruk gebring het. Ek het juis vir hom probeer sê ek waardeer dit dat hy soveel moeite doen met jou bybehore.”
Dis duidelik dat Bernadette hom nie glo nie. “Waarom het jy dan jou vinger soos ’n strydlustige All Black-rugbyspeler oor jou keel getrek en jou tong laat uithang?”
Weer probeer hy so natuurlik moontlik lieg. “Ek het probeer verduidelik dat die pragtige pêrels wat hy vir jou as nekbehangsel uitgesoek het, die mense stom van verbasing gaan laat.”
Haar gesig ontspan. Dit lyk soos ’n ballon wat afblaas. Daar verskyn selfs ’n teer uitdrukking in haar oë. “Ag shame, dis eintlik dierbaar van jou, my liefie.”
Sy gee ’n laggie en stap deur toe. “Laat ek Clément tog uit sy angsstuipe gaan verlos.”
Grond haal diep asem. Die storie kon lelik handuit geruk het. Tog wel die woede in hom op omdat die papperd van ’n Franse butler storietjies agter sy rug na Bernadette aandra.
Met talle wraakgedagtes oor hoe hy Clément gaan laat boet, staan hy uit die sonstoel op, stap by die huis in en ry met die hysbak op na sy studeerkamer.
Hy sluit die deur agter hom en bel vir Spelonk.
Dié antwoord nie sy foon nie, wat Grond breed laat glimlag.
Dit beteken net een ding: Hulle is op pad na Herklaas se woonstel. Uit past experience weet hy dat Spelonk sy selfoon op silent stel wanneer hy en sy makkers op ’n sending is.
Hy trek die onderste lessenaarlaai oop en haal die bottel Rémy Martin Louis XIII-konjak uit om hierdie grondskeidende oomblik in The Whale se ontstaansgeskiedenis te vier.

Hulle het Herklaas uit die voorkamer gelok deurdat Vasie hom gevra het om saam met hom kafee toe te stap. “Bly so lank moontlik weg,” was Hans se opdrag aan Vasie. Genadiglik het Wilhelmina die pad saam met hulle gevat.
Dit het Hans en sy ondersteuningspan die geleentheid gegee om die nodige voorbereidings vir die terapiesessie te tref. Kleinboet het met uitsonderlike tegnologiese vaardigheid wat Hans byna stom gelaat het, die selfoonopname in die Vermont-huis op dieselfde klankkasset as die Boel-biegsessie oorgedra en die stemopnemer toe gekoppel aan die luidspreker van die stowwerige hoëtroustel op die klavier.
Die geraamde foto van die Voortrekkermonument teen die voorkamer se muur is vervang met die veelpylbord, waarop ’n groot kleurfoto van Graaffwater se gesig geplak is.
Ná ’n dolle gesoek in ’n besemkas het Hans-hulle op ’n ou mop afgekom. Hulle het dit suksesvol “onthoof” en die wolle op Breker se kop gedrapeer in ’n poging om ’n visuele ooreenkoms met Graaffwater te bewerkstellig. ’n Rooi das van Vasie om Breker se nek verleen verdere geloofwaardigheid aan die Graaffwater-prentjie. Hans het ook op blosser in Wilhelmina se kamer afgekom, wat ingespan is om Breker se gesig ’n oranjerooi skynsel te gee.
Dit sou Herklaas nie flous nie, maar tog herinneringe aan die vent by hom oproep, het Hans geredeneer. Die sukses van veggeneraal Mashenka Ivanovich se woedeterapie het juis daarin gelê om die vyand vir sy troepe “sigbaar” te maak, wat hy reggekry het deur ’n paar van sy vriende soos Duitse soldate te laat aantrek.
Met bogenoemde in gedagte, en om die Graaffwater-gevoel verder vleis te gee, het Kleinboet een van Wilhelmina se Voortrekkerrokke aangetrek. ’n Dooie besie wat Hans op die stoep gekry het, is toe teen Kleinboet se wang vasgeplak om die reusemoesie van Graaffwater se ou suurknol-vrou na te boots. Hans se opdrag aan Kleinboet is om Herklaas al snuiwende aan te gluur elke keer wanneer hy in sy rigting kyk.
Hulle het ook die voorkamer se gordyne styf toegetrek om die vertrek in halfskemerte te hul. Dit sal ’n onheilspellende atmosfeer skep wat moet help om Herklaas uit sy gemaksone te ruk, soos generaal Ivanovich so goed met sy troepe reggekry het deur sy terapie tydens ’n hewige stofstorm toe te pas. Net die liggie bo die Graaffwater-afbeelding teen die muur is aangeskakel.
Hans het toe die oorblywende tyd benut deur Breker te bemagtig met opdragte en ’n string beledigende frases wat hy gedurende die terapiesessie moet inspan. Kleinboet het sy aangewese plek by die stemopnemer ingeneem en Hans het op ’n stoelleuning gaan sit, vanwaar hy die verrigtinge kan orkestreer.
Nou, terwyl hulle op Herklaas wag, is daar nog ’n mate van twyfel in Hans se gemoed oor of die terapie suksesvol gaan wees. Herklaas is so vasgeroes aan sy sagmoedige en verskonende geaardheid dat hy heel teenstrydig ’n harde neut gaan wees om te kraak. Gelukkig het hy nog nie sy oor geleen aan die opnames van Boel en Spelonk nie, wat nou met maksimum impak as skietgoed ingespan kan word. Hans kan maar net hoop dit werk, anders sal hy iewers vir ’n Plan B moet gaan delf.
Hy word nie die tyd gegun om nou al ander terapiemetodes te oorweeg nie, want Vasie en ’n beskimmelde Herklaas kom by die voorkamer ingestap.
Herklaas steek in sy spore vas toe hy Breker gewaar. Hy skreef sy oë en gee ’n verleë laggie. “Vir ’n oomblik gedink dis Graaffwater. Kan nie so lekker sien in die skemerte nie.”
“Vir die doeleindes van ons sessie ís dit Graaffwater,” sê Hans en knik vir Breker om sy eerste opdrag uit te voer.
Hy stormloop ’n verskrikte Herklaas en klap hom liggies teen die wang. “Haal daai smaail van jou bakkies af, outoppie! Ons is nou besig met ernstige sake!”
Herklaas sluk. Hy skreef weer sy oë toe hy Kleinboet in die rok sien. Kleinboet gluur hom met ’n snuiwende neus aan. Die dooie besie op sy wang wip op en af.
“Wat … wat presies gaan hier aan?” vra Herklaas in ’n piepstemmetjie.
“Sjarrap!” bulder Breker. “Hier doen ek die praatwerk.”
Hy oorhandig die stel veerpyltjies aan Herklaas.
“Vat hier, outoppie. Ons wil kyk of jy die guts het om my gesig raak te gooi.” Hy beduie na die foto van Graaffwater teen die muur.
Herklaas kyk verdwaas daarna.
“Toe, neef, laat waai,” moedig Vasie aan.
“Ek … ek verstaan nie,” krys Herklaas.
Breker gryp hom aan die kraag en pluk hom ru rond. “Jy hoef niks te verstaan nie. Voer net my opdrag uit, jou ou papperd!”
Herklaas knik, met daardie dermverstopping-uitdrukking op sy gesig. Sy halfhartige polsaksie laat die veerpyltjie met ’n boog trek. Dit mis die foto, tref die muur met ’n dowwe slag en bons terug na hom.
Hans klap sy vingers as teken vir Breker, wat Herklaas dadelik hard op die rug klap. Die hou laat hom ’n paar treë vorentoe gee.
“Jou ou pateet!” bulder Breker. “Kan jy nie eens mik nie!”
Hans steek sy tong uit as teken vir Kleinboet om sy taak as klankoperateur na te kom. Hy druk die knoppie van die stemopnemer.
Boel se stem kom hard en duidelik oor die luidspreker: “Graaffwater het ons opdrag gegee om julle fossiele ’n les te leer. Ons moes met ons baseball bats vir julle heupe, knieskywe en enkels slaan.”
Herklaas krimp ineen by die aanhoor daarvan, wat Breker tot groter aggressie aanspoor. Hy pluk Herklaas aan die kraag nader. “Hoor jy wat ek aan jou wou doen?”
Herklaas knik onseker. Hy bewe nou van sy kroontjie tot by sy toontjie, sien Hans.
“Nou wat gaan jy aan my doen, ou fossiel?” bulder Breker.
“Mik vir sy neus, neef!” skree Vasie.
Hans merk dat Herklaas groter konsentrasie aan die dag lê met sy volgende gooi. Die pyltjie tref Graaffwater op die linkeroor.
Op Hans se vingerklap gee Breker hom ’n veeg teen die agterkop. “Só gaan jy my nie seermaak nie, jou ou lafaard!”
Hans steek sy tong uit en Kleinboet druk die knoppie. Spelonk se ysige stem vul die vertrek. Sy erkenning dat hulle Tollie se huis afgebrand het, Moos in die steeg pap geslaan het en Frederick omgery het, kom as ’n skokkende herinnering van Graaffwater se geslepenheid vir ’n nou verbaasde Herklaas. “Dis waarom arme Frederick bedlêend is,” prewel hy, sy oë wydgesper.
“Ja, dis wat ek aan mense doen wat my teengaan,” bulder Breker en veeg Herklaas weer teen die agterkop, aansienlik harder as die vorige keer.
Hans merk die eerste tekens van verset by Herklaas toe ’n ligte blos op sy andersins bleek wange uitslaan. Hy gooi die pyltjie met vasberadenheid. Dit tref Graaffwater op die wang.
Weer klap Hans sy vingers as teken vir Breker. Dis eintlik hartverskeurend om Herklaas so te intimideer, maar die Rus se terapie vereis dit. Hans weet ook dat die storie nou by sy keerpunt is. Dit kan enige kant toe swaai. Hy hoop maar vir die beste.
Breker gryp Herklaas aan die skouers en pluk hom so ru rond dat albei sy voete van die grond af lig. “ ’n Shot op die wang gaan my nie keer om jou nekkie om te draai nie, outoppie! Jy het nie murg in jou pype om iets aan my te doen nie, man!”
Meteens ondergaan Herklaas ’n metamorfose. Hy wikkel hom met swaaiende armpies los uit Breker se greep.
Hy haal diep asem en gee ’n tree nader aan die Graaffwater-afbeelding. ’n Wrede trek wat Hans nog nooit by hom gesien het nie, verskyn om sy mondhoeke toe hy weer mik. Hy gooi die pyltjie met die seepgladde polsaksie van ’n veerpyltjiekampioen en uiter ’n kreet soortgelyk aan dié van sommige tennisspelers wanneer hulle in groot toernooie afslaan.
Die pyltjie se trajek is perfek en dit tref Graaffwater tussen die oë.
Vasie klap luidrugtig hande.
Breker wil weer nader staan, maar Herklaas loop hom tegemoet, nou pers van woede. Hy tik Breker eers teen die bors. Gryp dan sy das met mening vas en pluk hard daaraan. Sy stemmetjie fluit skerp en deurdringend: “Raak weer aan my en ek maak frikkadel van jou!”
Hans besef tyd is nou van opperste belang. “Ons moet die daad by jou nuutgevonde woede voeg, Herklaas!” roep hy uit. “Bring die stemopnemer en die bussie se sleutels, Kleinboet. Ons gaan nóú na Graaffwater se huis toe.”
Herklaas begroet die voorstel met groot geesdrif, die hondsdol kyk wat destyds in Kalf se oë waarneembaar was, nou ook in syne. “Ek’s reg om sy harspan in te slaan!”
“Jou ou biesiepol!” kraai Vasie.

Grond bel ’n uur later weer, want hy is seker hulle sending behoort nou voltooi te wees. Maar Spelonk antwoord nie sy selfoon nie.
Tien minute later bel hy weer, twee oproepe kort ná mekaar. Weer begroet ’n stilte hom.
’n Nare onrustigheid vat in sy binneste pos.
Hy pluk sy swart telefoonboekie uit die lessenaarlaai, soek naarstig die ander twee se nommers op en bel Boel eerste. Toe dié nie antwoord nie, bel hy Beenmeel, maar ook sonder sukses. Grond weet ’n man van sy statuur kan dit nie waag om stemboodskappe te los nie. Dit kan later in ’n hof sleg boemerang.
Hy tuur na die plafon. Alles dui daarop dat Spelonk-hulle se sending skeefgeloop het. Net die gedagte daaraan laat hom na die Rennies in sy sweetpaktop se sak gryp.
Hy spring agter die lessenaar op en storm deur toe. Hy verspeel nie tyd deur vir die hysbak te wag nie, en draf die trappe drie-drie af. In die kombuis gryp hy die Ferrari se sleutels. Die Vauxhall gaan nie nou deug nie. Hy moet blitssnel in Vermont uitkom om te hoor wat gebeur het.
Hy ry soos ’n besetene en steek ’n paar voertuie teen ’n verblindende spoed verby. Sy gedagtes is in ’n warboel. Sou Herklaas se twee security guards Spelonk-hulle se firepower-aanslag afgeweer het? Onmoontlik. Spelonk-hulle sou dié keer met volle geweld toeslaan. Nie eens ’n army platoon sou hulle kon keer nie. Die geelwortel van ’n bykomende vyftigduisend rand is net te groot.
In Vermont hou hy voor die huis stil, sy vermommingstrategie vergete. Hy drafstap om die huis na die agterdeur, maar steek verbaas vas toe die minibus nie daar staan nie.
Die agterdeur is wawyd oop. Grond storm in. Die plek is verlate. In die kamers is daar geen teken van klere nie.
Hy roep desperaat, maar die enigste antwoord is die eggo’s van sy eie stem. Grond voel hoe druppels sweet onder sy kraag afloop. Sy kake span styf soos hy op sy tande kners.
Hy haas hom terug na die Ferrari en trek met tollende bande weg. Sy maag is in ’n vuis saamgetrek terwyl hy terugjaag. Hy moet nou met sy eie oë sien wat by Herklaas se gebou aangaan. Die slegste scenario sal wees as polisievoertuie die straat vol staan, geel linte die plek afsper, en Spelonk-hulle in boeie weggelei word.
Hy trap die petrolpedaal dieper in.
Maar by Herklaas se gebou is dit die rustigheid self. Geen teken van geweldsdade wat gepleeg is nie, want almal in die omgewing lyk rustig. Die vis-en-tjipswinkel se vet eienaar sit op ’n stoel voor sy onderneming en koerant lees en die mannetjie van die Onthullings-Alliansie deel pamflette uit aan verbygangers.
Met ’n beklemming in sy bors ry Grond terug Voëlklip toe.
Hy frons toe hy ’n bussie in die straat voor sy huis sien staan. Oor die lengte van die onooglike turkoois bakwerk staan Huis Madeliefie in goue sierletters geskryf.

Hans en Vasie sit op dieselfde stoele as toe hulle laas by Graaffwater se huis was. Herklaas weier om te sit. Hy staan in die middel van die vertrek in ’n aanvalsposisie soortgelyk aan dié van Sumo-stoeiers, sy gesiggie nog bloedrooi van die ergernis – ’n houding wat die mannetjie met die streepsnorretjie uit die sitkamer laat skarrel het.
Hans was teleurgesteld toe die ventjie hulle by die voordeur onsamehangend en met ’n verskeidenheid gebare inlig dat Graaffwater nie by die huis is nie. Hy was bang Herklaas se woede verloor momentum.
Maar Hans het die doeltreffendheid van veggeneraal Mashenka Ivanovich se terapie onderskat, want Herklaas het die kêreltjie uit die pad geskouer, ingestorm en gesê dan wag hulle tot Graaffwater terug is.
Intussen sit die Van Ecks in die bussie. Hans sal hulle bel wanneer Graaffwater se weerbarstigheid bestuur moet word. Hulle teenwoordigheid in die sitkamer sou Graaffwater nou kon intimideer, en dit wil Hans nie hê nie. Dis vandag uitsluitlik Herklaas se geleentheid om sy stempel van gesag op Graaffwater af te druk.
Wilhelmina het nie die rit meegemaak nie. ’n Handelshuis-katalogus uit die veertigs, wat Herklaas in ’n laai ontdek het, hou haar al die hele dag in haar slaapkamer besig. Haar teenwoordigheid sou hierdie verrigtinge net rem.
Hans het nie sy persoonlike plan vir vandag teenoor Vasie en Herklaas genoem nie. Hy wonder vlugtig of hy tog moet, maar besluit dadelik daarteen. Dit kan Herklaas se fokus belemmer. Laat hý korte mette van Graaffwater maak voor Hans op die grondvreter toeslaan. Hy wil hom tref op die oomblik wanneer sy tenk leeg is, sy radiator opgepak het en sy wiele afgeblaas is. Hoewel Hans se plan sterk elemente van blatante afpersing bevat, troos hy hom daaraan dat dit vir ’n goeie doel is.
Hy hoop nie hulle moet nog lank vir Graaffwater wag nie, want daar heers ’n gelaaide atmosfeer in die plek met dié dat Herklaas soos ’n soutpilaar in ’n aanvalsposisie bly staan. Die uitdrukking op sy geplooide gesiggie toon groot ooreenkomste met die Goya-skildery teen die muur van ’n verbete Middeleeuse kryger wat besig is om sy teenstander met ’n swaard te onthoof.
Die stilte word skielik verbreek toe Graaffwater se stem in die gang opklink. Hy roskam Streepsnorretjie luidkeels omdat hy “ongure karakters sonder ’n afspraak of my goedkeuring in my huis toelaat”.
Hy kom met geligte wenkbroue by die sitkamer in, weer geklee in die goue sweetpak wat steeds volgens Hans se oordeel ’n paar nommers te klein vir sy forse figuur is. Hy trek-trek fronsend aan die gebleikte borshare wat by die sweetpak se kraag uitbos.
“Wat maak julle hier? Ek het niks om met julle te bespreek nie,” grom hy.
Dit spoor Herklaas tot aksie aan. Hy gee ’n paar sprongetjies vorentoe soos ’n veglustige kapokhaantjie. “Maar ons het baie om met jóú te bespreek, Graaffwater,” krys hy.
Hans sien die verbasing op Graaffwater se gesig oor Herklaas se aggressiewe benadering. Hy gaan sit op die rusbank oorkant hulle, so vroom soos ’n ouderling in die voorste gestoeltes, dink Hans.
“Nou laat ek hoor watter vals beskuldigings julle dié keer na my kant gaan slinger,” sê hy smalend.
Herklaas beduie vir Vasie om die stemopnemer aan te sit. Boel se biegsessie begin: “Meneer Graaffwater het ons ’n deposito van vyftigduisend rand betaal om Herklaas se huurders te teister … Ons het al sy opdragte uitgevoer, maar toe dit nie werk nie, het hy gesê ons moet tot geweld oorgaan … Graaffwater het ons opdrag gegee om julle fossiele ’n les te leer. Ons moes met ons baseball bats vir julle heupe, knieskywe en enkels slaan. As ons die taak suksesvol uitgevoer het, sou ons ’n verdere vyftigduisend ontvang het.”
Vasie laat stop die stemopnemer, soos hy met Hans en Herklaas afgespreek het.
Graaffwater se gesig het tydens Boel se biegsessie merkbaar verbleek, maar tog forseer hy ’n laggie uit. “Julle het hom natuurlik gemartel om daardie snert kwyt te raak.”
Herklaas beduie vir Vasie om die stemopnemer verder te laat speel. Spelonk se ysige stem vul die vertrek, wat ’n spiertjie in Graaffwater se wang laat trek terwyl hy angstig vorentoe sit.
Hans hou hom fyn dop. Met Spelonk se erkenning dat hulle in opdrag van Graaffwater Tollie Vermeulen se huis afgebrand het, slaan vet sweetdruppels op sy voorkop uit en sy asem begin rukkerig deur sy neus kom. Die onthulling oor Moos van Wyk se aanranding in die stegie ontketen ’n kreun terwyl sy een ooglid onbeheers begin spring. Die bevestiging dat Spelonk-hulle Frederick omgery het, laat hom so hard op sy tande kners dat dit klink of hy ’n okkerneut in sy kies probeer kraak. Hy klem die stoelleunings vas en sy glanslose oë herinner Hans aan dié van ’n bokser wat pas ’n voltreffer op die bek gekry het.
Toe Vasie die stemopnemer afsit, gee Herklaas nog ’n paar dreigende treë nader aan Graaffwater. “Wat sê jy nou?”
Graaffwater bewe soos ’n riet. Hy is asvaal – elke bloeddruppel in sy oranje gevreet het die wyk geneem. Hy wil sy mond oopmaak om iets te sê, maar Herklaas gee hom nie kans nie.
“Gelukkig vir jou het ons besluit om nie met hierdie getuienis teen jou polieste toe te gaan nie, want dan sou jy vir die res van jou lewe ryswater gedrink het!” bulder sy stemmetjie. Hy vat ’n diep asemteug voor hy weer praat, sy vinger swaaiend vlak voor Graaffwater se neus. “Maar kom jy weer naby my gebou of probeer jy weer om my skade te berokken op welke manier ook al, sal ek jou wandade van Hermanus se dakke af verkondig. Dan sal nie net die polieste op jou toeslaan nie, die hele dorp sal jou verag! En dit sluit al jou ghrênd pelle in.”
Dit lyk of Graaffwater in trane wil uitbars. Sy onderlip ruk.
Maar Herklaas dors steeds na bloed. Met sy nuutverworwe horings het hy nog nie klaar gekneus nie. Hy veeg die man voor hom teen die kop, wat sy pruik ’n aks agtertoe laat skuif. “Verstaan ons mekaar mooi, Graaffwater?”
Vasie begin onbedaarlik te giggel.
Graaffwater staar met wydgesperde oë na Herklaas, maar kry nie ’n woord uit nie. Die roggelgeluide wat uit sy mond ontsnap, laat hom klink soos iemand wat aan die keel gewurg word.
“Het jy gehoor wat ek sê?” bulder Herklaas en kry nog ’n klap in na Graaffwater se kop. Dié keer skuif die pruik na regs en hang windskeef oor sy oor.
Die eiendomsbaron van die Overstrand knik, sy fut duidelik uit. Hy doen nie eens die moeite om sy pruik reg te skuif nie. Sy skouers hang en sy gesig is ’n prentjie van algehele verslaenheid.
Die regte oomblik het aangebreek, weet Hans. Hy skraap sy keel.
“Dan is daar nog ’n versoekie van ons kant om volgehoue stilswye oor jou wanpraktyke te waarborg.”

Bernadette kom by die sitkamer ingestorm, Clément kort op haar hakke. “En as jy so verwese hier sit soos ’n kind wie se lekkergoed afgevat is? En kyk net waar hang jou pruik!”
Grond verwerdig hom nie om te antwoord nie. Dit voel of sy derms een vir een uitgeryg is. Boonop klop daar ’n verblindende pyn in sy frontale breinlobbe, wat hom oorkruis laat kyk. Sy liggaam bewe onbedaarlik. Sy mond is kurkdroog, dit voel kompleet of sy tong sy hele mond vol lê.
Dit was al erg genoeg dat Herklaas hom soos ’n verdomde vloerlap hanteer het. Maar die laaste strooi was die versoek van die ou eiendomskonsultant. Grond wou hom toe bloedig vervies, maar het dadelik besef hy het geen ander keuse as om in te stem nie. Die spul het hom aan die knaters beet en hulle weet dit. Hy is soos ’n slagdier na sy einde gelei. Hulle het sy siel weggeraap. En dit terwyl die ou skeel donner deurentyd gegiggel het, wat sy vernedering nog dieper deur die rioolsloot getrek het.
“Het jy kouekoors of wat?” vra Bernadette terwyl sy die pruik reg op sy kop posisioneer.
“Herklaas-hulle was hier,” mompel hy.
“Clément het my ingelig. En wat het die grys gespuis te sê?”
Grond besef hy kan die pyn nie uitstel nie. Hoe gouer die storm hom uitwoed, hoe beter.
Hy wil haar begin vertel, maar daar kom net ’n droë geroggel en gekwaak by sy keel uit.
“Moenie praat asof jy met ’n bek vol Rice Krispies sit nie, Grond! G’n mens kan jou verstaan nie.”
Hy skraap sy keel verskeie kere. “Herklaas … wil steeds … nie verkoop nie.”
“Wat!”
“Jy het reg … gehoor.”
Sy stamp haar wysvinger hard teen sy voorkop. “En wat het van jou sogenaamde plannetjies geword?”
“Dit het … wel … dit het geboemerang,” sê hy met die verskonende stemmetjie wat hy laas op skool ingespan het toe die hoof hom geroskam het nadat hy die hoofseun probeer omkoop het om te lieg oor sy rokery in die badkamer.
Maar die hoof se vermaning van destyds is ’n vulletjie teen Bernadette se vulkaniese uitbarsting. Dit word ingelui deur ’n rou, uitgerekte kreet wat Clément die hasepad laat kies. Die vrugtetor tril verbete. Sy spring op en af soos ’n kind wat ’n vloermoer gooi.
“Soos al die Graaffwaters voor jou, is jy ’n klaaglike mislukking! Heeltyd grootbek, maar eintlik net ’n bol wind soos jou ou diamantsmokkelaar-pa.” Sy klap hom hard teen die kant van die kop, wat sy ore laat sing. “Wat het van al jou sogenaamde kontakte geword? Het daai kopbeenbrigade van ou Herklaas vir jou kwansuis formidabele kontakte ook ore aangesit, soos die ou plooigevreet-konsultant heeltyd met jou gedoen het?” Sy snork minagtend. “Ek moes geweet het jou praatjies is niks anders as tipiese Graaffwater-spookasem nie.”
Soos gewoonlik strek haar beledigings oor alle grense heen. “En boonop is julle ’n ongekultiveerde spul. Hoe het my pa altyd van julle lot gesê? ‘Bo skitterblink en onder ondraaglik stink.’ ”
Grond luister ineengedoke na nog stringe belasterings, beswadderings en verkleinerings wat onverpoos uit haar mond stroom. Dit tref hard en seer soos haelkorrels.
Toe sy oplaas uitgewoed is en snikkend, snuiwend, bewend en pateties voor hom staan, waag hy dit om weer te praat.
“In die praktyk beteken dit dat The Whale nie meer binne ’n jaar voltooi kan word nie. Ons sal ’n ander site moet soek. Dit kan maande neem om ’n geskikte plek te kry. Daar sal dan ook nuwe argiteksplanne opgetrek moet word.”
’n Hernude woedebui laat haar van voor af aan die spring gaan. Haar oë peul uit hulle kasse toe sy ten hemele skree: “Vergeet van die blerrie Whale! Ons kry dan ’n ander projek om op daardie dag bekend te stel!”

Dannou is verbysterd en platgeslaan ná die oproep wat hy pas van Grond Graaffwater ontvang het. Hy kan dit nie glo nie! Hy was steeds slaggereed om binnekort die laaste opmetings by die aangewese perseel op Hermanus te neem.
Hy sou nog verstaan het as die The Whale-projek uitgestel moes word omdat die breër gemeenskap van Hermanus op groot skaal kapsie aanteken oor die oprigting van ’n toringblok in die middedorp. Maar Graaffwater het daardie vrese van die firma onlangs besweer deur hulle te verseker hy geniet die stadsraad, en veral die burgemeester, se volle steun.
En nou, sonder enige verduideliking, kelder Graaffwater die projek.
Nadat Eckerts, Kleynhans, Lewis & Mabale die afgelope paar maande onverpoos aan die projek gewerk het, het hulle droom om as die skeppers van die grootste en mees luukse hotel in die Suidelike Halfrond bekend te staan, nou soos mis voor die son verdwyn. En daarmee saam hulle firma se kans op internasionale roem. Graaffwater het wel gesê hy sal hulle mildelik vergoed vir die maande se geswoeg om The Whale ’n werklikheid te maak, maar dis ’n skrale troos. Dit sal wees soos ’n platgevalde troukoek sonder enige versierings.
Dannou kyk na die aantekeninge wat hy gemaak het gedurende sy gesprek met Graaffwater. Die firma se nuwe opdrag is nie naastenby so opwindend soos The Whale nie. Graaffwater het verduidelik dat sy vrou onbewerkte landbougrond tussen Hermanus en Stanford besit, wat nou in ’n wildreservaat omskep gaan word.
Dit sal bekend staan as die Smoelstra-Graaffwater-wildreservaat.
Tagtig luukse rondawels moet in die neo-Gotiese styl gebou word. Aan die binnekant moet dit sterk ooreenkomste toon met die kamers wat vir The Whale in die vooruitsig gestel is – weelderige vloerbedekking wat die mosaïekpatrone uit die Tudor-Gotiese periode naboots, en met ’n jacuzzi op elke stoep. Die badkamers moet goue krane hê, marmerbaddens, dubbele wasbakke en toilette wat met goud en hout beslaan is.
Die kroonjuweel van die reservaat, ’n reusesaal waar minstens vyfhonderd gaste onthaal moet kan word, moet in die Rococo-styl wees. En, soos met The Whale, moet die mure marmer- en granietinsetsels hê, wat afwisseling sal verskaf vir die aardse kleure van die ingevoerde Marokkaanse siersteen. Daar mag op versoek van mevrou Smoelstra-Graaffwater onder geen omstandighede afgewyk word van hierdie argitektoniese riglyne nie.
Langs die saal moet ’n tien meter hoë standbeeld van ’n buffel opgerig word – in die klassieke styl eie aan die Grieke en Romeine van die Oudheid, ook ’n voorskrif van mevrou Smoelstra-Graaffwater.
Volgens Graaffwater beplan die egpaar om met Cyril te onderhandel om by hom ’n paar buffels vir die reservaat aan te koop. “Dit sal dan net gepas wees om die buffel die simbool van die reservaat te maak,” het hy gesê.
Dannou sug. Die argiteksplanne vir die saal en rondawels moet binne ’n maand afgehandel word sodat die bouwerk dadelik kan begin.
Die projek móét binne een jaar voltooi wees, “want die datum vir die reservaat se bekendstellingsgeleentheid is ónonderhandelbaar,” het Graaffwater gesê.
Hy het dit tot vervelens toe beklemtoon.

Hans het sedert hy ’n week gelede na Huis Madeliefie teruggekeer het ’n lae profiel in sy kamer gehandhaaf. Vasie het sy kos daar kom aflewer sodat hy nie die eetsaal hoef te besoek nie. Hans wou hom nie blootstel aan die kermbrigade nie.
Hy het Liesbet en Maatjie gevra om die leisels nog vir dié tyd te hou, voor hy weer die leiding neem. Die geskenke wat hy vir hulle van Hermanus af saamgebring het, was genoeg om hulle samewerking te verseker.
Nou, terwyl Hans na die gaste kyk vir vandag se spesiale geleentheid in die saaltjie langs die kantoor, is hy tevrede dat die belangrikste persone aanwesig is – die bankbestuurder en die agtstuks beheerraadslede. Die enigste bykomende gaste van die tehuis is Vasie, Liesbet en Maatjie. Herklaas en Wilhelmina, wat Kleinboet met die bussie op Hermanus gaan haal het, is die eregaste. Hans het gevoel hy is dit aan hulle verskuldig. Was dit nie vir sy besoek aan Herklaas-hulle nie, sou dié byeenkoms nooit plaasgevind het nie.
Soos Vasie, het Hans gemerk dat daar ’n blywende verandering in Herklaas se houding ingetree het. Fier en regop en met ’n oormaat selfvertroue het hy blad geskud met die ander aanwesiges en selfs geselsies met almal aangeknoop.
“Sy horings groei steeds,” het Vasie gefluister.
Hans se blik skeer vir oulaas oor die saaltjie. Met die tehuis se laaste sente in die bank, het hy ’n paar versnaperinge vir vanoggend se geleentheid by die bakkery oorkant die straat gekoop. Die tee sal deur die tehuis se kombuispersoneel verskaf word – al grens dit aan kasaterwater.
Hy het die Van Eck-broers opdrag gegee om hulle ander besoekers by die hoofingang in te wag en hulle hier na die saaltjie te begelei.
“Hans, jy is darem baie geheimsinnig oor vandag se gebeure,” sê die voorsitter van die beheerraad terwyl hy ’n derde snytjie melktert in die mond prop. Hans maak of hy hom nie hoor nie. Hy wil nie nou al die aap uit die mou laat nie.
Daar daal ’n stilte oor die aanwesiges neer toe die saaltjie se deur oopgaan. Grond Graaffwater en sy suurpruimvrou kom ingestap. Die Van Ecks, uitgevat in pakke klere en donkerbrille, lyk soos presidensiële lyfwagte aan weerskante van hulle.
Toe Hans hulle toegemoet stap en vriendelik welkom heet, ontbreek daar enige teken van hartlikheid by die egpaar. Albei se gesigte is ontneem van die geringste lewensvreugde. Maar Hans steur hom nie daaraan nie. Hy was dit immers te wagte.
Hans stel voor dat hulle eers ’n ietsie te ete en te drinke kry voor die amptelike verrigtinge begin. Hy merk met ’n glimlag hoe Graaffwater verbleek en vassteek toe hy Herklaas gewaar. Dié gluur hom vyandig aan. Die egpaar keer Herklaas dadelik die rug toe en sluit hulle aan by ’n paar beheerraadslede in ’n ooglopende poging om sy aggressiewe blik te vermy.
Liesbet staan ook nader aan dié groepie. Sy beskou Graaffwater se suurknolvrou van kop tot tone, tik haar dan liggies op die skouer. “Jinne, vrou, môr jou hôrtjies lyk dôrem vôl. Jy kôn nô die verrigtinge gerus ’n drôi by ons inwonende hôrkôpper môk. Sy sal dôi kôpseltjie vôn jou binne ’n jôptrôp fix.” Liesbet druk-druk trots aan haar eie veelkleurige haardos. “En dit gôn jou nie eens bôie kos nie.”
Maar Liesbet se onskuldige opmerking het katastrofiese gevolge. Die suurknol verstik so erg in haar tee dat sy potblou in die gesig word. Dit noop die voorsitter van die beheerraad om die Heimlich-maneuver op haar toe te pas, maar sonder sukses. Sy word net blouer om die kiewe.
Toe dit duidelik word daar is nou ’n helse krisis op hande, gryp Breker in en klap haar so hard op die rug dat haar boonste stel valstande uit haar mond skiet en met ’n sierlike boog in die bankbestuurder se koppie tee beland.
Breker se hou het darem die gewenste resultaat, want sy teug ’n paar keer diep na vars lug. Toe verspeel sy nie ’n sekonde nie, maar storm op die bankbestuurder af en grawe onbeskaamd in sy koppie om haar tande uit te kry. Ná verskeie onsuksesvolle pogings kry sy dit vasgevat. Met ’n dramatiese snik druk sy dit terug in haar mond.
Vasie begin giggel, wat die reuse-insek op haar wang onbeheers laat vibreer.
Hans hoor hoe sy tussen geklemde kake deur vir Grond ’n paar skelwoorde toevoeg en hom gebied om sy sake nóú af te handel, anders ry sy sonder hom terug Hermanus toe.
Dit aktiveer Hans om in te gryp voor hierdie goed beplande storie van hom heeltemal skeefloop. Hy roep die aanwesiges tot orde en skraap sy keel.
“Dames en here, dis vandag vir my ’n besondere eer en groot voorreg om meneer Grond Graaffwater, bekende sakeman van Hermanus, en sy wederhelf, mevrou Bernadette Smoelstra-Graaffwater, hier by ons te verwelkom. Die egpaar is bekend daarvoor dat hulle graag ’n helpende hand uitsteek na welsynsorganisasies en ander instansies in nood,” lieg hy.
Hy maak ’n ligte kniebuiging in Graaffwater se rigting. “Ek stel meneer Graaffwater nou graag aan die woord. Dit wat hy vandag gaan aankondig, beloof om ’n waterskeidende moment in die annale van Huis Madeliefie te wees.”
Daar hang ’n afwagtende stilte in die saaltjie – alle oë op die vername besoeker van Hermanus gerig.
Graaffwater tree na vore. Die gepynigde uitdrukking op sy gesig herinner Hans aan dié van ’n aangehoudene in ’n Siberiese strafkamp. Verskeie spiertjies in albei sy wange spring. Hy hoes ’n paar keer onstuimig voor hy hom tot woorde kan verbind.
“Dit is vir my baie aangenaam om aan te kondig dat … ek … twee … tweemiljoen rand –”
Hans onderbreek hom met ’n harde hoes.
Hy kyk effe skuldig na Hans. “Ek bedoel dat ek driémiljoen rand in Huis Madeliefie se boufonds stort.” Hy sê dit sonder enige teken van geesdrif. Sy vrou trek haar snuiwende spitsneus tot bo haar ooglyn op.
’n Kort, geskokte stilte word opgevolg deur ’n dawerende applous.
“Jou ou biesiepol!” skree Vasie vir die eiendomsbaron toe die aanwesiges tot bedaring kom.
Graaffwater gee Vasie ’n vernietigende kyk voor hy sy tjekboek uit sy baadjie se binnesak te voorskyn bring en met ’n bewende hand ’n tjek uitskryf. Hy oorhandig dit aan Hans.
“Ek hoop my bydrae help om julle nood te verlig,” sê hy suur.
“De Witt’s-maagpoeier verlig krampe en verseker ’n gesonde opelyf,” klink Wilhelmina se hoë stem in die saaltjie op.



Opsomming
Hans van Kraaienburg, verlosser van die inwoners van Huis Madeliefie (2017 se Hans steek die Rubicon oor), is óp van al hul klagtes. Noudat hul drakoniese matrone iets van die verlede is, is daar steeds etlike klein probleempies wat Hans as beheerraadslid moet oplos – en dít met gans te min geld in die kietie. Wanneer sy vriend Vasie hom dus nooi vir ’n vakansietjie op Hermanus, as huisgaste van dié se neef Herklaas, is Hans maar te gretig om sy safaripakke te pak. Op Hermanus gekom, vind die twee dat Herklaas in die sop is: sy blyplek staan net mooi op die plek wat die Overstrand se rykste skobbejak, Grond Graaffwater, geoogmerk het vir sy enorme nuwe hotel – maar Herklaas wil nié verkoop nie. Wanneer Grond en sy kriminele handlangers hardhandig raak, tree Hans tot die stryd toe – Herklaas moet ’n stel horings kry, en vir Grond trompop loop! Hans steek die Rubicon oor was ’n topverkoper, veral na voorlesing op RSG. Hans se tweede avontuur gaan lesers net so laat kraai van die lag.



Oor die skrywer
Rudie van Rensburg is in 1951 in Bloemfontein gebore. Hy begin sy loopbaan as joernalis by Die Volksblad, waarna hy in 1982 medestigter en uitgewer van Bloemnuus word, en later redakteur van Die Ekonoom-saketydskrif. In 1987 verhuis hy Kaap toe en sluit hom by Sanlam se reklame-afdeling aan.
In 2008 word sy komedie Die Begrafnis (onder die skuilnaam Phil Janse) by die KKNK bekroon met die Sanlamprys vir Afrikaanse Teater (beste dramaturg). Die stuk verskyn in boekvorm by Genugtig! Uitgewers. In 2009 verskyn ’n self-publikasie vir kleuters, Die Doempies van Tafelberg.
In 2013 skop sy spanningsverhaal-skryfloopbaan by Queillerie af met Slagyster, waarop volg die baie gewilde Kopskoot, Judaskus, Pirana, Kamikaze, Ys, Medusa, Vloek en Merk, almal steeds in druk. Kamikaze wen die 2018 ATKV Woordveertjie vir Spanningsfiksie.
Rudie skilder reeds die afgelope 25 jaar en van sy werke is opgeneem in versamelings in Suid-Afrika, die VSA, Duitsland, Brittanje en Australië. Hy is getroud met Líze en het drie kinders.
Besoek http://rudievanrensburg.co.za/

